އާއެކެވެ. އެއީ ހަމަ ޙަޤީޤަތުގައިވެސް ނަޞީބުވެރިންނެވެ | ޙެޔޮބަސް\nHome އަޤީދާ އާއެކެވެ. އެއީ ހަމަ ޙަޤީޤަތުގައިވެސް ނަޞީބުވެރިންނެވެ\nއާއެކެވެ. އެއީ ހަމަ ޙަޤީޤަތުގައިވެސް ނަޞީބުވެރިންނެވެ\nއެކަލިމަކީ އެކަލިމައެއްގެ މަތީގައި އުޑާއި ބިން ޤާއިމްވެފައިވާ ކަލިމައެވެ. އެކަލިމައަކަށްޓައި ހިސާބުބެއްލެވުމާއި ދުނިޔެ ލެއްވި ކަލިމައެވެ. އެއީ އިސްލާމްކަމުގެ ތަނބެވެ. ސުވަރުގޭގެ ތަޅުދަނޑި އެވެ. ފަރުޟުތަކާއި ސުންނަތްތަކުގެ އަސާސެވެ. ކޮންމެ އިންސާނެއްވެސް އެންމެ އަހަމިއްޔަތު ދޭންޖެހޭ އަދި ފުރަތަމަ އެކަމަކަށް އީމާންވުން ވާޖިބުވެ ލާޒިމް ވެގެންވާ ކަލިމައެވެ. އެކަލިމައަށްޓަކައި ކޮންމެ މުސްލިމަކުވެސް އުގެނި އަމަލުކުރުން ލާޒިމުކޮށް، އެކަލިމައަކަށްޓަކައި ފަރުވާތެރިވެ ރައްކައުތެރިވެގެން ތިބޭ ކަލިމައެވެ. މީހެއްގެ އެންމެފަހުގެ ކަލިމައަކަށް އެކަލިމަ ވެއްޖެ މީހާ ސުވަރުގެ ވަނުމަށް މެދުވެރިވާ ކަލިމައެވެ. މުސްލިމުންނާއި ކާފަރުން ވަކިކޮށްދޭ އިނެވެ.\nއުފަލާއި ހިއްހަމަޖެހުމުގެ އަހުލުވެރިންނާއި މާޔޫސްކަމާއި ހިތާމައިގެ އަހުލުވެރިން ފަރަޤުކޮށްދޭ މިންގަނޑެވެ. އާދެ އެއީ ތައުޙީދުގެ ކަލިމަ لاإله إلاالله އެވެ.\nއެކަލިމަ އެއީ ތިމާ ސުވަރުގެ ވަނުމުގެ ސަބަބަކަށްވަނީ އޭގެ މާނައެއް މުރާދެއް ނޭގި ތިބެ ހަމައެކަނި ދުލުން ބުނުމަކުން ނޫނެވެ. އަދި މަޔޫސްކަމާއި ހިތާމައިގެ އަހުލުންގެ ތެރެއިން ސަލާމަތްވެ ހިއްހަމަޖެހުމާއި އުފަލުގެ އަހުލުވެރިން ގެ ތެރެއިން ވުމަށް ސަބަބަށް ވަނީވެސް އޭގެ މާނައާއި މުރާދު ނޭގި ތިބެ ގޭގޭގެ ފާރުތަކުގައި ތައްކޮށް، ފަށްފަށުގެ ފުލުގައި އެލުވާ ތިމާ ގެނގުޅޭ އެއްޗެތީގައި ލިޔެ ހެދުމަކުންވެސް ނުމެނޫންމެވެ. އެހެނެއްކަމަކު އޭގެ ފުރިހަމަ މާނައާއި މުރާދު ޙައްޤުގޮތުގައި ދެނެގަނެ އެއަށް އަމަލުކުރީމައެވެ. އެހެނީ މިމަތިވެރި ކަލިމަ ދުލުންކިޔައިގެން ތިބޭ މީހުން ތެރޭގައިވެސް އަޒާބުގެ ގޮވެތި ނަރަކައިގެ އެންމެ އަޑީގައިވާ ބަޔަކުވެސް ވެއެވެ. އެއީ މުނާފިގުންނެވެ. އެހެންކަމުން އަހަރެމެންނަށް ވާޖިބުވެލާޒިމްވެގެންވަނީ އެންމެ މާތް ވެގެންވި ތިންޤަރުނުގެ ސަލަފުއްސާލިހުން ހިންގެވި މަގުން ހިނގައި މިމަތިވެރި ކަލިމަގެ ފުރިހަމަ މާނައާއި މުރާދު ދެނެގަނެ އެއަށް އަމަލުކުރުމެވެ.\nلاإله إلاالله ގެ ފުރިހަމަ މުރާދާއި މާނަ އަކީ ކޮބާ؟\nމުސްލިމުންގެ ތެރޭގައި ބައެއް މީހުން މިކަލިމަގެ މާނަކުރުމުގައި ބުނެފައި ވެއެވެ. މިކަލިމައިގެ މާނައަކީ “الله تعالى ފިޔަވައި އެއްވެސް އިލާހަކު ނުވެއެވެ.” މިމާނައަކީ މިކަލިމައިގެ ރަގަޅުމާނައާއި މުރާދެއްނޫންނެވެ. އެހެނީ މިހެންބުނެފިނަމަ ދެކަމުން ކުރެ އެއްކަމެއް ލާޒިމް ކުރެވެ.\nފުރަތަމަ ކަމަކީ މިހެން ބުނެފިނަމަ ކައުނުގެ ބޮޑު ޙަޤީޤަތަކަށް އިންކާރު ކުރެވުނީއެވެ. ސަބަބަކީ މިހެން ބުނުމުން الله تعالى އަށް ފިޔަވައި މީސްތަކުން އަޅުކަން ކުރަމުންދާ ހުރިހާ އިލާހުންތައްވެސް އެއީ ނުވާ އެއްޗަކަށް ވީއެވެ. الله تعالى ފިޔަވައި އެފަރާތްތަކަށް ނުޙައްޤުންއަޅުކަން ކުރަމުންދާ އެތައް އިލާހުން ތަކެއް ވެއެވެ. އޭގެތެރޭގައި ބުދުތަކާއި އިންސާނުންނާއި އިރާއި ހަނދާއި އަދިވެސް އެތައް އެއްޗެއް ހިމެނެއެވެ. މުޝްރިކުންނާއި ބެހޭގޮތުން الله تعالى ވަޙިކުރައްވަފައިވާ މިއާޔަތުން އިންސާނުން އެތަށް އިލާހުންތަކަކަށް އަޅުކަންކުރަމުން ދާކަން ދޭހަވެއެވެ.\nأَجَعَلَ الْآَلِهَةَ إِلَهًا وَاحِدًا إِنَّ هَذَا لَشَيْءٌ عُجَابٌ (سورة ص 5)\nމާނައީ: “އެކަލޭގެ ފާނު ހުރިހާ އިލާހުންތައް އެއް އިލާހަކަށް ހެއްދެވީ ހެއްޔެވެ؟ ހަމަކަށަވަރުން މީ ނުހަނު އަޖާޢިބުވާފަދަ ކަމެއްކަން ކަށަވަރެވެ.”\nދެވަނަކަމަކީ އަޅުކަންކުރެވޭ ހުރިހާ ތަކެއްޗަކީ الله تعالى އޭ ބުނުމެވެ. ނުވަތަ ހުރިހާ އެއްޗަކީވެސް الله تعالى އޭ ބުނުމެވެ. ޝައްކެއް ނެތް ގޮތުގައި މިއީ މުޅިން ބާޠިލް ދައުވާ އެކެވެ. މިއީ ވިހުދަތުލް ވުޖޫދު ގެ އަހުލުވެރިން ބުނަމުންދާ ގޮތެވެ. އެބައި މީހުން ބުނެއެވެ. ” الله تعالى ފިޔަވައި އެހެން އެއްވެސް އެއްޗެއް ނުވެއެވެ”\nމިދެ ދައުވާ އަކީވެސް ބާޠިލް ދައުވާތަކެއް ކަންކަށަވަރެވެ.\nއެކަމުގައި ޝައްކެއްނުވާ އެންމެ ޞައްޙަގޮތުން لاإله إلاالله ގެ ފުރިހަމަ މުރާދާއި މާނަ އަކީ ކޮބާ ހެއްޔެވެ؟ ދީނުގެ އިލްމު ލިބިގެންތިއްބެވި ދަންނަބާކަލުން ވަނީ މިކަލިމާގެ މާނައާއި މުރާދު ބަޔާންކޮށްދެއްވާފައެވެ. އެގޮތުން މަޝްހޫރު ތަފްސީރު ޠަބަރީގައި البقرة ސޫރަތުގެ 163ވަނަ އާޔަތް وَإِلَهُكُمْ إِلَهٌ وَاحِدٌ لَا إِلَهَ إِلَّا هُوَ الرَّحْمَنُ الرَّحِيمُ ތަފްސީރު ކޮށްދެއްވަމުން އިމާމު ޠަބަރީ ބަޔާންކޮށްދެއްވާފައި ވާގޮތުން އިޖްމާލީގޮތެއްގައި މިކަލިމައިގެ މާނައާއި މުރާދަކީ ” الله تعالى ފިޔަވައި ޙައްޤުގޮތުގައި އަޅުކަން ވެވޭ އިލާހަކު ނުވެއެވެ.” މިއެވެ. އަދި މިއާއެކު މި ކަލިމާގައި ދެރުކުނެއް އެކުލެވިގެން ވާކަމަށް ދަންނަބޭކަލުން ބަޔާންކޮށްދެއްވާފައި ވެއެވެ. އެއީ ނަފީ ކުރުމާއި ޘާބިތުކުރުމެވެ. الله تعالى ފިޔަވައި އެހެން ހުރިހާ އިލާހުންތަކަށް ކުރެވޭ އަޅުކަން ނަފީކޮށް އިންކާރު ކުރުމާއި، الله تعالى އަށް ކުރެވޭ އަޅުކަން ޘާބިތުކޮށް ހިތުގެ އަޑިންއެކަން ޤަބޫލުކޮށް ހަމައެކަނި އެއިލާހަށް އަޅުކަން ކުރުމެވެ. މިކަމަށް ދަލާލަތު ކޮށްދޭ އެތަށް ދަލީލެއް ކީރިތި ޤުރުއާނުގައި ވެއެވެ.\nالله تعالى ވަޙީކުރައްވާފައި ވެއެވެ.\nذَلِكَ بِأَنَّ اللَّهَ هُوَ الْحَقُّ وَأَنَّ مَا يَدْعُونَ مِنْ دُونِهِ هُوَ الْبَاطِلُ وَأَنَّ اللَّهَ هُوَ الْعَلِيُّ الْكَبِيرُ (الحج 62) މާނައީ “އެހެނީ ހަމަކަށަވަރުން الله تعالى އީ ޙައްޤުވަންތަ އިލާހެވެ. އަދި ހަމަކަށަވަރުން އެއިލާހު ފިޔަވައި އެއުރެން އަޅުކަން ކުރާތަކެއްޗަކީ، އެއީ ބާޠިލްތަކެއްޗެވެ. އަދި ހަމަކަށަވަރުން الله تعالى އީ އެންމެ މަތިވެރި އެންމެ އަޡަމަތްތެރި އިލާހެވެ.”\nއޭ ލޮބުވެތި އަޚުންނާއި އުޚުތުންނޭ! لاإله إلاالله އަކީ ތައުޙީދުގެ ބުންޔާދެވެ. އެކަލިމައެއްގެ މައްޗަށް ހުރިހާ އަމަލުތަކެއް ބިނާ ކުރަންޖެހޭ ކަލިމައެވެ. ކަލިމައިގެ މަނައާއި މަފްހޫމާއި މުރާދު ދެނެގަނެ އޭގެ ޝަރުތުތައްފުރިހަމަކޮށްފިނަމަ ކަލިމައިގެ މައްޗަށް ބިނާކުރާ ޢަމަލުތައް ޞައްޙަވުމައި މެދު އެއްވެސް ޝައްކެއްނެތެވެ. އަދި ކިއެއްތަ! އެފަދަ މީހަކީ ޙަޤީޤަތުގައިވެސް ނަޞީބު ވެރިއެކެވެ. الله تعالى ތަޢާލާ އަޅުގަނޑުމެންނަކީ ފުރިހަމަ މުއައްޙިދުން ކަމުގައި ލައްވައި ދުނިޔެއާއި އާޚިރަތުގެ ކާމިޔާބުގެ އަހުލުވެރިންގެ ތެރެއިން ލައްވާށި. އާމީން\nPrevious articleތަފާތުވައްތަރުގެ ކެއުންތަކުގެ މައުލޫމާތު..\nNext articleކަށުނަމާދަށް ފަސްނުޖެހެމާތޯ!\nއަޤީދާ May 7, 2012


Dr.Waheed akee gadharuveri gaumee hidhumaiytheri eh: Member Nazim\nޑރ.ވަހީދަކީ ގަދަރުވެރި ގައުމީ ޚިދުމަތްތެރިއެއް: މެންބަރު ނާޒިމް\n-7months ago9- މުއައްލިމް އިބްރާހިމް\nކުރީގެ ރައީސުލްޖުމްހޫރިއްޔާ ޑރ.މުހައްމަދު ވަހީދު ހަސަން މަނިކަކީ ގަދަރު ލިބިގެންވާ ގައުމީ ޚިދުމަތްތެރިއެއްކަމަށް ރައްޔިތުންގެ މަޖިލީހުގެ ދަނގެތީ ދާއިރާގެ މެންބަރު ކާނަލް ރިޓަޔަޑް މުހައްމަދު ނާޒިމް ވިދާޅުވެއްޖެއެވެ.\nޑރ.ވަހީދުގެ ސަރުކާރުގައި ޑިފެންސް މިނިސްޓަރކަމުގެ މަގާމު އަދާކުރެއްވި ނާޒިމް މިހެން ވިދާޅުވީ މިއަދު ކުރެއްވި ޓްވީޓެއްގައެވެ.\nއެބޭފުޅާ ވިދާޅުވީ ކުރީގެ ރައީސް ވަހީދަށް ދެވުނު ނާތަހުޒީބީ ހަމަލާގެ ވާހަކަ އެއްސެވީ ކުއްލި ހައިރާންކަމަކާއި އެކުގައި ކަމަށާއި، މިކަން ވީހާވެސް އަވަހަށް ތަހުގީގުކޮށް އެކަން ކުރި މީހުން އިންސާފުގެ ކުރިމައްޗަށް ގެނައުމަށް ފުލުހުންނަށް ގޮވާލާ ކަމަށެވެ. އަދި ޑރ.ވަހީދަށް ހެޔޮ ދުއާ ކުރައްވާ، އެބޭފުޅާއަކީ ގަދަރު ލިބިގެންވާ ގައުމީ ޚިދުމަތްތެރިއެއްކަމަށް ނާޒިމް ވިދާޅުވިއެވެ.\nޑރ.ވަހީދުގެ އޮފީހުން ނެރުނު ބަޔާނެއްގައި ބުނީ މިއަދު ހެނދުނު 06:30 ގައި ރައީސް ވަހީދާއި އެމަނިކުފާނުގެ އަނބިކަނބަލުން އިލްހާމް ކަސްރަތަށް ނުކުމެ ވަޑައިގެން އުޅުއްވަނިކޮށް އެމްޑީޕީގެ އެކްޓިވިސްޓަކު ފަހަތު އަޅުވާލައި ބަހުގެ ހަމަލާތައް ދިންކަމަށެވެ. އަދި އެވަގުތު އެމަނިކުފާނުގެ އަރިހުގައި އެމްއެންޑީއެފްގެ ސެކިއުރިޓީން ތިބިކަމަށާއި އެފަރާތްތަކުން އެ މައްސަލަ ފުލުހަށް ހުށައެޅިކަމަށް ބަޔާނުގައި ވަނީ ބުނެފައެވެ.\nއެ ބަޔާނުގައި އިތުރަށް ބުނިގޮތުގައި އެ އެކްޓިވިސްޓް ހުރީ ޑރ.ވަހީދާއި އިލްހާމާއި ވަރަށް ކައިރީގައި ނަމަވެސް ގަޔަށް ހަމަލާދީފައެއް ނުވެއެވެ. ނަމަވެސް އިންޒާރުދީ، ހަޑިހުތުރު ބަހުން މުއާމަލާތްކޮށް ހެދިކަމަށް ވަނީ ބުނެފައެވެ.\nމިކަންތައްތައް ވެގެން ދިޔައިރު އެމްއެންޑީއެފްގެ އެސްޕީޖީގެ އޮފިސަރުން އެކަން ހުއްޓުވަން މަސައްކަތް ނުކުރާކަމަށް ޑރ.ވަހީދު ވިދާޅުވިއެވެ.\nމި ހާދިސާއާއި ގުޅިގެން ޑރ.ވަހީދު ކުރެއްވި ޓްވީޓެއްގައިވާ ގޮތުގައި އެމަނިކުފާނާއި އަނބިކަނބަލުންނަށް އުސްފަސްގަނޑު ސަރަހައްދުން ދިމާކޮށްލީ ޖޯރޭ ކިޔާ އެމްޑީޕީގެ އެކްޓިވިސްޓެކެވެ.\n100އިގެ ވާހަކަ އެއް.\nބަޣާވާތްކުރުމަކީ ގަދަރުލިބިގެންވާ ކަމަކަށް ވާނަމަ އޭނަޔަކީ ގަދހަރުވެރިޔެއް! ވަރަށް ސަލާން!\nމިއީ ރައީސް ޔާމީންގެ ވެރިކަމެއްނަމަ މިހާރު ރައްޔިތުން ތިބޭނީ ވެކްސިން ޖަހައިގެން: ސުޖާއު 1 12 hours ago


Japan ge aa boduvazeerakah Suga hamajassaifi | ThePress\nސުގާގެ ވެރިކަމުގައި ޖަޕާނާއި ރާއްޖޭގެ ގުޅުން އިތުރަށް ބަދަހިވާން އެދެން: ރައީސް ސޯލިހު\n16 September 2020, 12:35\nޖަޕާނުގެ އާ ބޮޑުވަޒީރު ކަމުގެ މަގާމު ޔޮސިހިދޭ ސުގާ (މ) ކަށަވަރު ކުރެއްވުމުން ގާނޫނު ހަދާ މަޖިލީހުގެ މެމްބަރުން އަތްތިލަބަޑިޖައްސަވަނީ/ފޮޓޯ: ގެޓީއިމޭޖަޒް\nސިއްހީ ހާލުކޮޅު ހުރި ގޮތުން މަގާމުގައި ދެމިހުންނަ އުޒުރުވެވަޑައިގެން ޖަޕާނުގެ ބޮޑުވަޒީރު ކަމުން ޝީންޒީ އަބޭ އިސްތިއުފާ ދެއްވުމާއެކު، އެ ގައުމުގެ އާ ބޮޑުވަޒީރު ކަމުގެ މަގާމަށް އަބޭގެ ކެބިނެޓްގައި ހިމެނިވަޑައިގަންނަވާ ޔޮސިހިދޭ ސުގާ އައްޔަން ކޮށްފިއެވެ.\nޖަޕާނުގެ ބޮޑުވަޒީރު ކަމުގެ މަގާމަށް، އުމުރުފުޅުން 71 އަހަރުގެ ސުގާ އައްޔަން ކޮށްފައިވަނީ، ޖަޕާނުގެ ގާނޫނު ހަދާ މަޖިލީހުގައި މިއަދު ކުރިއަށް ގެންދިޔަ ހާއްސަ ވޯޓަކަށް ފަހުގައެވެ. ޖަޕާނުގެ ވެރިކަން ކުރާ ލިބަރަލް ޑިމޮކްރަޓިކް ޕާޓީ (އެލްޑީޕީ)ގެ އިސްވެރިޔާ މަގާމަށް ސުގާ އައްޔަން ކުރީ މިދިޔަ ހޯމަ ދުވަހުއެވެ.\nބޮޑުވަޒީރު ކަމުގެ މަގާމަށް ބޭފުޅަށް އައްޔަން ކުރުމަށް ޖަޕާނުގެ ގާނޫނު ހަދާ މަޖިލީހުގައި މިއަދު ކުރިއަށް ގެންދިޔަ ވޯޓުގައި ސުގާ ވަނީ، ތިރިގޭގެ 465 ވޯޓުގެ ތެރެއިން 314 ވޯޓު ކަށަވަރު ކުރައްވާފައެވެ. އަދި މަތިގޭގެ 240 ވޯޓުގެ ތެރެއިން 142 ވޯޓު ކާމިޔާބު ކުރައްވާފައެވެ.\nސުގާ، ބޮޑުވަޒީރު ކަމުގެ ހުވާ ކުރައްވާނީ މިއަދު މެންދުރުފަހުގެ ވަގުތެއްގައި، ޖަޕާނުގެ އެމްޕަރާ ނަރުހީޓޯގެ ކުރިފުޅުމަތީގައެވެ. އޭގެ ކުރިން، ސުގާގެ ވަޒީރުންގެ މަޖިލިސް އިއުލާން ކުރައްވާނެ ކަމަށް ޚަބަރު ލިބެއެވެ.\nއަބޭ އިސްތިއުފާ ދެއްވީ ދައުރު ފުރިހަމަ ނުކޮށް ކަމަށް ވާއިރު، ސުގާ ފުރިހަމަ ކުރައްވާނީ ދައުރުގެ ބާކީ އޮތް ބައި ކަމަށް މައުލޫމާތު ލިބެއެވެ. މިހާރު ހިނގަމުންދާ ދައުރު ހަމަވާނީ އަންނަ އަހަރުގައި ކަމަށް ވާއިރު، 2021 ވަނަ އަހަރުގެ އޮކްޓޯބަރު މަހުގެ ކުރިން އެ ގައުމުގައި އާންމު އިންތިހާބުގެ ވޯޓުލުން ކުރިއަށް ގެންދަންޖެހެއެވެ. ނަމަވެސް ދިފާއީ ތާރޯ ކޯނޯ ވަނީ، އަންނަ މަހުވެސް އަވަސް އިންތިހާބެއް ބޭއްވުން އެކަށީގެންވާކަމުގެ އިޝާރާތެއް ކުރައްވާފައެވެ.\nޖަޕާނުގެ ބޮޑުވަޒީރު ކަމުގެ މަގާމަށް ސުގާ އައްޔަން ކުރެވުމާއެކު ދިވެހިރާއްޖޭގެ ރައީސުލްޖުމްހޫރިއްޔާ އިބްރާހީމް މުޙައްމަދު ސޯލިހު ވަނީ، ޖަޕާނުގެ އާ ބޮޑުވަޒީރަށް މަރުހަބާ ވިދާޅުވެފައެވެ.\nސުގާއަށް މަރުހަބާ ވިދާޅުވެ، ކުރެއްވި ޓްވީޓެއްގައި ރައީސް ސޯލިހު ވިދާޅުވީ، ސުގާގެ ސަރުކާރާއެކު މަސައްކަތް ކުރެއްވުމުގެ އިންތިޒާރުގައި ހުންނެވިން ކަމަށާ، މިހާރުވެސް ބަދަހި ގުޅުމެއް އޮތް ދިވެހިރާއްޖެއާއި ޖަޕާނުގެ ގުޅުން އަދިވެސް އިތުރަށް ބަދަހިވެގެން ދިއުމަށް އުއްމީދު ކުރައްވާ ކަމަށެވެ.\nދަނޑުވެރި އާއިލާއަކަށް އުފަންވެވަޑައިގެންނެވި ސުގާ އަކީ، އަބޭގެ އަރިސް، ސިޔާސީ ޝަހްސެކެވެ. ޖަޕާނަކީ ދިވެހިރާއްޖެއަށް ކުރިމަތިވާ އެކި ކާރިސާތަކާ ކުއްލި ހާލަތްތަކުގައިވެސް އެންމެ ފުރަތަމަ އެހީ ފޯރުކޮށްދޭ ބައިނަލްއަގުވާމީ ބައިވެރިއެކެވެ.\nއިބްރާހިމް މުހައްމަދު ސޯލިހް ދުނިޔެ ޖަޕާން


Kau Saahibaa SAW ah ihaanethikoh hithun, maasingaa jareemaa eh - One Online\nކައު ސާހިބާ ޞައްލަﷲ ޢަލައިހި ވަސައްލަމަޔަށް އިހާނެތިކޮށް ހިތުން، މާސިންގާ ޖަރީމާއެއް\nނޯޓް: މިއީ مولانا خالد سيف الله رحمانى ލިޔުއްވާފައިވާ ލިޔުއްވުމެއް އަސްލަކަށް ބަލައިގެން ލިޔެފައިވާ ލިޔުމެކެވެ. مولانا خالد سيف الله رحمانى އަކީ މިވަގުތު ބައްރެސަޣީރުގައި (އިންޑިޔާ، ޕާކިސްތާނު، ބަންގްލަދޭޝް) ތިއްބެވި މުސްލިމު ފިޤުހުވެރީންގެ ތެރެއިން އެންމެ އަރައިހުންނެވި އެއް ބޭކަލެކެވެ.\nއިންސާނުންގެ ވަރަށް ބޮޑު އަކްސަރިއްޔަތަކީ ދީނެއް ޤަބޫލުކުރާ މީހުންނެވެ. ދުނިޔޭގެ ތާރީޚުން އެނގިފައިވާ ދުވަސްތަކަށް ބަލާއިރު ފެންނަނީ މިޙަޤީޤަތެވެ. އަރަހުށި މާތް الله ވަނީ ކީރިތި ޤުރްއާނުގައި އެކަމަށް އިޝާރާތް ކުރައްވައިފައެވެ. އަރަހުށި މާތް الله އިންސާނުން ހައްދަވައިފައިވަނީ އެފިޠުރަތުގެ މަތީގައެވެ. (ސޫރަތުއްރޫމް، 30) އިންސާނުންކުރެ އެއްބަޔަކު އެބައިމީހުންގެ ފިތުރަތުގައި ލައްވައިފައިވާ ކަލަކަށް އަޅުކަން ކުރުމުގެ ޖަޒުބާތު ނުރަނގަޅުގޮތަކަށް ބޭނުންކުރާ ކަމީ ތަފާތު މައްސަލައެކެވެ. ޚާލިޤުގެ ބަދަލުގައި މަޚުލޫޤުންގެ ކުރިމަތީގައި އަޅުވެތިކަމާއެކު ބޯތިރިކުރާ ކަމީ ތަފާތު ކަމެކެވެ. އެކަން އެހެން ވާންޖެހެނީ އަރަހުށި މާތް الله ބާވައިލައްވައިފައިވާ ހިދާޔަތުން މަހްރޫމުވުމުގެ ސަބަބުންނެވެ. ކޮންމެ ގޮތެއްގައިވެސް ދީނަކާ ގުޅިފައިވުމަކީ އަރަހުށި މާތް الله އިންސާނީ ފިތުރަތުގައި ލައްވައިފައިވާ ކަމެކެވެ.\nހަމައެފަދަ އަނެއް ޙަޤީޤަތަކީ ދީނާއި ދީނާއިގެން ވަޑައިގަންނަވާ ބޭކަލުންނާ ގުޅިފައިވުމުގެ މައްސަލައަކީ އިންސާނުންގެ ކުރިމަތީގައިވާ އެންމެ ޖަޒުބާތީ އަދި އެންމެ ޙައްސާސީ މައްސަލަކަމެވެ. ދީނާ ގުޅިފައިވާ އެކި ކަންކަމާ ހުރެ އިންސާނުން ދައްކައިފައިވާ ފަދަ ޤުރްބާންވުމާއި ފިދާވުމުގެ މިސާލުތަކެއް އެހެން އެއްވެސް ކަމަކާ ގުޅޭގޮތުން ތާރީޚުން ފެންނާކަށެއްނެތެވެ. ދީނަށްޓަކައި އެތައްބަޔަކު ވަނީ އަނގުރު އަލިފާނުގެ މަތީގައި ހިނގައިފައެވެ. އަލިފާނުގެ ހުޅުގަނޑުގެ ތެރޭގައި އަނދައި އަޅިޔަށްވެފައެވެ. ކަނޑުފެއްތުމާއި ދިރިތިއްބައި ވަޅުލެވުން ހިތުންރުހުމުން ޤަބޫލުކޮށްފައެވެ. ނަމަވެސް އެމީހުންގެ ޢަޤީދާއިން ފުކެއްގެ މިންވަރުވެސް ފަހަތަށް ޖެހޭކަށެއް އެމީހުން ރުހިފައެއްނުވެއެވެ. އެހެންކަމުން ހަމަޤަބޫލުކުރާ ޢަދުލުވެރި އެންމެންވެސްވަނީ އެހެން މީހުންގެ ދީނީ ޖަޒުބާތު ޒަޚަމުކޮށްލުމަކީ ނަހަމަ ކަމެއްކަން ޤަބޫލުކޮށްފައެވެ. ޚުދު ތިމައުރެން ކޮންމެ ދީނެއް ޤަބޫލުކުރި ކަމުގައިވިޔަސްމެއެވެ. ޝައްކެއްނެތެވެ. އެއް ދީނެއްގެ އަހުލުވެރިޔަކަށް އަނެއް ދީނެއްގައި ހުރިކަމަށް ތިމާ ދެކޭ އުނިކަމަކާ ބެހޭގޮތުން ޢިލްމީ ހަމަތަކުގެ މަތީން ވާހަކަ ދެއްކިދާނެއެވެ. ބަޔަކަށް ހެޔޮވިސްނައިދިނުމުގެ މަޤްޞަދުގައެވެ. ތެދުމަގު ދެއްކުމުގެ އިޚްލާޞްތެރި އެދުމުގައެވެ. ނަމަވެސް ދީނުގެ ނިޒާމަށާއި، ދީނާއިގެން ވަޑައިގަންނަވާ މުޤައްދަސް ހަސްތީތަކަށް މަލާމާތްކޮށް ފުރައްސާރަކޮށް އެއްޗެހި ގޮވުމުގެ ބީދައިން ވާހަކަ ދައްކައި ލިޔެ ހެދުމަކީ ދީނެއްގެ އަހުލުވެރި އެއްވެސް ބަޔަކު ބަލައިގަންނަ ކަމެއްނޫނެވެ. ހަމަތަކެއްގެ މަތީގައި އެކަށައަޅައިފައިވާ އެއްވެސް ޤާނޫނެއް ހުއްދަ ކުރާކަމެއްވެސް ނޫނެވެ.\nމިއަށްވުރެވެސް ސީރިޔަސް މައްސަލައަކީ ދީނެއްގެ އަހުލުވެރިއެއްގެ ނަމުގައި ހުރެ ތިމާ އެދީނަކަށް ނިސްބަތްވާކަމަށް ދައުވާކުރާ ދީނަކަށް ނުވަތަ އެދީނަކާއިގެން ވަޑައިގެންނެވި ޝަޚްޞިއްޔަތަށް ގޮންޖަހައި ތައުހީނުކުރުމެވެ. މިއީ، އެއްވެސް ދީނެއް، އެއްވެސް ފަލްސަފާއެއް ރުހޭކަމެއް ނޫނެވެ. އެއްވެސް ހަމަޔަކުން ޤަބޫލުކުރެވޭ ކަމެއްނޫނެވެ. މިސާލެއްގެގޮތުން ދަންނަވާނަމަ ބުޑިސްޓަކު ބުއްދާއަށް އިހާނެތިކޮށްހިތައި ފުރައްސާރަކޮށް ބުދުދީނަށް މައްލަވަކުރުމާއެކު އޭނާއަށް އެހުރެވެނީ ބުދު ދީނުން ބޭރުވެފައެވެ. ކްރިސްޓިޔަނަކު ޢީސާ ޢަލައިހިއްސަލާމަށް ލަޢުނަތްދީ ޢީސާޢީ ދީނަށް އެއްޗެހިގޮވާނަމަ އޭނާއަކީ ކްރިސްޓިޔަނަކަށެއް ނުވާނެއެވެ. ހަމައެފަދައިން މުސްލިމެއްގެ ނަމުގައި އައިޑީކާޑު ހައްދައިގެން ހުރި މީހަކު އިސްލާމްދީނުގެ ނަބިއްޔާއަށް ތައުހީނުކޮށް ފުރައްސާރަކޮށް، އެނަބިއްޔާއާ ބެހޭގޮތުން ދޮގު ވާހަކަތައް ފަތުރައި އިސްލާމްދީނުގެ ކަންކަމަށް އިއުތިރާޟުކުރާން ފަށައިފިނަމަ އެހައިތަނުން ފެށިގެން އޭނާ އެހެރީ މުސްލިމުންގެ އައިޑެންޓިޓީ ގެއްލިފައެވެ. އެއްވެސް ދީނަކަށް ނިސްބަތްވާ މީހަކަށް މިފަދަ އަމަލެއްކޮށްފައި މިއީ ޚިޔާލުފާޅުކުރުމުގެ މިނިވަންކަމޭ ބުނާނެ ޖާގައެއް ނޯންނާނެއެވެ. އެހެނީ ޚިޔާލުފާޅުކުރުމުގެ މިނިވަންކަމަކީވެސް ޤާނޫނީ، ދީނީ، އަޚްލާޤީ އިންތަކެއް ކަނޑައެޅިފައި އޮންނަ ކަމެކެވެ.\nއިސްލާމްދީނަކީ ފިތުރަތުގެ ދީނެވެ. އިންސާނީ ޖަޒުބާތަށް އެންމެ ބޮޑަށް އިޙްތިރާމްކުރާ ދީނަކީ އިސްލާމްދީނެވެ. މިސާލެއްގެ ގޮތުން ކުރީގެ ނަބީބޭކަލުންގެ މައްސަލަ ނަގަމާ ހިންގަވާށެވެ. އަރަހުށި މާތް الله އިސްލާމްދީނުގެ ނަބިއްޔާގެ ކުރީން ފޮނުއްވި ހުރިހާ ނަބީބޭކަލުންނަކީވެސް ތެދުވެރީން ކަމުގައި އިސްލާމްދީންވަނީ އިއުތިރާފުވެފައެވެ. ކީރިތި ޤުރްއާން ބާވައިލައްވައިފައިވަނީ އިސްވެދިޔަ ނަބީބޭކަލުންނާއި އެބޭކަލުން ގެންނެވި ފޮތްތައްވެސް ތަސްދީޤުކުރާ ފޮތެއްގެ ގޮތުގައެވެ. (އަލްބަޤަރާ: 89)\nނަމަވެސް ދުނިޔޭގެ ނަސީބުދެރަ ޤައުމުތަކުންވަނީ އިސްވެދިޔަ ނަބީބޭކަލުންނަށް ތައުހީނުކޮށްފައެވެ. އެބޭކަލުންގެ ތާހިރު ދިރިއުޅުއްވުމުގެ ވާހަކަތައް ހުތުރުކޮށްފައެވެ. ވެއްޔާއި ހިރަފުހާމޮޑެފައެވެ. މިގޮތުން نوحގެފާނާއި، لوطގެފާނާއި، يعقوبގެފާނާއި، داوودގެފާނާއި، سليمانގެފާނާއި، يوسفގެފާނާއި، عيسىގެފާނު (عليهم الصلاة والسلام) ފަދަ ބޭކަލުންނާ ބެހޭގޮތުން ބައިބްލުގައި ހުރި ވާހަކަތައް މިސާލުގެ ގޮތުންވެސް ހުށަހަޅާކަށެއް އަޅުގަނޑު ގަސްދެއް ނުކުރަމެވެ.\nކީރިތި ޤުރްއާނާއި އެފޮތާއިގެން ވަޑައިގެންނެވި މާތް ނަބިއްޔާ صلى الله عليه وسلم ވަނީ އިސްވެދެންނެވި ނަބީބޭކަލުންގެ މައްޗަށް ޚުދު އެބޭކަލުން ޤަބޫލުކުރާ ކަމުގައި ދައުވާ ކުރާ މީހުން އަޅުވައިފައިވާ ތުހުމަތުތަކާއި އެބޭކަލުންނާ ބެހޭގޮތުން ދައްކައިފައި ހުރި ދޮގު ވާހަކަތަކުން އެބޭކަލުން ބަރީއަވެވަޑައިގެންވާކަން އަންގަވައިފައެވެ. އެބޭކަލުންނަކީ މާތް الله ގެ ޙަޟްރަތުގައި މަޤުބޫލު މުގައްދަސް ޝަޚްޝިއްޔަތުތަކެއްކަން ބަޔާންކުރައްވައިފައެވެ. އެބޭކަލުންނަކީވެސް އިންސާނިއްޔަތަށްޓަކައި ރީތި ނަމޫނާތަކެއްކަން ކަށަވަރު ކޮށްދެއްވައިފައެވެ. ކޮންމެ މުސްލިމަކުވެސް އިސްލާމްދީނުގެ ނަބިއްޔާގެ މައްޗަށް އީމާންވުން ލާޒިމުވާ ފަދައިން އެބޭކަލުންގެ މައްޗަށް އީމާންވުން ލާޒިމުކުރައްވައިފައެވެ. މުސްލިމަކަށްވިޔަސް އެއިން އެއްވެސް ބޭކަލަކަށް އީމާންނުވެއްޖެނަމަ ނުވަތަ އެއިން ބޭކަލަކަށް ތައުހީނުކޮށްފިނަމަ އެމީހެއްގެ އީމާންކަން ޞައްޙަނުވާނެކަން އަންގަވައިފައެވެ. ޢަރަބީންގެ ނަބިއްޔާ محمّد صلى الله عليه وسلم ގެ މައްޗަށް ކިތަންމެ ވަރުގަދަޔަކަށް އީމާންވި ކަމުގައިވިޔަސް ވެހެވެ. އިސްލާމީ ޝަރީޢަތާއެއްގޮތަށް ކިތަންމެ ބަރާބަރަށް އަމަލުކުރި ކަމުގައި ވިޔަސްވެހެވެ.\nކީރިތި ޤުރްއާނުގައި ނަބީބޭކަލުންނާ ބެހޭގޮތުން އަދިވެސް ވަރަށް މުހިންމު އުސޫލީ ވާހަކައެއްވަނީ ވަޙީކުރައްވައިފައެވެ. ކީރިތި ޤުރްއާން މުސްލިމުންނަށް ވާޖިބު ކުރައްވައިފައިވަނީ އިސްލާމްދީނުގެ ކުރިން ވަޑައިގެންނެވި ހުރިހާ ދީނީ ޝަޚްޝިއްޔަތުތަކަށްވެސް އިޙްތިރާމްކުރުމަށެވެ. މާތް الله އަންގަވައިފައިވަނީ އެކަލާނގެ ފޮނުއްވި ނަބީންނާއި ރަސޫލުންކުރެ އެތައް ބޭކަލުންނެއްގެ ނަންފުޅުތައް އަންގަވައިފައި ނުވާކަމަށެވެ. ނަމަވެސް އެބޭކަލުންނާ ބެހޭގޮތުން ވާހަކަ ދައްކާއިރު ރައްކާތެރިވުމަށް ވަނީ އަމުރު ކުރައްވައިފައެވެ. އެކަލާނގެ އަންގަވައިފައިވަނީ އެތަކެއް ހާސް ނަބީބޭކަލުންނަކާއި އެތައް ސަތޭކަ ރަސޫލުންނެއް ފޮނުއްވި ކަމުގައެވެ. ކޮންމެ ޤައުމަކަށްމެ ރަސޫލަކު ފޮނުއްވި ކަމުގައެވެ. (ފާޠިރު: 24) އެއިން ކޮންމެ ބޭކަލެއްގެ ބަހަކުންވެސް އެކަލާނގެ ފޮތް ބާވައިލެއްވިކަމުގައެވެ. (އިބްރާހީމް: 4) އެހެންކަމުން ޤައުމުތަކުން ޤަބޫލުކުރާ ދީނީ އިމާމުންނަކީ ފަހަރެއްގައި އެބޭކަލުންގެ ޒަމާނުގެ ނަބީބޭކަލުންކަމުގައި ނުވަތަ ރަސޫލު ބޭކަލުން ކަމުގައި ހިމެނިވަޑައިގަތުމަކީ އެކަށީގެންނުވާ ކަމެއްނޫނެވެ. އެބޭކަލުން ގެންނެވި ތައުލީމު އިންސާނީ ތަޙްރީފާއި ބަދަލު ގެނައުމުގެ ޝިކާރަޔަކަށްވެ ތައުހީދާ ވަޑިފަތިވެފައިވުމަކީ އަޖައިބުވާންޖެހޭ ކަމެއްނޫނެވެ. އިސްލާމްދީނުގެ ނަބިއްޔާ صلى الله عليه وسلم ގެ ޒަމާނާ އެންމެކައިރި މާޒީއެއްގައި ވަޑައިގެންނެވި ނަބީބޭކަލަކީ عيسى عليه السلام އެވެ. އެދެބޭކަލުންގެ ދެމެދުގައިވަނީ ފަސް ސަތޭކަ ހަތްދިހަ ވަރަކަށް އަހަރެވެ. ނަމަވެސް ކައު ސާހިބާ صلى الله عليه وسلم ގެ ކުރީން އިންޖީލަށް ބޮޑެތި ބަދަލުތައް ގެނެސްފައިވާކަން އެހެރީ ދިމާޔަށް ހާމަޔަށް ފެންނާށެވެ. ޚުދު ކްރިސްޓިޔަން ޢިލްމުވެރީންނާއި، މުޙައްޤިޤުންގެ އިއުތިރާފުތަކުން އެކަން އެއޮތީ އެނގޭށެވެ.\nކީރިތި ޤުރްއާނުގައި ވަނީ މާތް الله ގެ ރަސްކަންފުޅު ފިޔަވައި މީސްތަކުން އަޅުކަންކޮށް އުޅޭ ބާޠިލު ތަކެއްޗަށްވެސް އެއްޗެހި ގޮވުން މަނާކުރައްވައިފައެވެ. އިންސާނީ ޖަޒުބާތަށް ރިއާޔަތްކުރެއްވުމުގެ ގޮތުންނެވެ. މީސްތަކުންކުރެ ބައެއްގެ ހިތްތަކުގައި ރައްދު އަމަލުގެ ނަފުސިއްޔާތު އުފެދުނަ ނުދެއްވުމަށްޓަކައެވެ. (އަލްއަންޢާމް: 108) ކީރިތި ޤުރްއާން މުތާލިއާ ކުރައްވާށެވެ. ކައުސާހިބާގެ ޙަދީޘްފުޅުތައް ދިރާސާކުރައްވާށެވެ. ކީރިތި ޤުރްއާނާއި ފުރައިތުރު ނަބިއްޔާގެ ޙަދީޘްފުޅުތަކުގެ މުޅި ރޫޙަކީ ތައުހީދުގެ ޢަޤީދާ ސާބިތުކުރެއްވުމެވެ. ޝިރުކު ބާތިލު ކުރެއްވުމެވެ. ނަމަވެސް ބޭނުން ކުރައްވައިފައިވަނީ ޙިކުމަތްތެރިކަމެވެ. ރީތި ބަސްފުޅުތަކެވެ.\nއިސްލާމްދީން އެހެނިހެން ދީންތަކާމެދު އިޚްތިޔާރުކޮށްފައިވާ ތަހުޒީބީ ރީތިގޮތް އިސްލާމްދީނުގެ އަދުއްވުން އެދީނާމެދު ޚިޔާރު ނުކުރާކަމީ ހިތާމަހުރި ކަމެކެވެ. ޣައިރު މުސްލިމުންގެ ބަޔަކު ނަޒަރިއްޔާތީ ބިންގަލެއްގެ މަތީގައި އިސްލާމްދީނަށް އިއުތިރާޟުކުރުމަކީ އާއްމު މުސްލިމުންވެސް އަދި އިސްލާމީ ޢިލްމުވެރީންވެސް އެއްވެސް އިރެއްގައި "ހަޖަމު ނުކުރެއްވިގެން" އުޅުއްވި ކަމެއް ނޫނެވެ. މުސްލިމުންގެ އާއްމުންނާއި އިސްލާމީ ޢިލްމުވެރީން އެފަދަ އިޢުތިރާޟުތަކާ ކުރިމަތިލައްވައިފައިވަނީ ނުހަނު ފިނި ހިތްޕުޅުތަކަކާ އެކުގައެވެ. އެފަދަ އިއުތިރާޟުތަކަށް ދެއްވައިފައިވަނީ ފިކުރީ ޢިލްމީ ޖަވާބުތަކެވެ. އެޖަވާބުތަކާއި ބަހުސްތަކުންވަނީ "ޢިލްމުލްކަލާމް"ގެ ނަމުގައި އިސްލާމީ ތިއޮލޮޖީގެ ޚާއްޞަ ޑިޕާޓްމަންޓެއް އުފެދިފައެވެ. އިސްލާމީ ޢަޤީދާތަކަށާއި، ދީނުގެ އެކި ކަންކަމުގެ އިސްލާމީ ނަޒަރާމެދު ކުރެވިފައިވާ އިއުތިރާޟުތަކަށް ޢިލްމުވެރީންވަނީ ޢިލްމުލް ކަލާމުގައި ރައްދުދެއްވައިފައެވެ. މަންޠީޤީ ދަލީލުތަކާއެކު ޖަވާބު ދެއްވައިފައެވެ. ދީނުގެ އަދުއްވުންގެ ބަސް ހުއްޓަން މަޖްބޫރުވާފަދަ ޢިލްމީ ފެންވަރެއްގައެވެ.\nކަންމިހެން ހުރުމާއެކު ޢިލްމީ ފެންވަރެއްނެތި އިންސާފުވެރިކަމެއްނެތި ދޮގުހެދުމާއި ފުރައްސާރަކުރުމާއި، ޤަޞްދުގައި އޮޅުވައިލައިގެން ސިފަހުތުރުކުރުމާއި އިހާނެތިކުރުމުގެ ފެންވަރުގައި ބަޔާންތަކާއި ފޮތްތަކާއި ރިޕޯޓްތައް ނެރުމަކީ ބުއްދީގެ ހަމަތަކުންވެސް ޢިލްމީ ހަމަތަކުންވެސް ބަލައިގަނެވޭނެކަމެއް ނޫނެވެ. އެވާހަކަތަކެއްގެ ސަބަބުން އެތައްލައްކަ އިންސާނުންގެ ޖަޒުބާތު ޒަޚަމުކޮށް އިޙްސާސްތަކުގެ ލޭ ކައްކުވައިލާ ވާހަކަތަކަކީ ބަރުދާސްތުކުރެވޭނެ ވާހަކަތަކެއްނޫނެވެ. ވިސްނައިލަމާ ހިންގަވާށެވެ. މިޒަމާނުގެ ވަރަށް ގިނަ ޤައުމުތަކެއްގައި މަސްތުވާ ތަކެތި ސުމަގުލުކުރުމުގެ އަދަބަކީ މަރެވެ. ޤައުމެއްގެ ދިދައިގެ ހުރުމަތްކަނޑައިލުމަކީ ހަރުކަށި އަދަބުދޭ ކަމެކެވެ. ދީންތަކުގެ އިސްވާރުންނަށް ތައުހީނުކުރުމަކީ މިދެންނެވި ކަންކަމަށްވުރެ ކުޑަ ޖަރީމާއެއްތޯއެވެ؟ ޝައްކެއްނެތެވެ. މާ އަފޫރުއްބަ ޖަރީމާއެކެވެ.\nރަސޫލުބޭކަލުންނާއި ނަބީބޭކަލުންނަށް ތައުހީނުކުރާ މީހުންނަށް އިސްލާމްދީނުގައި ކަނޑައެޅިފައިވަނީ މަރުގެ އަދަބެވެ. ފަޤީހުލްއުންމަތި عبد الله بن عمر رضى الله عنهما އެ މާސިންގާ ޖަރީމާއަށް ކަނޑައަޅުއްވައިފައިވާ އަދަބަކީވެސް މަރުގެ އަދަބެވެ. (ފަތުހުލްޤަދީރު: 6/62) ތެދުތެދަށް ދަންނަވާނަމަ މިފަދަ މީސްމީހުން އެއްފަހަރު ޤަތުލުކުރުމަށްފަހު އަލުން ދިރުވައިގެން ޤަތުލުކުރެވޭނެނަމަ އެހެންވެސް ހަދަންޖެހެއެވެ. އެހެނީ މިހާރުގެ ތަހުޒީބީ ޤައުމުތަކުގެ ނަމުގައި ދައުވާކުރާ ޤައުމުތަކުގައިވެސް މަރަށް އެބަ މަރުހިފައެވެ. އެއްހައިޘިއްޔަތަކުން ބަލާއިރު މީހަކު މަރައިލުމުން އެކަތިލެވެނީ ޢާއިލާއެއްގެ ހިތްތަކެވެ. ޤައުމަކަށް ޣަދަރުވެރިވެ ބަޣާވާތްކުރުމުންވެސް އެފާރުކޮށްލެވެނީ ކަނޑައެޅިގެން ވަކި ޢަދަދެއްގެ މީހުންގެ ހިތުގެ ޝުއޫރެވެ. އަނެއްކޮޅުން ނަބީ ރަސޫލުބޭކަލަކަށް ތައުހީނުކުރުމުން އެކަތިލެވެނީ އެތަކެއް ލައްކަ އެތަކެއް ކުރޯޑު އިންސާނުންތަކެއްގެ ހިތްތަކެވެ.\nއިސްލާމްދީނުގެ ނަބިއްޔާ صلى الله عليه وسلم އަށް ތައުހީނު ކުރާ މީހުންނަށް މަރުގެ އަދަބުދިނުމަކީ އިސްލާމީ ޢިލްމުވެރީންގެ މެދުގައި އިއްތިފާޤުވެވިފައިވާ ކަމެކެވެ. އިސްލާމީ ފިޤުހުގެ ފިކުރީ ހަތަރު މަދަރުސާވެސް މިކަމުގައި ޚިޔާލުއެއްގޮތެވެ. ޙަނަފީންނާއި، މާލިކީންނާއި، ޝާފިޢީންނާއި ޙަންބަލީންގެވެސް ބަސްއެއްގޮތެވެ. (ރައްދުލް މުޚުތާރު: 3/290، އަލްމުޣުނީ: 9/33) ޚާއްޞަގޮތެއްގައި އަލްއިމާމު އިބްނު ތައިމިއްޔާ ރަޙިމަހު الله ވަނީ މިމައިގަނޑު ނަމުގައި މުސްތަޤިއްލު ފޮތެއް ލިޔުއްވައިފައެވެ. ނަމަކީ "ސައިފު الله އަލްމަސްލޫލު އަލާ ޝާތިމިއްރަސޫލު" މިއެވެ. ޙަނަފީ މަޒުހަބުގެ ފިޤުހުވެރީންގެ ބައެއް ބޭކަލުން ވިދާޅުވާގޮތުގައި ކައު ސާޙިބާ صلى الله عليه وسلم އަށް ތައުހީނުކުރި މީހެއްގެ ތައުބާ ދުނިޔަވީ ޙުކުމްތަކުގެ ނިސްބަތުގައި ޤަބޫލެއް ނުކުރެވޭނެއެވެ. ޤިޔާމަތްދުވަހުން އެމީހަކުގެ ތައުބާ ޤަބޫލުކުރެވުމަކީ ތަފާތު މައްސަލައެކެވެ. އެހެންކަމުން ކައުސާޙިބާއަށް ތައުހީނުކޮށްފައި، އެއާ ވިދިގެން ދުލުކުރީން މާފު އެދުމަކުން އެކަމެއް ނުނިމެއެވެ.\nمولانا عبد الرشيد طاهر بخارى رحمه الله އަކީ މިއުންމަތުގެ ފާހަގަކޮށްލެވޭ ފިޤުހުވެރި ބޭބޭކަލުންގެ ތެރެއިން އެއްބޭކަލެކެވެ. مولانا عبد الرشيد ލިޔުއްވައިފައިވެއެވެ.\n" رسول الله صلى الله عليه وسلم އަށް ބަދުބަހެއް ބުނެ އިހާނެތިކޮށް ހިތާ މީހާއާއި، އެމާތް ސާހިބާ ގެންނެވި ދީނާމެދު ބަދުބަހެއް ބުނެފިމީހާއާއި އެމާތް ސާހިބާގެ ސިފަފުޅުތަކާމެދު ނުބައި ވާހަކައެއް ދައްކައިފި މީހަކީ މުސްލިމަކު ކަމުގައި ވިޔަސް ޣައިރު މުސްލިމަކު ކަމުގައިވިޔަސް ޔަހޫދީއަކު ކަމުގައި ނުވަތަ އީސާއީއަކު ކަމުގައިވިޔަސް މުޝްރިކަކު ކަމުގައިވިޔަސް މުސްލިމު ޤައުމެއްގެ މީހަކު ކަމުގައިވިޔަސް، މުސްލިމުންނާ ހަނގުރާމަކުރާ ދައުލަތެއްގެ ފަރުދެއްކަމުގައި ވިޔަސް އެމީހެއްގެ އެނބުރި ރުޖޫޢަވުން ބަލައެއް ނުގަނެވޭނެއެވެ. (ޚުލާޞަތުލް ފަތާވާ: 4/386)\nނަބީބޭކަލުންނާއި ރަސޫލުބޭކަލުންނަކީ އިންސާނުން ހިނގާން އޮންނަ މަގުތަކަށް އަލިކޮށްދެއްވާ ދަންމަރުތަކެކެވެ. އިންސާނުންނަށް މަގުދައްކަވާ އާރުކާޓީންނެވެ. އެހެންކަމުން އެފަދަބޭކަލުންގެ ޙަޔާތްޕުޅަކީ މަގުފުރެދިފައި ތިބޭ ގޮތެއްފޮތެއް ނުހުންނަ މީހުން ކުޑަކުދީން ބަތްކައްކާ ކުޅޭފަދައިން ކުޅޭނެހައި ކުޅިޔެއް ކުޅޭން ދޫކޮށްލައިފައި ބޭއްވޭނެ ދާއިރާއެއްނޫނެވެ. އެއްވެސް ސިފައެއްގައި ބަލައިގަނެވޭނެ ކަމެއްނޫނެވެ.\nއިސްލާމްދީނުގެ ނަބިއްޔާ އަށް މީހަކު ތައުހީނު ކުރުމުން އިސްލާމީ ޤައުމަކުން އެކަމާ ފިޔަވަޅެއް އަޅައިފިނަމަ ކްރިސްޓިޔަން ދައުލަތްތަކުން އެއިސްލާމީ ދައުލަތެއް ޖަވާބުދާރީ ކުރުވަން ދުއްވައިގަންނަނީ އަމަށަކު ބާރުމިނެއްގައެއް ނޫނެވެ. އެމީހުންނަށް އެގޮތަށް ދުއްވައިގަންނާންކެރެނީ ރިޒުޤުދެއްވާ ރާޒިޤަކީ އަރަހުށި ހުސްޠާހިރުވަންތަ ގަދަފަދަވަންތަ ބާރުވެރިވަންތަ ޖައްލަ ރައްބީކަން މިޒަމާނުގެ ވަރަށް ގިނަ މުސްލިމުންގެ ހަނދާނުން ކެހިފައިވާކަން އެނގޭތީއެވެ. އެހެން ނޫންނަމަ މިނިވަން ޤައުމުތަކެއް ބިރުގަންނަވާކަށެއް ނުއުޅުނީހެވެ.\nޕާކިސްތާނުގެ އައްޔޫބު މަސީހުއެވެ. ކިޔުނު ކްރިޓިޔަނެއް ކައު ސާޙިބާ صلى الله عليه وسلم އަށް ތައުހީނުކުރިއެވެ. އެކަމާގުޅިގެން ޕާކިސްތާނުގެ ކޯޓަކުންވަނީ އޭނާ ދަންޖައްސަން ޙުކުމްކޮށްފައެވެ. ޕާކިސްތާނުގެ ކްރިސްޓިޔަނުންގެ ބިޝޮޕެއްކަމުގައިވާ ޖޯން ޖޯޒަފުވަނީ އެކަމާ އިހުތިޖާޖުކުރުމުގެ ގޮތުން ކޯޓުގެ ތެރޭގައި އަމިއްލަޔަށް މަރުވެފައެވެ. އޭނާ ވަސިއްޔަތްކޮށްފައިވަނީ އެޤާނޫނު އުވައިނުލާހައި ހިނދަކު އޭނާގެ ނުތާހިރު މުޅަ މަސްގަނޑު ކޯޓުގެ ތެރެއިން ނުނެގުމަށެވެ. ޙަޤީޤަތުގައި ހުޅަނގުގެ ޤައުމުތަކުން ޖެހޭނީ ބިޝޮޕް ޖޯން ޖޯޒެފްގެ އެނާތަހުޒީބު އަމަލުކުށްވެރި ކުރާށެވެ. އަނެކުންގެ ޖަޒުބާތަށް އިޙްތިރާމްކުރަން ކްރިސްޓިޔަނުންނަށް ނަސޭހަތްތެރިވާށެވެ. ބިޝޮޕްގެ ޣައިރު ޤާނޫނީ އަދި ޣައިރު އަޚްލާޤީ އަމިއްލަޔަށް މަރުވުން ކުށްވެރި ކުރާށެވެ. ޕާކިސްތާނު ޖަވާބުދާރީ ކުރުވަން ދުއްވައިގަންނާކަށެއްނޫނެވެ. ނަމަވެސް ހުޅަނގުން ޕާކިސްތާނު ފިއްތާންފެށީ "އެ ބޭއިންސާފު" ޤާނޫނު މަންސޫޚުކުރާށެވެ. އެކަމަކު ޕާކިސްތާނުން އެކަމަކާ އަޅައެއްނުލިއެވެ. ކަހާތަން ހިރުވައިވެސް ނުލިއެވެ. ޤައުމުގެ އިސްތިޤުލާލާއި އަމިއްލަވަންތަކަން ސާބިތުކޮށްދިނެވެ. ބޭރުމީހުންގެ ހަޅޭފަޅޭކަކަށް ރޭރެއްނުވިއެވެ.\nހައިރާންވާންޖެހޭ ކަމެކެވެ. އެމެރިކާއާއި އިނގިރޭސިވިލާތުގައި މަސީހަށް ތައުހީނުކުރުމަކީ ބޮޑު ޖަރީމާއެކެވެ. ބޮޑެތި އަދަބުދޭ ކުށެކެވެ. އެކަމަކު އެއީ ބޭއިންސާފެއްނޫނެވެ. އިންސާނީ މިނިވަންކަމަށް އަރައިގަތުމެއްވެސް ނޫނެވެ. އިސްލާމީ ޤައުމުތަކުގެ ތެރެއިން ހުޅަނގުގެ ހިޔަނީން ނުނެއްޓެވިގެން އުޅޭ މިސުރާއި އަލްޖަޒާއިރު ފަދަ ޤައުމުތަކުގައި މަޤުބޫލު ސަބަބަކާ ނުލައި އެހެންނަމަވެސް އެވެކިޔައިފައި މުސްލިމުންގެ ދީނީ ޢިލްމުވެރީން ދަންޖައްސައި މަރަމުންގެންދާއިރު ހުޅަނގުގެ ކަންފަތްވެސް ހިރުވައެއްނުލައެވެ. ބޮސްނިޔާގައި އީސާއީ ނިރުބަވެރީން މުސްލިމުން ކަތިލަމުން ގެންދިޔައީ ބަޔަކުމީހުން ހަރުފައާއި، މިނިކާ ޖަނަވާރުތައްވެސް ނުމަރާފަދަ އަނިޔާވެރި ގޮތެއްގައެވެ. ހިތެއްފިތެއް ނެތް ގޮތެއްގައެވެ. ނަމަވެސް ހުޅަނގުގެ ޤައުމުތަކަށް އެކަންހަމަ ހެޔޮވަރެވެ. ހަމައެފަދައިން ރޮހީންޖާ މުސްލިމުންގެ މައްސަލައިގައިވެސް ދެތިންބަހެއް ބުނެލުމުގެ އިތުރަށް ކުރި ނުވަތަ ކުރާކަމެއްނެތެވެ. އެކަމަކު މުސްލިމުންގެ ނަބިއްޔާއަށް ތައުހީނުކޮށް އެތައްމިލިޔަން އިސްނާނުންގެ ޝުޢޫރު ކަތިލައި ޖަޒުބާތުގައި ހުޅުލާ ކޮންމެ މީހެއްގެ ދިފާޢުގައި ހުޅަނގުގެ ޤައުމުތަކުން ތެދުވެގެން ދުއްވައިގަންނަނީ ހަށީގައި ހޭވެސް ނުބަހައްޓައެވެ. އެމީހަކީ އައްޔޫބާ މަސީހުކަމުގައި ވިޔަސް ސަލްމާން ރުޝްދީ ކަމުގައިވިޔަސް ތަސްލީމާ ނަސްރީނުފަދަ ކަނބަލަކަށްވިޔަސް އަދި އެނޫން މީހަކު ކަމުގައިވިޔަސްވެހެވެ. ކަންހުރި ގޮތުގެ ޙަޤީޤތަށް ބަލާއިރު ހުޅަނގުންވަނީ ލަދުޙަޔާތުގެ ފޭރާން ބާލައި އެއްލައިލައިފައެވެ. ވަކި ފަރާތަކަށް ނުޖެހުމާއި، އިންސާފާއި އިންސާނީ ޙައްޤުތަކުގެ ނަމުގައި އެބައިމީހުންގެ މޫނުގައި އުނގުޅައިފައި ހުންނަ ކުލައަކީވެސް ވަރަށް ފަސޭހައިން ފިލައިގެންދާ އެއްޗެވެ. އެބައިމީހުންގެ ނުތާހިރު ހުތުރުމޫނު މާގިނަދުވަހަކަށް ފޮރުވައިދޭ އެއްޗެއްނޫނެވެ.\nގުޅޭ ޓެގު ދީން އިސްލާމިކް މިނިސްޓްރީ\nމާލޭ ސިޓީއަށް ހިމޭން ތިން ގަޑިއިރު، ރައްޔިތުން ދެއްކީ އެއްބައިވަންތަކަމުގެ ނަމޫނާއެއް!\nރައީސް މައުމޫނުގެ ލިޔުއްވުމެއް: މާލެ ސަރަޙައްދުން އިރު ދަތުރުކުރާ ދުވަސްކޮޅެއް\nރާއްޖޭން ބޭރުގައި އުޅޭ ހާއްސަ އެހީއަށް ބޭނުންވާ ކުދިންގެ އާއިލާތައް އިތުރު އުނދަގޫތަކެއްގެ ތެރެޔަށް\nއާންމު ކުލާހެއްގައި ތިބޭ މޫހަބު (ގިފްޓަޑް) ކުދިން ސަމާލުކަން ނުދޭކަމަށް ފެންނަނީ ކީއްވެ؟ (ދެވަނަ ބައި)\nރާއްޖޭން ބޭރަށް ދަތުރުކުރާ ދިވެހިން ޓްރެވަލް އިންޝުއަރެންސް ހޯދުމަށް ސަމާލުވުމަށް އެދިއްޖެ


ކޯވިޑް19: އަނެއްކާވެސް އިންޑިއާ ފުލުހުންގެ ތަފާތު ހަރަކާތެއް – Dhen.mv\nކޯވިޑް19: އަނެއްކާވެސް އިންޑިއާ ފުލުހުންގެ ތަފާތު ހަރަކާތެއް\nމިހާރު ހަލުވިކަމާއިއެކު ފެތުރެމުން އަންނަ ކޯވިޑް 19 ވައިރަަހުގެ ސަބަބުން އިންޑިއާ 21 ދުވަހުގެ ލޮކްޑައުން އަކަށް ގޮސްފައިވާއިރު، އެގައުމުގެ ފުލުހުން ދަނީ ގަވައިދާއި ހިލާފަށް ބޭރަށް ނިކުމެ އުޅޭ މީހުން ގެޔަށް ވެއްދުމަށް އެކި އުކުޅުތައް ބޭނުން ކުރަމުންނެވެ.\nމަހަރަޝްތުރާ ގެ ފުލުހުން މިވަނީ އެ ސިޓީގައި ލޮކްޑައުން އާއި ހިލާފުވެ ބޭރަށް ނިކުމެ އުޅޭ މީހުން ގެޔަށް ވެއްދުމަށް ބޮލީވުޑްގެ މަޝްހޫރު ފިލްމުތަކުގެ ލަވަތައް މަގުމަތީގައި ތިބެގެން ކިޔާފައެވެ. ހަ ފުލުހުން މާސްކު އަޅައިގެން ތިބެގެން މައިކްރޯފޯނު ބޭނުންކޮށްގެން ވަނީ ލަވަ ކިޔާފައެވެ.\nމަހަރަޝްތުރާ އަކީ ކޯވިޑް 19 ޖެހިގެން މިހާތަނަށް އެންމެ ގިނަ މީހުން ރިޕޯޓް ކޮށްފައިވާ ސިޓީއެވެ. އެ ސިޓީން ވަނީ 130 މީހުން ބައްޔަށް ޕޮޒިޓިވް ވެފައެވެ. އިންޑިއާގެ ބެންގަލޫރު ޕޮލިސް ސްޓޭޝަންގައި މަސައްކަތް ކުރާ ތަބަރަކް ފާތިމާ ވެސް ވަނީ ކޮރޯނާ ވައިރަހަށް މީހުން ހޭލުންތެރި ކުރުމަށް މަގުމަތީގައި މައިކުން ލަވަ ކިޔާފައެވެ.\nފާތިމާ އެލަވައިގައި ކީ އަބަދުވެސް އަތް ސެނެޓައިޒް ކުރުމަށް ހަނދާން ކުރުމަށާއި ބޭރަށް ދާނަމަ މާސްކް ބޭނުން ކުރުމަށެވެ. ކެރަލާ ، ޕަންޖާބު އަދި އަންދުރަ ޕްރަދޭޝްގެ ފުލުހުން ވެސް ވަނީ ލަވަކިޔައިގެން މީހުން ކޯވިޑް 19 އަށް ހޭލުންތެރި ކުރުމުގެ މަސައްކަތް ފަށާފައެވެ.


Reethi miskiy: Vashaigen vaa bageechaa ge jaadhoo!\nހދ ނޮޅިވަރަންފަރުގެ ތައުބާ މިސްކިތް--\nމިސްކިތުގެ ވަށައިގެން ވަނީ ތަފާތުއެކި މާމެލާމެލީގެ ގަސްތަކެވެ. މުޅި ސަރަހައްދުގައި ފެހިކަމާއި އާރޯކަމެވެ. މިސްކިތުގެ ގޯތިތެރެއަށް ވަނުމާއެކު ރީތި ބަގީޗާގެ ހިތްގައިމުކަން ފެނި، ނުތަނަވަސްކަން ފިލުވާލައި މީހާ ތާޒާކޮށްލަ އެވެ. މިއީ ހދ ނޮޅިވަރަންފަރުގެ ތައުބާ މިސްކިތެވެ.\nމި މިސްކިތްތަކީ ތަފާތު، ރީތި ފަރުމާއަކަށް ބިނާކޮށްފައިވާ ވަރަށް ފުރިހަމަ މިސްކިތެވެ. 2019 ވަނަ އަހަރު ހުޅުވި މި މިސްކިތް، އެރަށުގެ ވިޔަފާރިވެރިއެއް ކަމަށްވާ އަލީ ރަޝީދުގެ ހަރަދުކޮށް އިމާރާތްކުރި މިސްކިތެކެވެ.\nމި ރަށަށްދާ ކޮންމެ މީހަކުވެސް މި މިސްކިތުގެ ފުރިހަމަކާއި ރީތިކަމުގެ ވާހަކަ ދައްކަ އެވެ. އެއީ، ތަފާތު ފަރުމާއަކަށް ހުރުމަކުން އެކަންޏެއް ނޫނެވެ. މިސްކިތުގެ ގޯތިތެރޭގައި ހައްދާފައިވާ ބަގީޗާއަކީ މީހުން ހިތްކިޔާ މައިގަނޑު އެއް ސަބަބެވެ. މިއީ ރާއްޖޭގައި ހުރި އެންމެ ހިތްގައިމު ރީތި މިސްކިތޭ ވެސް ބުނެވިދާނެއެވެ.\nއެރަށުގެ އިސް މަގާމެއްގައި ހުންނެވި ބޭފުޅަކު ވިދާޅުވީ، މިސްކިތުގެ ފުރިހަމަކާއި ރީތިކަން އެންމެ ގިނަ ބަޔަކު ސިފަ ކުރަނީ ވަށައިގެންވާ ފެހި ބަގީޗާއިން ކަމަށެވެ. ބަގީޗާ ހައްދާފައި އޮތް ގޮތުންވެސް އެއީ ވަރަށް ބަލައިގެން ވަކި އުސޫލެއްގެ ތެރެއިން ހައްދާފައިވާ ބަގީޗާއެއްކަން އެނގެ އެވެ. އޭނާ ވިދާޅުވީ، މިސްކިތް އިމާރާތްކުރަން ފެށުމާއެކު ބަގީޗާ ހައްދަން ފަށާފައިވާ ކަމަށާއި އެކަން ފުރަތަމަ ވެސް ފެށީ މިސްކިތް، އިމާރާތްކުރި އަލީ ރަޝީދުކަމަށެވެ.\nމިސްކިތުގައި ގަސް ބަގީޗާ ހައްދަން ފެށުނު ސަބަބު ކިޔައިދެއްވަމުން އަލީ ރަޝީދު ވިދާޅުވީ، މިސްކިތް ހެދިއިރު ވިސްނުން ހުރީ އޭސީ ކުރުމުގެ ބަދަލުގައި ގިނަ ދޮރުތައް ލައި މިސްކިތް ވައި ވަންނާނެހެން ހެދުމަށް ކަމަށެވެ. އެހެންވެ ބަގީޗާ ހައްދަން ފެށީ މިސްކިތުގެ ތެރެ ފިނިކުރުމަށް ކަމަށް އަލީ ރަޝީދު ވިދާޅުވި އެވެ. ބޮޑު ފެންޑާއެއް މިސްކިތުގައި ލުމުގެ ބޭނުމަކަށްވީވެސް މިސްކިތް ވީހާވެސް ހޫނުން ދުރުކޮށް ފިނިކޮށް ބޭއްވުމަށް ކަމަށެވެ.\n"ގަސް ހައްދާލީމަ ސަރަހައްދު ފިނިވާނެ. މިސްކިތްތެރެ ފިނިކޮށްފައި ބޭނުމަށް އެވަރަށް ގަސް ހެއްދީ." ވިޔަފާރިވެރިޔާ އަލީ ރަޝީދު ވިދާޅުވި އެވެ.\nމިސްކިތުގެ ގޯތިތެރޭގައި ކާޕެޓް ވިނަ ހެއްދީވެސް ވެލިގަނޑު ނުވަތަ ގާ އަތުރާފައި ހުންނައިރު ވާ ހޫނު މަޑުކުރުމަށެވެ. އަލީ ރަޝީދު އެ މަސައްކަތް ފެށިނަމަވެސް މިހާރު އެކަމުގައި މަސައްކަރްކުރަނީ އެ ތަނުގައި މަސައްކަތް ކުރާ މުވައްޒަފުންނެވެ. ދެ މުވައްޒަފުން މަސައްކަތްކުރާ އެ މިސްކިތުގައި ގަސް ހެއްދުމުގެ މަސައްކަތުގައި މިހާރު އުޅެނީ އެތަނުންގެ މުވައްޒަފުން ކަމަށާއި އެ މީހުން ވަރަށް ރީތިކޮށް ޝައުގުވެރިކަމާއެކު ގަސްތައް ބަލައްޓައި ކޮށައި ހަދައިކަމަށް އޭނާ ވިދާޅުވި އެވެ. އަލީ ރަޝީދު ވިދާޅުވީ، މިހާރުވެސް ރަށްރަށުން ރީތި ގަސް ގެނެސް މިސްކިތުގައި އިންދާ ކަމަށާއި ވަރަށް ފަހުން ކުޅުދުއްފުށިންވެސް ގަސްތަކެއް ގެނެސްފައިވާ ކަމަށް އޭނާ ވިދާޅުވި އެވެ.\nމިސްކިތުގެ ފެންޑާ ބައިގައިވެސް ޕޮޓްގައި ރީތި މާގަސް ހައްދައިފައި ހުރިއިރު އެބައިގައި ގަސް އިންދުމުގެ މަސައްކަތް މިހާރުވެސް ކުރަމުންދާ ކަމަށެވެ. ވަކި ތަރުތީބަކަށް ފެންޑާގައި ގަސްތައް ބަހައްޓާފައިހުރިއިރު އެސަރަހައްދުވެސް ފެންނިގެންދަނީ ވަރަށް ހިތްގައިމުކޮށެވެ. އެ ސަރަހައްދުގައި އިތުރަށް މާ ގަސް އިންދުމުގެ މަސައްކަތް މިހާރުވެސް ކުރަމުންދާ އަލީ ރަޝީދު ވިދާޅުވި އެވެ.\nނޮޅިވަރަންފަރަކީ ގިނަ ބަޔަކު ޕިކްނިކް ހަދަންދާ ރަށެއް ނަމަވެސް މިއަދު އެރަށުގެ މި ނަލަ ހިތްގައިމު މިސްކިތް ބަލާލަންވެސް ގިނަ ބަޔަކު އެރަށަށް ޒިޔާރާތްކުރެ އެވެ. އެރަށުން ވާހަކަ ދެއްކި ބައެއް މީހުން މައުލޫމާތުދޭ ގޮތުގައި މިސްކިތުގެ ފަރުމާގެ އިތުރުން މިސްކިތުގެ ފެހި ބަޖީޗާ ބަލާލުމަށްވެސް މީހުން އެރަށަށް މިހާރު ގޮސް އުޅެ އެވެ.\n"ކުރިން މީހުން އަންނަނީ ޕިކްނިކް ހަދާލާ މޫދު އެރިލަން. ރަށުތެރެއަށް ވަރަށް ނާރާނެ. އެކަމަކު މިހާރު އެގޮތަށް ޕިކްނިކް ހަދާލަން އަންނަ މީހުންވެސް މިސްކިތް ބަލާލުމަށް އާދޭ." އެރަށުން ވާހަކަ ދެއްކި މީހަކު ބުންޏެވެ.\nއަލީ ރަޝީދު ވިދާޅުވީ، ވަރަށް ފަހުންވެސް މިސްކިތް ބަލާލުމަށް އަވައްޓެރި ދެ ރަށެއްގެ މިސްކިތެއްގައި މަސައްކަތްކުރާ ދެ މުވައްޒަފަކު އައިސް ބަޖީޗާގެ ރީތިކަމާއި ފެހިކަމުގެ ވާހަކަ ދެއްކި ކަމަށެވެ. އަދި އެ މީހުންނަށް އެރަށްރަށުގެ މިސްކިތުގައި އިންދުމަށް އެތަނުން ގަސް ގެންދިޔަކަށްވެސް އޭނާ ވިދާޅުވި އެވެ.\nފުރިހަމަ ރީތި މިސްކިތުގެ ވަށައިގެންވާ މި ބަގީޗާއިން މުޅި ސަރަހައްދަށް ދިރުން ގެނުވަ އެވެ. އެހާވެސް ހިތްގައިމެވެ. އެއްފަހަރާ 1200 މީހުންނަށް ނަމާދުކުރެވޭ މި މިސްކިތުގައި މޯޗަރީއެއް ހެދުމަކީވެސް އަލީ ރަޝީދު ބޭނުންވާ ކަމެކެވެ. އަދި އެކަމަށް އެދި އޭނާ ވަނީ ކައުންސިލްގައިވެސް އެދިފަ އެވެ.\nނޮޅިވަރަންފަރުގެ ރީތި މިސްކިތް: ވަށައިގެންވާ މާމެލާމެލީގެ ފެހި ބަގީޗާ\nރަށުގެ ނަން ރަމްޒުކޮށްދޭ މޮނިއުމެންޓްގެ މަސައްކަތް ފުރަތަމަ ނިންމާލީ ނޮޅިވަރަންފަރުން


Vinegar beynunkoggen geygai dhevidhaane baeh faruvaa\nވިނެގަރ ބޭނުން ކޮށްގެން ގޭގައި ދެވިދާނެ ބައެއް ފަރުވާ\nއަޅުގަނޑުމެން އެންމެންވެސް "ވިނެގަރ" ނުވަތަ ރާހުތް އާންމުކޮށް ބޭނުން ކުރަނީ ބަދިގޭގައި ކެއްކުމަށާއި އަންނައުނު ފަދަތަކެތި ރީތިކޮށް ދޮތުމަށެވެ. ނަމަވެސް ފައިތިލަޔަށް ދިމާވާ އެކި އެކި މައްސަލަތަކަށް ވިނެގަރ ބޭނުން ކޮށްގެން ފަރުވާ ކުރެވިދާނެ ވާހާކަ ބުނުމުން ތިޔަބޭފުޅުން ހައިރާން ވެދާނެއެވެ. ވިނެގާ ބޭނުންކޮށްގެން ފަޔަށް ދެވޭ "ފޫޓް ބާތް" އަކީ ވަރަށް ގިނަ ގޮތްގޮތުން އަޅުގަނޑުމެންނަށް ފައިދާ ކުރާ ކަމެކެވެ\nފައިތިލައަކީ ހިރަފުސް ޖެހި އަދި އެހެނިހެން ގޮތްގޮތުން ވެސް އެންމެ އަވަހަށް ހަޑިވެ ހަމުގެ މައްސަލަތައް ޖެހޭ އެއް ގުނަވަނެވެ. މިގޮތުން ހަންފޮޅުމާއި ހަން ކުރަކިވެ ފަޅައިގެން ދިޔުން އަދި އިންފެކްޝަން ގެ މައްސަލަތައް ދިމާވެއެވެ\nވިނެގަރ އަކީ އޭގެޒާތުގައި މީރުވަހެއް ދުވާއެއްޗެއްނޫނެވެ. އެހެން ނަމަވެސް ވިނެގަރ އިން އަޅުގަނޑުމެންގެ ފައިގައި ހުންނަ ބެކްޓީރިޔާ ތައް ނައްތާލާ ބަލިތަކުން ސަލާމަތް ކޮށްދެއެވެ. މި ފަރުވާޔަށް ހަމައެކަނި މިބޭނުން ވަނީ އިތުރު ތައާރަފަކަށް ބޭނުންނުވާ ފަސޭހައިން ލިބެން ހުންނަ ވިނެގަރ އެކެވެ. އެއީ އެޕަލް ސައިޑަރ ވިނެގަރ އެވެ. ވިނެގަރ ބޭނުން ކޮށްގެން ފޫޓް ބާތް ކުރާވާހަކަ އަޅުގަނޑުމެންނަށް އާވާހަކަޔަކަށް ނުވެދާނެއެވެ. ނަމަވެސް ވިނެގަރ ބޭނުންކޮށްގެން ކުރެވޭ އެހެން ފަރުވާތައްވެސް މަދެއް ނޫނެވެ. މިގޮތުން ނޭވާހިއްލުމުގެ ބަލިތަކަށާއި، ހަޖަމްގެ ނިޒާމު ރަނގަޅުކުރުމަށް އަދި ބަރުދަން ލުއިކުރުމަށް ވެސް އެޕަލް ސައިޑަރ ވިނެގަރ ބޭނުން ކުރެއެވެ. ބޮލުގައި ހަންފޮޅޭ މައްސަލަ އަދި ކަރުތެރޭ ގެ އުނދަގޫތަކަށް ވެސް އެޕަލް ސައިޑަރ ވިނެގަރ ބޭނުން ކުރެއެވެ\n:ފުޓް ބާތް ފަރުވާ ތައްޔާރު ކުރާނެ ގޮތް\nތެއްޔަކަށް ފެން އެޅުމަށް ފަހު ވަރަށް ކުޑަކޮށް ހޫނުކޮށްލާށެވެ. (ހޫނު ކުރާނީ ފަޔަށް ކެތްވާ ވަރަށެވެ.)\nފައިން ފޮޅިފައިވާ ހަންތައް ނައްތާލުމަށް ވިނެގަރ އާއި ތާފަނާ ފެން އެއްކޮށްލުމަށް ފަހު ފެނުގެ ތެރެޔަށް ފައި ލުމަށްފަހު 45 މިނެޓް ވަންދެން ބެހެއްޓުމުން، ހީވެސް ނުކުރާހާ އަވަހަށް ފައިން ފޮޅިފައިވާ ހަންތައް ފިލައިގެން ދާނެއެވެ. އަދި މީގެ އިތުރަށް ފައިތިލަ މަޑުކޮށްދިނުމާއި ފައިން ދުވާ ނުބައި ވަސް ފިލުވައިދެއެވެ. ވިނެގަރ އަކީ މީރުވަސް ދުވާއެއްޗަކަށް ނުވާތީ، ބޭނުން ވާނަމަ މީރުވަސް ދުވާ އެއްޗެއް ފެނުގެތެރެޔަށް އަޅާލެވިދާނެއެވެ\n:ބަރުދަން ލުއި ކުރުމަށް ފަރުވާއެއް\nކޮންމެ ދުވަހަކުވެސް 1 ތަށި ފެނަށް، 1 ނުވަތަ2ސައިސަމުސާ އެޕަލް ސައިޑާރ ވިނެގަރ އެޅުމަށް ފަހު، ތިންއިރު ކެއުމުގެ ކުރިން ބޭނުން ކުރުމުން، އޭގައި ހިމެނޭ ޕެކްޓިން ނަމަކަށް ކިޔާ މާއްދާއެއްގެ ސަބަބުން ބަނޑުހައިކަން ދުރުކޮށްދީ، ކާންވާވަރަށް ވުރެން އިތުރަށް ކެއުމުން ދުރުކޮށްދެއެވެ. މީގެ އިތުރުން ވިނެގަރގެ ސަބަބުން ހަށިގަނޑަށް ބޭނުންވާ ޕްރޮޓީން ހަށިގަނޑަށް ބޭނުންކުރެވޭ މިންވަރު އިތުރުކޮށްދީ، ހަޖަމުކުރުމަށް ފަސޭހަކޮށްދެއެވެ\n:ބޮލުގައި ހަންފޮޅުމަށް ފަރުވާއެއް\nފެނާއި އެޕަލް ސައިޑަރ ވިނެގަރ އެއް މިނެއްގައި އެއްކުރުމަށްފަހު، ޝޭމްޕޫ ލައި ބޯ ދޮވުމަށްފަހު ބޮލަށް މި ސޮލިއުޝަން ސްޕްރޭ ކޮށްލާށެވެ. އަދި އެއަށްފަހު 15 މިނެޓްކޮށްލާފައި ފެނުން ބޯ ދޮވެލާށެވެ. ވިނެގަރ ގައި ހިމެނޭ އެސިޑިޓީގެ ސަބަބުން ހަންފޮޅުމަށް މަގުފަހިކުރާ ފަންގަސް ނައްތައިދޭނެއެވެ


ފުރަތަމަ ސަފުހާ ހަބަރު ރިޕޯޓް ވިޔަފާރި ދުނިޔެ ކުޅިވަރު ފޭޑި މުނިފޫހިފިލުވުން\n24 އޮކްޓޯބަރ 2019 - 10:47:22\nސިންކުގެ މައްޗަށް އަރާފައި ކުޑަދޮރު ހުޅުވާލަން މަކުޑިގަނޑަށް ދަމާލި ވަގުތު ނަވްޔާގެ ފައި ކައްސާލައިގެން ވެއްޓެން ދާން ފެށިއެވެ. އެ ވަގުތު ނަވްޔާގެ ހަޅޭކުގެ އަޑު ފާޚާނާއިގެ ތެރެއަށް ފެތުރިގެން ދިޔައެވެ.\nޝަކުވާ(8 ވަނަ ބައި)\nވެއްޓި ޖެހުނު ގޮތުން ބޮލަށް އެރި ތަދާ އެކު ނަވްޔާއަށް ތަންތަން ފުސްވާން ފެށިއެވެ. ހަމަހޭވެރިކަން ނެތެމުން ދަނިކޮށް ބަޔަކު އައިސް ދޮރު ހުޅުވައިލިކަން އެނގުނެވެ. ބާރުގަދަ އަތަކުން ނަވްޔާ އުފުލާލައިގެން ގެންދަން ފެށުމުން ރައްކާތެރިކަން އިހުސާސް ކުރެވުނެވެ.\n"ނައްޔަ! ލޯ ހުޅުވަބަލަ." އޯގާތެރި ބަރު އަޑެއް ނަވްޔާގެ ކަންފަތުގައި ޖެހުނެވެ.\nމަންމަ ލޯބިން ނަވްޔާއަށް ގޮވާ ނަމުން ގޮވީ ކާކުތޯ ބަލަން ނަވްޔާ ބޭނުން ވިއެވެ. އެސްފިޔަތައް ތަޅުވާލާފައި ލޯ ހުޅުވޭތޯ މަސައްކަތް ކުރިއެވެ. ނަމަވެސް ކާމިޔާބެއް ނުވިއެވެ. މޫނު މައްޗަށް އަނދިރިވެ ދެން ވީނުވީއެއް ނޭނގުނެވެ.\nއެރޭ ހޭވެރިކަންވި އިރު ނަވްޔާ އޮތީ ސިއްހީ މަރުކަޒުގައެވެ. ހެދުން ބަދަލުކުރުވާ މަރުކަޒުގެ ހޮސްޕިޓަލް ހެދުމެއް ލައްވާފައެވެ. ބޮލުގައި ރިހޭ ވަރުން އަތް ޖައްސާލިއިރު ބެންޑޭޖް އަޅާފައިކަން އެނގުނެވެ. އެނދު ކައިރީގައި ހުރި ގޮނޑީގައި ތާއްޔާ ޖެިހިޖެހި އަޒްކާ އިނެވެ. ނަވްޔާ ހޭއެރުމުން އަޒްކާގެ މޫނުމަތިން ކަންބޮޑުވުން ފިލިއެވެ. އަޒްކާއަކަށް ވެސް ނަވްޔާ ގެނައީ ކާކުކަމެއް ނޭނގުނެވެ. ކަމެއް ވެގެން އުޅޭކަން އަޒްކާއަށް އެނގުނީ ރޫނާ އައިސް އެ ވާހަކަ ބުނުމުންނެވެ. ކަންތައް ވީ ގޮތް ކިޔައިދީފައި ރޫނާ މަޢާފަށް އެދުނު ކަމަށް އަޒްކާ ބުންޏެވެ. އަދި ފަހުން ވީ ގޮތް ވެސް ރޫނާ ކިޔައިދިން ވާހަކަ ބުންޏެވެ.\nއެ ރޭ ފާޚާނައިގެ ދޮރު ނުހުޅުވާ ހުޔޫންމެން ދިޔުމުން ރޫނާ ވެސް ގެއަށް ދާން ހިނގައިގަތެވެ. ނަމަވެސް ވަކި ހިސާބަކުން އަނބުރާލައިފައި ސްކޫލަށް ދިޔައީ އެހެން ހަދަން އަމިއްލަ ޟަމީރު އެއްބަސް ނުވީތީއެވެ. ނަވްޔާ އެ ހާލަށް ދޫކޮށްލާފައި ލޮލު ފިޔަ ނުޖެހޭނެކަން އެނގޭތީއެވެ. ފާޚާނާއިގެ ތެރޭގައި ނަވްޔާ ވެއްޓި، ބޯ ފަޅައިގެން ގޮސްފައި އޮތް ތަން ފެނިފައި ރޫނާ އަވަސްވެ ގަތީ އެހީ ހޯދުމަށެވެ. ދުވެފައި ސްކޫލް ހޯލަށް ވަންތަނުން ހައްޔާނާއި ދެތިން ކުއްޖަކު ފެނިގެން އެމީހުން ގާތު ބުނުމުން ލަސްނުކޮށް އެ މީހުން ފާޚާނާއާ ދިމާއަށް ދިޔައެވެ. ރޫނާ ދުއްވައިގަތީ އަޒްކާއަށް އެ ޚަބަރު ދިނުމަށެވެ. އަޒްކާއަށް ގުޅައިގެން ވެސް ފޯނު ނުނެގީތީ އެވެ. ސްކޫލްދޮށަށް އަޒްކާއަށް ދެވުނު އިރު ނަވްޔާ ސިއްހީ މަރުކަޒަށް ގެންގޮސްފިއެވެ.\nޢޭގެ އަނެއް ދުވަހު ސިއްޙީ މަރުކަޒުން ނަވްޔާ ދޫކޮށްލިއެވެ. ގެއަށް ވަންތަނުން އެންމެ ފުރަތަމަ ވެސް ދިމާވީ ނަސީމާއާއެވެ. ހަމްދަރުދީގެ ބަދަލުގައި މި ފަހަރު ވެސް ނަވްޔާއަށް ކުރިމަތިލާން ޖެހުނީ ނަސީމާގެ ވިހަގަދަ ބަސްތަކާއެވެ. އެ ގޮތަށް ދިމާވީ ނަވްޔާ ފެންވަރު އޮޅިގެން އުޅުނީމަ ކަމަށް ބުނެ އެއްޗެހި ގޮވިއެވެ. ނަސީބަކުން އަޒްކާ ނުރުހިގެން އެއްޗެއް ބުނުމުން އިތުރު އެއްޗެއް ނުބުނެ ނަސީމާ އެތެރެއަށް ވަނެވެ.\nއެ ރޭ ލައިގެން ހުރި ހެދުން ދޮންނަންވެގެން ނަވްޔާ އެ ހެދުން ކޮތަޅުން ނެގިއެވެ. ކިލާވެފައިވާ ހެދުން ފެނުމުން އެ ރޭގެ ހާދިސާ މަތިން ހަނދާންވެ ހިތުގައި ޖެހުނެވެ. ފެންކަޅިވެފައި ހުރެ، ދޮންނަމެޝިނަށް ހެދުން ލާން އުޅުނު ވަގުތު ފިރިހެން ކުދިން އަތުގައި އަޅާ ކަހަލަ ޗޭނުކޮޅެއް ހެދުމުގައި ހަރުލާފައި ވަނިކޮށް ނަވްޔާއަށް ފެނުނެވެ. ނަވްޔާ ގެ ހިތް ތެޅެން ފެށި އެއީ ކާކުގެ އެއްޗެއްކަން ފަހުމު ވުމުންނެވެ.\nއެރޭ ހައްޔާނާ ވާހަކަ ދެއްކި އިރު ހައްޔާންގެ އަތުގައި ޗޭނުކޮޅު އަޅާފައިވާ އޮތް ތަން ފެނުނު ހަނދާންވިއެވެ. އެހެންވީމާ ސިއްހީ މަރުކަޒަށް ނަވްޔާ ގެންދިޔައީ ހައްޔާންތާއެވެ. ނަވްޔާ އުފުލުމުގެ ތެރޭގައި ހައްޔާންގެ އަތުން ޗޭނުކޮޅު ނެއްޓި ނަވްޔާގެ ހެދުމުގައި ހަރުލާފައި އޮތީ ކަންނޭނގެއޭ ނަވްޔާ ހިތަށްއެރިއެވެ. މަޑުމަޑުން ޗޭނުކޮޅު ނައްޓައިލުމަށްފަހު ނަވްޔާގެ މެއާ ކައިރި ކޮށްލެވުނީ ބޭ އިޚްތިޔާރުގައެވެ. ހައްޔާނުގެ މުލައްދަނޑިން އެރޭ ލިބުނު ރައްކާތެރިކަމާ ހިމާޔަތް އިހުސާސް ކުރެވި ލުއިލުއި ހިނިތުންވުމެއް ތުންފަތަށް ވެރިވިއެވެ. އާ ވިންދެއް ހިތުގައި ޖަހަން ފެށީހެން ހީވިއެވެ. އެ ޗޭނުކޮޅު އަނބުރާދީފައި، ހައްޔާނަށް ޝުކުރުއަދާކުރާނެ ގޮތަކާ ދޭތެރޭ އެތައް އިރަކު ވިސްނިއެވެ. ނަމަވެސް އެ ފުރުޞަތެއް ނަވްޔާއަކަށް ނުލިބުނެވެ. ހަފްތާއެއްގެ ފަހުން ހައްޔާނާއި ހުޔޫން ކިޔަވަން މާލެ ދިޔަ ޚަބަރު ލިބުނީ އަޒްކާގެ ފަރާތުންނެވެ.\nފާއިތުވެގެން ދިޔަ ދުވަސްކާ އެކު ހައްޔާނާ މެދު ނަވްޔާގެ ހިތުގައި އުފެދުނު އިހުސާސްތައް ވަޅުޖެހުނެވެ. އަލުން އެނބުރި ނަވްޔާގެ ޙަޔާތަށް ހައްޔާން އައީ އެކަމަށް އުންމީދު ވެސް ނުކޮށް ހުއްޓައެވެ. ނަމަވެސް ހައްޔާންގެ ކަތި ނަޒަރުތަކުންނާއި އަމަލުތަކުން އެ އިހުސާސްތައް އަލުން ހޭލައްވާލުމުގައި ކާމިޔާބު ހޯދައިފިއެވެ. އެ އިހުސާސްތަކުން ކުރިފަޅައިގެން އުންމީދުގެ ދަންމަރުން ހިތްއަލި ކުރެވުނީ އަމިއްލަ އިހްތިޔާރުން ބޭރުގައެވެ.\nޚިޔާލުތަކުގެ ތެރޭގައި އޮއްވަ ނަވްޔާއަށް ނިދި ޖެހުނު އިރެއްވެސް ނޭނގުނެވެ. ހޭލެވުނީ ފަތިސް ނަމާދުގެ ބަންގީގެ އަޑަށެވެ. އޭރު ފޯނުން ވެސް މެދު ނުކެނޑި އެލާމްވެއެވެ. ރޭގައި ހަމަ ނިދި ނުލިބުމުން ބޮލަށް ބަރުވެ، ހަށިގަނޑު ލޮނޑުވެފައިވީ ނަމަވެސް ތެދުވެ ފެންވަރާލުމުން ހަމައަކަށް އެޅުނެވެ. ނަމާދުކޮށް ނިމިގެން ޤުރުއާން ކިޔަވަން އިނދެފައި ނަވްޔާ ބޭރަށް ނުކުތީ އިރު އަރަން ކައިރި ވުމުންނެވެ.\nގޯތި ތެރެ ކުނިކަހާ ހަދާފައި ބަދިގެއަށް ވަދެ ސައި ހަދާ ނިމުނު ތަނުން ލޯ އުނގުޅަމުން އަޒްކާ އައިސް ވަނެވެ.\n"ނަވް، ސޯ ސޮރީ އިނގޭ، ރޭނގައި ފިލްމް ބަލާފައި ބިރުން ނުނިދިގެން އުޅެ އުޅެފަ ނިދުނީ ވަރަށް ލަހުން. އެހެންވެ ނުހޭލެވުނީ." އަޒްކާ ބުންޏެވެ.\n"އަދި ވެސް ބިރުވެރި ފިލްމު ބަލާތި." ހީނލަމުން ނަވްޔާ ބުންޏެވެ.\n"ހިނގާބަލަ އަނެއްކާ ވެސް އެއްރެއަކުން ފިލްމު ބަލަން." ހިނިއައިސްފައި ހުރެ އަޒްކާ ބުނެލިއެވެ.\n"ތި އުޅެނީ އަނެއްކާ ވެސް ނަވްޔާއަށް ލަނޑެއް ދޭންތަ؟ ކުރީ ފަހަރު ވީ ގޮތް ހަނދާން ނެތުނީތަ؟" އިމާޒުގެ އަޑު އިވުނެވެ.\nނަވްޔާ ފަހަތް ބަލައިލިއިރު ކޮފީޖޯޑު ހިފައިގެން އިމާޒު ހުއްޓެވެ.\n"ތުއްތޭއަށް ކިހިނެއް އެނގުނީ." ލޯ ހަނިކޮށްލަމުން އަޒްކާ އެހިއެވެ.\n"ތުއްތޭއަށް އެނގޭނެ ހުރިހާ ކަމެއް ވެސް." އަޒްކާގެ ބޮލުގެ ފުށްކިބައިގައި ޖަހާލަމުން އިމާޒް ބުންޏެވެ.\n"އެނދު ތަންދޮށުގައި އޮތީ ކާކުކަން ވެސް އެނގޭ." ކޮފީ ތަށި ސިންކުގައި ބަހައްޓާފައި ހިނގައިގަންނަމުން ހެވިފައި ހުރެ އިމާޒު ބުނެލިއެވެ.\nހައިރާންވެފައި އިމާޒަށް ބަލަން ނަވްޔާއަށް ހުރެވުނެވެ.\nއިމާޒު އެ ދައްކަނީ ބިރުވެރި ފިލްމެއް ބަލަން އަޒްކާގެ ކޮޓަރިއަށް ނަވްޔާ ދިޔަ ރެއެއްގެ ވާހަކައެވެ. ނަސީމާއްތަ ނިދާހާއިރު ކޮށްފައި ނަވްޔާ އެ ކޮޓަރިއަށް ދިޔައީ އަޒްކާ ކިޔާވަރުންނެވެ. ފިލްމު ބަލަން ތިބެފައި ބިރުވެރި މަންޒަރެއް ދައްކަން ފެށުމުން ހަޅޭއްލަވައިގަނެވުނީ ދެ ކުދިންނަށް އެއްފަހަރާއެވެ. ނަސީބު ދިމާ ކުރި ގޮތުން އެ ވަގުތު ވީ ނަސީމާ ފެންބޯން ވެގެން ކޮޓަރިން ބޭރަށް ނުކުތް ވަގުތުކާއެވެ. ހަޅޭކުގެ އަޑަށް ނަސީމާ ގޮސް އަޒްކާގެ ކޮޓަރީގައި ޓަކިޖެހިއެވެ. އެ ކޮޓަރިން ނަވްޔާ ފެނިއްޖެނަމަ ރުޅި އަންނާނެ ކަން އެނގޭތީ ނަވްޔާ އަވަސްއަވަހަށް އެނދު ތަންދޮށަން ވަނުމުން ޓީވީ ގެ އަޑު މަޑުކޮށްފައި އަޒްކާ ގޮސް ދޮރު ހުޅުވިއެވެ.\n"ކިހިނެއްވީ؟" ކަންބޮޑުވެފައި ނަސީމާ އަހައިލިއެވެ.\n"ކަމެއް ނުވޭ މަންމާ، ބިރުވެރި ފިލްމެއް ބަލަނީ." އަޒްކާ އަވަސްއަވަހަށް ބުންޏެވެ.\n"އެހެން މީހަކު ހަޅޭއްލެވިހެން ވެސް ހީވި." ޝައްކުގެ ނަޒަރަކުން ދެފަރާތް ބަލަމުން ނަސީމާ އައިސް އެނދުގައި އިށީނެވެ.\n"މަންމާ، އެއީ ފިލްމުގައި އުޅޭ ކުއްޖާއޭ، ދެން މަންމަ ދޭ އަވަހަށް ނިދަން." ނަސީމާ ފޮނުވާލެވޭތޯ އަޒްކާ ބެލިއެވެ.\nނަމަވެސް ނަސީމާ ދާނެ ފިކުރެއް ނުކުރިއެވެ. ޓީވީއަށް ކަޅި ހުއްޓާލިގޮތަށް ފިލްމުގެ ތެރެއަށް ގެއްލި ހުސްވެއްޖެއެވެ. މަންމަ ވެސް ފިލްމު ބަލާނަމޭ ކިޔާފައި ރަނގަޅަށް އެނދުގައި ހަމަޖެހިލިއެވެ. ހަނދާނެ ގޮތެއް ނޭނގިފައި އަޒްކާއަށް އިނދެވުނީއެވެ. އޭރު ނަވްޔާގެ ހިތް ހީވަނީ މޭފަޅާފައި ނުކުމެދާނެހެންނެވެ. ހަނި ދޭތެރެއެއްގައި އޮންނަން ހަދައިގެން ދާހިތްލާ ފޯވަމުން ދިޔައެވެ. ފިލްމު ނިމެންދެން އޮންނަން ޖެހޭނީ އެތާއޭ ހިތަށްއެރި ތަނުން ނަސީބަކުން ގެއިން ކަރަންޓު ދިޔައެވެ. އިރުކޮޅެއްވީ އިރު ވެސް ކަރަންޓު ނައުމުން، ބޮޑު ޗޮކެއް ކަނޑާފައި ނަސީމާ ނުކުމެގެން ދިޔުމުން ނަވްޔާ ތެދުވެ ކޮޓަރިއަށް ދިޔައެވެ. އަޒްކާގެ ކޮޓަރި ކައިރިން ހިޔަންޏެއް ފެނުނު ހެން ވެސް ނަވްޔާއަށް ހީވިއެވެ.\n"އެ ރޭ ކިރިޔާ ދޯ ސަލާމަތްވީ." އަޒްކާ ވެސް ހަނދާން އާ ކުރަމުން ހިނިއައިސްފައި ބުންޏެވެ.\nނަވްޔާ ބޯ ޖަހައިލިއެވެ. ގޭ އެންމެން ސައިބޮއި ނިމުމުން ތަށިތައް ނަގަން އުޅުނު އިރު ނަވްޔާ ނެގިމަޑުވެފައި ހުންނަކަން އަޒްކާއަށް ފާހަގަ ކުރެވުނެވެ.\n"ނަވް، ކިހިނެއްވެފަ ތި ހުންނަނީ؟ މަންމަ އަނެއްކާ ކަމެއް ކުރީތަ؟ ނޫނީ އެއްޗެކޭ ބުނީތަ؟" އަޒްކާ އަހައިލިއެވެ.\n"ނޫން. މިއަދު މި އުޅެނީ ބޮލުގައި ރިއްސާތީ." ނަވްޔާ ބުންޏެވެ.\nރޭގެ ވާހަކަތައް ބުނެގެން ނަސީމާ ދެކެ އަޒްކާ ރުޅި އަންނާކަށް ނަވްޔާ ބޭނުމެއް ނޫނެވެ. މިވީ ހާ ތަނަށް ދުވަހަކު ވެސް ނަވްޔާގެ ދުލުން ނަސީމާގެ އެއްވެސް ޝަކުވާއެއް ބޭރުކޮށްފައި ނުވާތީ ދެން ވެސް ނުކުރާނެކަން އަޒްކާއަށް ވެސް އެނގެއެވެ. ޤަބޫލު ނުކުރެވިފައި ހުރީ އެހެންވެއެވެ.\n"އެހެންތަ؟ ދެން އެހެންވިއްޔާ ދޭ އޮށޯވެލަން. އަހަރެން މެންދުރަށް ކައްކާފާނަން." އިރުކޮޅަކު ހުރެލާފައި އަޒްކާ ބުންޏެވެ.\nއެ ވަގުތު ފަހަތުން އިމާޒު ހީނގަތް އަޑު އިވުނެވެ.\n"އަސްތާ، ދެން އެހެން ވެއްޖިއްޔާ މި އަދު ކާން ޖެހޭނީ ބޭރުން. އެހެން ނޫނީ މަރުކަޒުގައި އެޑްމިޓްކުރަން ޖެހިދާނެ." ބަދިގެއަށް ވަދެގެން އައި އިމާޒު އަޒްކާއާ ބެހިލިއެވެ.\n"އައްދޭ، މިހާރު އަހަރެންނަށް ކައްކަން އެނގެއޭ. ނަވް ކައިރިން ދަސްކޮށްފިން." އަޒްކާ ދެރަނުވާންވެގެން ބުންޏެވެ.\n"އެހެންތަ؟ ތިބުނާ މީހަކަށް ކައްކަން އެނގޭނަމައެއް ނު. ރަނގަޅަށް ނުކެވޭތީ އަހަރެން މިހިރަ ހިކި އަނަރޫފަ ވަނީ. ކިތަންމެ ނުބަޔަސް ޖެހޭނީ ކާކަށް ނު. މިއަދު ވެސް މަސްހުންޏަށް ލޮނު އެތި އޮއްސާލީ ކަންނޭގެ." ނަވްޔާއަށް ދިމާއަށް ބަލައިލައިފައި އިމާޒު ބުންޏެވެ.\nއެހެން ދުވަސް ދުވަހު ވެސް އިމާޒު ނަވްޔާއާ ބެހި ޖެއްސުންކޮށް ހަދައެވެ. ނަވްޔާ އަބަދުވެސް ރުޅި އައިސްގެން ރައްދު ދެއެވެ. ނަމަވެސް މިފަހަރު ނަވްޔާގެ ލޮލުން ފެނުނީ ރިހުމެވެ. ލޯ ފުރިގެން އައި ކަރުނަތައް ދެންމެދެންމެ ފައިބަން ފަށާނެހެން ހީވުމުން ނަވްޔާ އަވަސްއަވަހަށް ކޮޓަރިއަށް ދާން ހިނގައިގަތެވެ.\n"އަޅޭ. ތުއްތުބޭ ހާދަ ގޯހޭ. ނަވްޔާ އެ ދިޔައީ ދެރަވެގެން." އިމާޒްއާ ދިމާއަށް ލޯ އަޅާލަމުން އަޒްކާ ބުންޏެވެ.\nނަވްޔާގެ ފަހަތުން އަޒްކާ ދިޔުމުން ބޮލުގައި އަމިއްލައަށް އިމާޒް ޖަހައިލިއެވެ.\nއެރޭ ބަދިގޭގެ މަސައްކަތް ތަންކޮޅެއް އަވަހަށް ނިންމާލުމަށް ފަހު ނަވްޔާ ކޮޓަރިއަށް ވަނީ ނަސީމާގެ އިންޒާރުތައް ހަނދާން ހުރީތީއެވެ. ހިތުގެ އެދުމަށް އިޖާބަ ދޭން ކިތަންމެ ބޭނުން ވިޔަސް އެއީ ނުވާނެ ކަމެއް ކަން ނަވްޔާއަށް ވެސް ވިސްނެއެވެ. އުޑުގައި ދައުރު ވާ ވިލާތައް ފަދައިން ހިތުގެ އެ އެދުމަކީ މަންޒިލެއް ނެތް އުންމީދުތަކެކެވެ. ދުވަހަކުވެސް ފުރިހަމަ ނުވާނެ ކަން ނަވްޔާއަށް ޤަބޫލު ކުރެވެއެވެ. ނަސީމާ ބުނިހެން ކުލަ ރީތި ހުވަފެން ދުށުމުގެ ހައްޤެއް އޭނާއަކަށް ނެތެވެ.\nނިދަން ތައްޔާރު ވެގެން އައިސް އޮށޯތުމާ އެކު ހައްޔާނުގެ ހަނދާންތައް ނަވްޔާގެ ހިތަށް ގޯނާކުރަން ފެށިއެވެ. ދެ ލޯ މަރާ ތަގުޅިކޮށްލަމުން ބޯ ހޫރުވައިލީ ހިތަށް ސިފަވަމުން ދިޔަ ހައްޔާންގެ ހިތްގައިމު ސޫރަ ފިލުވައިލެވޭތޯއެވެ. ކޮންމެ ގޮތެއް ހަދައިގެން ނަމަވެސް ހިތުގެ މައްޗަށް ނަވްޔާ ބާރު ފޯރުވާނެއެވެ. ނަސީބަކުން ކުރީ ރޭ ރަނގަޅަށް ނިދި ނުލިބޭތީ ދާދި ފަސޭހައިން ނިދީގެ ތެރެއަށް ނަވްޔާ ބެހިގެން ދިޔައެވެ.\nދޮރުގައި މަޑުމަޑުން ޓަކިޖަހާ އަޑަށް ނަވްޔާއަށް ހޭލެވުނެވެ. ގަދަކަމުން ލޯ ހުޅުވައިފައި ބަލައިލިއިރު ގަޑިން ބާރަޖަހަނީއެވެ. މި ގަޑީގައި ކާކު ބާވައޭ ހިތަށްއަރާފައި ނަވްޔާގެ ނިދި ފިލިއެވެ.\nއީރާނާއި ކޮރެއާއިން އަންނަ ދިވެހިން ވެސް ކެރެންޓީން ކުރަނީ\nއުމްރާގެ ތައްޔާރީތައް މަޑުޖައްސާލަން އަންގައިފި\nހަތް އަހަރަށް ފަހު ބޮޑުމޮހޮރާ ލިބުމުން "ޖާބިރު ހެޕީ ކުލަބު" އަޅަނީ\nބާސްކެޓް ތަށި ކިންގްސް އަށް


މި މަރުކަޒުގައި މަސައްކަތްކުރުމަށް ޝައުޤުވެރިވާ ފަރާތްތަކަށް މަރުޙަބާ ކިޔަމެވެ. މި ވަޒީފާތަކަށް ބޭނުންވަނީ، މަސައްކަތަށް ޝައުޤުވެރިކަންހުރި ޤާބިލް މީހެކެވެ.\nސީ - ސެކްޝަން\nޞީއްޙީ މަރުކަޒުގެ ވޯޑްތަކާއި، ފާޚާނާތަކާއި، ޑްރެސިންގ ރޫމާއި، އިންޖެކްޝަން ރޫމާއި، ކޮންސަލްޓޭޝަން ރޫމާއި، ލެބޯޓްރީއާއި، އެހެނިހެން ކްލިނިކަލް އޭރިޔާތައް ސާފުކޮށް ބެލެހެއްޓުން.\nބަލިމީހުންނަށް ފަރުވާ ދިނުމަށް ބޭނުންކުރެވޭ ތަކެތި، ނަރުހުން އަންގާގޮތެއްގެމަތިން ފަރުވާތެރިކަމާއެކު ޒިންމާދާރުގޮތެއްގައި ދޮވެ ސާފުކުރުމާއި، ސްޓްރެލައިޒްކޮށް، އޮޓޯކްލޭވް ކުރެވި، ދެވަނަފަހަރަށް ބޭނުންކުރެވޭގޮތަށް ތަރުތީބުން ބެހެއްޓުން.\nމަރުކަޒުގެ ކްލިނިކަލް އޭރިޔާތަކުގައި ބޭނުންކުރާ ތަފާތު ފޮތިތައް ދޮވެ އިސްތިރިކުރުން.\nނަރުހުން އޯ.ޕީ.ޑީ އާއި ވާރޑްގައި މަސައްކަތްކުރާއިރު އެހީތެރިވުން.\nވާރޑްގައި ބަލިމީހުން އެޑްމިޓްކޮށް ދޫކޮށްލުމުން، ބަލިމީހާ އެޑްމިޓްކުރެވުނު އެނދު، ޑިޓޯލް ބޭނުންކޮށްގެން ސާފުކުރުން.\nޞިއްޙީ މަރުކަޒުގައި އެޑްމިޓްކުރެވިފައިތިބޭ ބަލިމީހުންގެ ކަންތައްތައް ބެލެހެއްޓުމުގައި ނަރުހުންނަށް އެހީތެރިވުން.\nވާރޑް ތެރޭގައި މީހުން ގިނަވިޔަނުދިނުން.\nމަސައްކަތު މީހުންގެ މަސައްކަތުގައި އެހީތެރިވެދިނުން.\nމަރުކަޒުގައި ބަލިމީހުން އެނދުމަތިކޮށްފިނަމަ، ހަމަޖެހިފައިވާ އުސޫލުން ޑިއުޓީކުރުން.\nޞިއްޙީ މަރުކަޒުން އިންތިޒާމުކުރާ މުނާސަބަތުތަކާއި، ރާވާ ހިންގާ ހަރަކާތްތަކުގައި ޢަމަލީގޮތުން ބައިވެރިވުން.\n1- މަޤާމަށް ބޭނުންވާ ތަމްރީނެއް / ލައިސަންސެއް / ހުއްދައެއް / ސަނަދެއް ހާސިލްކޮށްފައިވުން. ނުވަތަ؛\n2- މަޤާމުގެ މަސައްކަތާ ގުޅޭ ދާއިރާއެއްގައި2އަހަރު ދުވަހުގެ ތަޖުރިބާ ލިބިފައިވުން. ނުވަތަ؛\n3- ލިޔަންކިޔަން ދަތުމާއެކު، މަޤާމުގައި ކުރަންޖެހޭ މަސައްކަތްކުރަން އެނގުމާއި، އެ މަސައްކަތް ކުރެވޭފަދަ ޞިއްޙަތެއްގައި ހުރި މީހަކު ކަމުގައިވުން.\nހަމަޖެހިފައިވާ އުސޫލުން ރިސްކު އެލަވަންސް.\nހަމަޖެހިފައިވާ އުސޫލުން ރަމަޟާންމަހުގެ ޢިނާޔަތް.\nސިވިލް ސަރވިސްގެ ވަޒީފާއަށް އެދޭ ފޯމް (ވަޒީފާއަށް އެދޭ ފޯމް މި މަރުކަޒުގެ ކައުންޓަރުން ލިބެން ހުންނާނެއެވެ.)\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ލިޔުންތައް ފެންނާނެ، ލިޔެފައިވާ ލިޔުންތައް ކިޔަން ކިޔަން އެނގޭފަދަ ކޮޕީ.\n23 ޖުލައި 2015 ވާ އަންގާރަ ދުވަހުގެ 14:30 ގެ ކުރިން މިމަރުކަޒުގެ އޮފީހަށް\n2015 އޮގަސްޓުމަހުގެ ފުރަމަތަ ހަފުތާގެ ތެރޭގައި މި މަރުކަޒުގެ އޮފީހުގައި.\nނޯޓް: މި ވަޒީފާއަށް އެދިފައިވާ ޝަރުޠު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމީ ފެންވަރާއި ތަޖުރިބާއަށް ބަލައިގެން 10 ފަރާތެއް ޝޯޓްލިސްޓްކޮށް، އެފަރާތްތަކަށް އެންގޭނެއެވެ. ވީމާ، މި މުއްދަތުގެ ތެރޭގައި އިންޓަވިއުއަށް ހާޒިރުވެވޭގޮތަށް ތައްޔާރުވެ ތިބުމަށް ސަމާލުކަން ދިނުން އެދެމެވެ.\nޕަބްލިޝްކުރި ތާރީޚު: 09 ޖުލައި 2015


Prinyanka ge biography "Unfinished" ge pre-order ah | Mihaaru\nޕްރިޔަންކާގެ ބައޮގްރަފީ "އަންފިނިޝްޑް" ކަވަރު ދައްކާލައި، ޕްރި-އޯޑަރަށް ހުޅުވާލައިފި\n04 އޮކްޓޯބަރ 2020 - 08:52\nޕްރިޔަންކާގެ "އަންފިނިޝްޑް" ނެރޭނީ އަންނަ އަހަރުގެ ޖެނުއަރީ 19 ގައި\nއިންޑިއާގެ މަޝްހޫރު ބަތަލާ ޕްރިޔަންކާ ޗޯޕްރާގެ ބައޮގްރަފީ "އަންފިނިޝްޑް" ގެ ކަވަރު ދައްކާލައި، ޕްރި-އޯޑަރަށް ހުޅުވާލައިފި އެވެ.\nބޮލީވުޑްގެ އިތުރުން ހޮލީވުޑްގައި މިހާރު ވެސް ފައިތިލަ ސާބިތުކޮށްފައިވާ ބަތަލާގެ ބައޮގްރަފީ ލިޔެފައި ވަނީ ޕްރިޔަންކާ އަމިއްލައަށެވެ. އެހެންވެ ހުނަރުވެރި ބަތަލާ މިހާރު އަންނަނީގެ އޭނާގެ ކެރިއަރުގެ އެކި ހަނދާންތަކުގެ ތެރެއަށް ސޯޝަލް މީޑިއާ މެދުވެރިކޮށް ގެނެސްދެމުން ބައޮގްރަފީ ޕްރޮމޯޓްކުރަމުންނެވެ.\nމިހާރު ވަރަށް ނުފޫޒު ގަދަ ޝަހުސިއްޔެއްގެ ގޮތުގައި މުޅި ދުނިޔޭގައި ވެސް މަޝްހޫރުގެ ބަތަލާގެ ވާހަކަ އަކީ އެތައް އަންހެނުންނަށް އިންސްޕިރޭޝަނެކެވެ. އެހެންވެ ކާމިޔާބު މީހަކަށްވާން ޕްރިޔަންކާ ފެށި ދަތުރުގެ ހުރިހާ ސޮފްތާކެއް އޭނާގެ ނުނިމޭ ވާހަކަ "އަންފިނިޝްޑް" ގައި އަލިއަޅުވާފައި ހުންނާނެ އެވެ.\nޕްރިޔަންކާގެ ބައޮގްރަފީ ނެރޭކަން 2018 ގައި އިއުލާންކުރުމަށް ފަހު، އެ ލިޔެ ނިންމާލީ މިދިޔަ އޮގަސްޓް މަހުގެ ތެރޭގަ އެވެ. އޭތި ނެރޭނީ އެމެރިކާގެ ޕަބްލިޝިން ހައުސް ޕެންގްއިން ރޭމްޑަމް ހައުސް އާއި ބެލެންޓައިން ބުކްސްގެ ތައްގަނޑުގަ އެވެ.\nދެހާސް އަށާރައިގައި އެމެރިކާގެ ލަވަކިޔުންޔެރިޔާ/އެކްޓަރު ނިކް ޖޯނަސްއާ ކައިވެނިކޮށް މިހާރު ޕްރިޔަންކާ އާންމުކޮށް ދިރިއުޅެނީ އެމެރިކާގަ އެވެ. އޭނާ އެންމެ ފަހުން ކުޅުނު ހިންދީ ފިލްމަކީ މިދިޔަ އަހަރު ރިލީޒްކުރި "ދަ ސްކައި އިޒް ޕިންކް" އެވެ.\n"އަންފިނިޝްޑް" ނެރެން ނިންމާފައި ވަނީ އަންނަ އަހަރުގެ ޖެނުއަރީ މަހުގެ 19 ގަ އެވެ. އޭގެ ކުރިން އެ އެއަށް ހާއްސަކޮށްފައިވާ ވެބްސައިޓުން މިހާރު ޕްރި-އޯޑަކޮށްލެވޭނެ އެވެ.\nޕްރިޔަންކާގެ ބައޮގްރަފީ ލިޔެ ނިންމާލައިފި


ލާދީނީ: ބޭނުންކުރުން ހުއްޓާލަންޖެހޭ ބަހެއް – Thadu\nHome Human Rightsލާދީނީ: ބޭނުންކުރުން ހުއްޓާލަންޖެހޭ ބަހެއް\nމިޔޮއްފަދަ ބަރަކާތްތެރި رَمضان މަހު ރައްޔިތުންނަށް ނަމާދު ވާކްޝަޕެއް ބާއްވާލަން ބ. ކިހާދޫ ސްކޫލް ނުދިން – މިއީ މިއަދު ޢަލީ ރަމީޒް ކޮށްފައިވާ ޓްވީޓެއްގެ އިބާރާތެވެ. ޢަލީގެ މިޓްވީޓަށް ރައްދުދެމުން ހަސަން ފިކުރީ ބުނެފައިވަނީ ރަށު ކައުންސިލާއި ރައްޔިތުން އަދި ބެލެނިވެރިން އެދިގެން ބާއްވާ ނަމާދު ވާކްޝަޕްއަށް ސްކޫލްގެ ހޯލް ނުލިބުމަކީ ނިހާޔަތަށް ހިތާމަހުރި ކަމެއްކަމުގައެވެ. މިއީ ހަގީގަތުގައިވެސް ހިތާމަހުރި ކަމެކެވެ. މަދަނީ ޖަމްއިއްޔާ ޖަމާއަތްތަކުން ކުރާ މަސައްކަތްތަކަށް ހުރަސްއެޅުމުގެ ބަދަލުގައި ހިތްވަރުދީ އެހީތެރިވުމަކީ ސަރުކާރާއި ދައުލަތުގެ މުއައްސަސާތަކުން ކުރަންޖެހޭ ކަމެކެވެ. ޖަމްއިއްޔާ ޖަމާއަތްތަކަކީ މުޖުތަމައުއަށް ނުހަނުފައިދާހުރި ގިނަގުނަ މަސައްކަތްކުރާ މުއައްސަސާތަކެކެވެ. މުޖުތަމައުގައި ހުންނަ އެތަކެއް ބޮޑެތި މައްސަލަތަކަށް ހައްލުހޯދުމަށާއި އެފަދަ ކަންކަމާގުޅޭގޮތުން އާންމުން ހޭލުންތެރިކުރުމާއި ތަފާތު މައުލޫމާތު އާންމުންނާ ހިއްސާކުރުންފަދަ އެތަކެއް މަސައްކަތެއް އެންމެ ފުޅާދާއިރާއެއްގައި ކުރާބަޔަކީ ޖަމްއިއްޔާ ޖަމާއަތްތަކެވެ، ޖުމުލަގޮތެއްގައި މަދަނީ މުޖުތަމައުއެވެ.\nމިމުހިންމު މައުޟޫއުގެ ތެރެއިން ހިތާމަކުރަންޖެހޭ އަދި ހައްލުކުރަންޖެހޭ އެހެން މައުޟޫއެއްވެސް އުފަންވިއެވެ. ނަމާދު ވާކްޝަޕް ބާއްވަން ސްކޫލްގެ ހޯލް ނުދިން މައްސަލައާއި ގުޅިގެން ޢަލީ ޒައިދް ބުނެފައިވަނީ “އަޅުގަނޑު ވަރަށް އިހްތިރާމާއެކީ ސަރުކާރަށް ގޮވާލަން. އެޑިއުކޭޝަން މިނިސްޓްރީގައި ލާދީނީ މީހަކު ހުރިނަމަ އެތަން ވީއެންމެ އަވަހަކަށް ސާފު ކުރެއްވުމަށް. އިސްލާމީ ދައުވަތަށް ހުރަސް އަޅާނީ ޔަގީނުންވެސް ލާދީނީ މީހުން. މިކަމަށް އެދެވޭ ހައްލެއް ވަރަށް އަވަހަށް އަންނާނެ ކަމަށް އުންމީދު ކުރަން”، މިހެންނެވެ. މިޓްވީޓްތަކާ ގުޅިގެން އެކިމީސްމީހުންނަށް ލާދީނީ އިނގިލިދިއްކުރަމުން ސިޔާސީ ގޯލްޖަހަންވެސް ބައެއް ފަރާތްތަކުން މަސައްކަތްކުރަމުން ދިޔައެވެ.\nހަގީގަތަކީ އެކި ޖަމްއިއްޔާ ޖަމާއަތްތަކުން ސްކޫލްތަކުގައި ހިންގަންބޭނުންވާ ހަރަކާތްތަކަށް އެޑިއުކޭޝަން މިނިސްޓްރީއިން ފުރުސަތު ހަނިކޮށްފައިވާކަމެވެ. ބައެއްފަހަރު ސްކޫލެއްގެ މެނޭޖްމަންޓުން ހަރަކާތެއް ބާއްވަން ހުއްދަދިންނަމަވެސް، އެޑިއުކޭޝަން މިނިސްޓްރީއިން ހުއްދަނުދީގެން، ނުވަތަ ހުއްދަދިނުން ލަސްވެގެން އެފަދަ ހަރަކާތްތައް ސްކޫލްގައި ނުބޭއްވިފައި އެބަހުއްޓެވެ. އެހެންކަމުން، ދީނީ މައުޟޫއަކަށް ބާއްވަން އުޅުނު ހަރަކާތަކަށް ސްކޫލް ނުލިބުމުން އެކަން ދީނާ ގުޅުވައިގެން އެޑިއުކޭޝަން މިނިސްޓްރީގައި ލާދީނީ ބަޔަކު ތިބީކަމުގައި ވިސްނައިދިނުމަކީ ވަރަށްވެސް ހިތާމަވެރިކަމެކެވެ. ދިވެހި މުޖުތަމައު މިއަދު މިވަނީ ގިނަ ދާއިރާތަކަކުން ބައިބައިވެފައެވެ. ސިޔާސީ ފިކުރުތަކާއި ދީނީ އެކި ވިސްނުންތަކުގައި ގިނަ ހިޔާލުތަފާތުވުންތަކެއް އުފެދިފައެވެ. އަދި މިފަދަ ބައިބައި ވުންތަކުގެ ތެރެއިން މީހުންނަށް އަނިޔާކުރުމާއި މީހުން މެރުންފަދަ ނުބައިނުލަފާ އަމަލުތައް މިވަނީ ގިނަވެފައެވެ.\nމިފަދަ ހާލަތެއްގައި އޮއްވާމެ، ދީނީގޮތުން މީހުން ހޭލުންތެރިކުރުމުގެ ފުރުސަތު ލިބިފައިތިބި، ދީނީ އިލްމު ފެތުރުމުގެ ސަނަދު ލިބިފައިތިބި މީހުން، އެކި މީސްމީހުންނަށް ލާދީނީ އަށް ގޮވާގޮވުމަކީ ބައިބައިވުމަށްދެވޭ ހިތްވަރެއްކަމުގައިމެނުވީ ނުވޭހެއްޔެވެ؟ އިވޭ އަޑަކުން، ކުރިމަތިވާ ހާލަތަކުން ހަމަ ކުއްލިޔަކަށް މީހަކީ ލާދީނީ މީހެއްގެ ގޮތުގައި ސިފަކޮށްލުމަކީ ފަސޭހަ، އެހެނަސް އޭގެ ނޭދެވޭ އަސަރު ނުހަނު ބޮޑު ކަމެކެވެ. ވޭތުވެދިޔަ އަހަރުތަކުގެ ތެރޭގައި ލާދީނީ، މިބަސް ބޭނުންކުރެވިފައިވާގޮތާއި، މިބަހުގެ ސަބަބުން ހިނގާފައިވާ ހާދިސާތަކަށް ބަލާއިރު، މައްސަލައެއް ފެންމަތިވާއިރަށް މިބަސްބޭނުންކުރުމުގެ ނުރައްކާތެރިކަން ވަރަށްވެސް ސާފެވެ. މިބަސް ގުޅި ލާމެހިފައިވަނީ އަލްމާނީ އަދި ސެކިއުލަރިޒަމް ފަދަ ބަސްބަހާއެވެ. މިފަދަ ބަސްބަހަށް ޖުމުލަގޮތެއްގައި ބަލާއިރު، މީހަކީ މިފަދަ ލޭބަލެއް ލިބިފައިވާ މީހެއްނަމަ އެމީހަކު މަރާލުމަކީވެސް ހަމަ އެންމެ ރަގަޅު ކަމެއްގެ ގޮތުގައި ދެކޭ ދިވެހިން ގިނަކަން ނުވަތަ ގިނަވަމުން އަންނަކަން ފާހަގަކުރެވެއެވެ.\nމީހަކު ނުވަތަ ބަޔެއްގެ ބޮލުގައި ލާދީނީ ލޭބަލް އަޅުވާއިރު، ތިމާގެ ތަވާޟުޢުވެރިކަމާމެދު ސުވާލު އުފައްދަންޖެހެއެވެ. ހާއްސަކޮށް ތިމާގެ ދީނީ މިންވަރަކީ ކޮބައިތޯ ސުވާލުއުފައްދާލަން ޖެހެއެވެ. އަދި އެފަދަ ސުވާލުތަކުގެ އަލީގައި، އަނެކެއްގެ ކުރިމަތީގައި ތިމާގެ އަމަލަކީވެސް ލާދީނީ އަމަލަކަށް ވެދާނެކަން ހަނދާންކޮށްލުން މުހިންމެވެ. އެކި މީހުންގެ މައުލޫމާތާއި އިލްމު ތަފާތުވާނެއެވެ. ތަޖުރިބާއާއި ޝުއޫރުތައްވެސް ތަފާތުވާނެއެވެ. އެކިކަހަލަ ލޭބަލްއަޅުވައި ބައިބައިވުމަށް މަގުފަހިކޮށް ރުޅިވެރިކަމާއި ނަފުރަތަށް ޖާގަދިނުމުގެ ކުރިން މަޝްވަރާގެ މަގަށް ޖާގަދިނުން މުހިންމެވެ. ދީން ކުރިއެރުވުމުގެ ނިޔަތުގައިވެސް، ވަކި ސިޔާސީ ފިކުރެއް ކުރިއެރުވުމުގެ ނިޔަތުގައިވެސް ލާދީނީ، މިބަސްބޭނުންކޮށްގެން ނަފުރަތާއި ރުޅިވެރިކަން އުފެއްދުމުގެ ބަދަލުގައި ރިވެތި އުސޫލުން ކަންކަންކުރުން މުހިންމެވެ. ލާދީނީ، މިބަސް މިއީ މިމުޖުތަމައުގައި ބޭނުންކުރުން ހުއްޓަލަންޖެހޭ ބަހެކެވެ!\nPrevious Post Previous post:ހިޖާބް: އެޅުމާއި ނޭޅުމުގެ އިޚްތިޔާރު\nNext Post Youth Vulnerability in the Maldives


ޕްރިޒަން އޮފިސަރަކަށް ވުމަށް ބޭނުންވަނީ ކޮންކަމެއް؟ – Mikal News\nޕްރިޒަން އޮފިސަރަކަށް ވުމަށް ބޭނުންވަނީ ކޮންކަމެއް؟\nޕްރިޒަން އޮފިސަރުން ހޯދުން -\nޕްރިޒަން އޮފިސަރަކަށް ނުވަތަ ޖަލު ބަލަހައްޓާ މީހަކަށް ވުމަށް ބޭނުންވާ މައުލޫމާތު ދިނުމުގެ ބައްދަލުވުމެއް މާދަމަ (10 މެއި 2022) ގައި ބޭއްވުމަށް ހަމަޖެހިފައިވާކަމަށް ފުވައްމުލައް ސިޓީ ކައުންސިލުން ހާމަކުރައްވައެވެ. މިސެޝަނުންގައި ބައިވެރިވުމުގެ ދައުވަތު އާއްމުކޮށް ހުރިހާ އެންމެނަށް ވަނީ ހުޅުވާލާފައެވެ.\nމިއީ މޯލްޑިވްސް ކަރެކްޝަނަލް ސަރވިސްގެ ފަރާތުން “ޕްރިޒަން އޮފިސަރުން” ގޮތުގައި މަސައްކަތް ކުރަން ޝައުގުވެރިވާ ޒުވާނުންނަށް ބާއްވާ މަޢުލޫމާތު ސެޝަނެކެވެ. މިސެޗަން ބޭއްވުމަށް ހަމަޖެހިފައި ވަނީ މާދަމާ ރޭ 8؛30 ގައި ފުވައްމުލައް ސިޓީ ކައުންސިލްގެ އިދާރާގެ ކުރުނދުމާ މާލަމުގައެވެ.\nމައުލުމާތު ދިނުމުގެ މިސެޝަނަކީ މޯލްޑިވްސް ކަރެކްޝަނަލް ސަރވިސްގެ ފަރާތުން ބާއްވާ ސެޝަނެކެވެ. މިއީ އެސާވިސްގައި މަސައްކަތް ކުރުމަށް ދާދި ފަހުން އިއުލާން ކުރި ގިނައަދަދެއްގެ މީހުން ހޯދުމަށް އަމާޒުކޮށްގެން ދާއިރާއަށް ޝައުގުވެރިވާ ފަރާތްތަކަށް ފަހިވެގެންދާ ފުރުސަތެކެވެ.\nޕްރިޒަން އޮފިސަރުންގެ ގޮތުގައި މަސައްކަތަށް ނަގަން ހަމަޖެހިފައި ވަނީ އުމުރުން 18 އަހަރާއި 35 އަހަރާއި ދެމެދުގެ ދިވެހި ޒުވާނުންނެވެ. މިއީ ރަނގަޅު އާމްދަނީއެއް ލިބޭ ވަޒީފާއެކެވެ.


Saudi anhen kujjaa salaamai vumugai Twitter ge dhauru | Mihaaru\nއަމިއްލަ ސަލާމަތާ މެދު ނުރައްކާވާން ފެށުމުން ރަހަފް ވަނީ ޓްވީޓް ކުރަން ފަށާފައި. --ފޮޓޯ:ރޮއިޓާސް\nސައުދީ އަންހެން ކުއްޖާ ސަލާމަތްވުމުގައި ޓްވިޓާގެ ދައުރު\n11 ޖެނުއަރީ 2019 - 12:27 29 comments\nބެންކޮކް (ޖެނުއަރީ 11) - ޖެނުއަރީ 5، ހޮނިހިރު ދުވަހު ވުޖޫދުވި ޓްވިޓާގެ އާ އެކައުންޓަކުން ބޮޑު ހާދިސާއެއް ކުރިމަތިވާން އުޅޭކަމުގެ ނިޝާންތައް ފެންނަމުން ދިޔަ އެވެ. ކުވޭތުގައި ތިބި އާއިލާގެ މެންބަރުން ދޫކޮށް ސައުދީ އަރަބިއާގެ އުމުރުން 18 އަހަރުގެ ރަހަފް މުހައްމަދު އަލް ގުނޫން ބެންކޮކަށް ދަތުރު ކުރުމަށް ފަހު އޭނާ އަށް ކުރިމަތިވަމުން ދިޔަ ކަންކަން އެއާޕޯޓް ހޮޓަލުގެ ކޮޓަރިއެއްގައި ހުރެގެން ޓްވިޓާގައި ފުލުފުލުގައި ހިއްސާ ކުރަމުން ދިޔަ އެވެ. އޭރު އޭނާގެ އެކައުންޓް ފޮލޯކުރަމުން ދިޔައީ އެންމެ 24 މީހުންނެވެ.\n"މިއީ އާއިލާ އަށް ފިލައިގެން ތައިލެންޑަށް ގޮސް ހުރި ކުއްޖެއް. އަހަރެމެން މިހުރީ ހަގީގީ ނުރައްކަލެއްގެ ތެރޭގައި. ސައުދީ އެމްބަސީން ދަނީ އަހަރެން ފޮނުވާލަން މަސައްކަތް ކުރަމުން،" އަރަބި ބަހުން އޭނާ ކުރި ފުރަތަމަ ޓްވީޓްގައިވެ އެވެ.\nބެންކޮކް އެއާޕޯޓުގައި ހުރި ސައުދީ އަރަބިއާގެ އަންހެން ކުއްޖާ. --ފޮޓޯ:އޭއެފްޕީ\nދެން އޭނާ ކުރީ އަޅައި ނުލައި ދޫކޮށްލެވޭވަރުގެ ޓްވީޓެއް ނޫނެވެ. "އަހަރެން ބިރުގެންޖެ. އަހަރެންގެ އާއިލާ އިން އަހަރެން މަރާލާނެ،"\nއޭނާގެ ޓްވީޓްތައް މީހުންނަށް ފާހަގަވެ #ސޭވްރަހަފް ހޭޝްޓެގް ވައިގައި ހިފަން ފެށި އެވެ. އޭގެ ފަހުން މިސްރު ދަރިކޮޅުގެ އެމެރިކާ އެކްޓިވިސްޓެއް ކަމަށްވާ މޮނާ އަލްތަހާވީ ވަނީ ރަހަފްގެ އަރަބި ޓްވީޓްތަައް އިނގިރޭސި ބަހަށް ތަރުޖަމާކޮށް އޭނާގެ އެތައް ހާސް ފޮލޯވާސް އަށް ފޮނުވަން ފަށައިފަ އެވެ.\nއޭގެ މަދު ގަޑިއިރުތަކެއް ފަހުން އެ ޓްވީޓްތައް ވަނީ ހިއުމަން ރައިޓްސް ވޮޗުގެ ސަމާލު ކަމަށް އައިސްފަ އެވެ. އަދި ބެންކޮކުގައި ހުންނަ ހިއުމަން ރައިޓްސް ވޮޗުގެ ޑިޕިއުޓީ ޑިރެކްޓަރު ފިލް ރޮބަޓްސަން ވަނީ ރަހަފްގެ ހާލަތާ ގުޅޭ ޓްވީޓެއް ކުރައްވައިފަ އެވެ.\nފިލް ރޮބަޓްސަންގެ ޓްވީޓް\nއާދިއްތަ ދުވަހު ހެނދުނު ރޮބަޓްސަން ވަނީ ރަހަފްއާ ޓްވިޓާ އިން ޑައިރެކްޓް މެސެޖް ފޮނުވަން ފަށައިފަ އެވެ. އަދި އެއާޕޯޓުގެ އޮފިޝަލުންނާ ޑީލް ކުރަންވީ ގޮތުގެ އިރުޝާދު ދެމުން ދިޔަ އެވެ.\nއެއާޕޯޓުގެ ކޮޓަރިއެއްގައި ތާށިވެފައި ހުރި ނަމަވެސް ކޮންމެ މިނިޓަކުން ވެސް ދިޔައީ ރަހަފް ދިޔައީ ހިނގަމުން ދިޔަ ކަންކަމުގެ ޓްވީޓްތަކާއި ވީޑިއޯތައް ފޮނުވަމުންނެވެ. އޭނާ ފޮނުވަމުން ދިޔަ ޓްވީޓްތަކަށް ޓްވިޓާ ކޮމިއުނިޓީގެ ހަމްދަރުދީ އާއި ތާއީދު ލިބެން ފެށި އެވެ.\nރަހަފް (މ) ބެންކޮކް އެއާޕޯޓުގައި ތައި އިމިގްރޭޝަން އަދި އދ.ގެ އޮފިޝަލުންނާ އެކު. --ފޮޓޯ:އޭއެފްޕީ\n#ސޭވްރަހަފްގެ ޓްވީޓްތަކަށް މޮމެންޓަމް ލިބެމުން ދިޔަ އެވެ. އާދިއްތަ ދުވަހުގެ މެންދުރާ ހަމައަށް މި ހޭޝްޓެގުގެ ބައި މިލިއަނެއްހާ ޓްވީޓް ވަނީ ކޮށްފަ އެވެ.\nމީހުން ކުރިން އަޑުވެސް ނާހާ ނުވެސް ދަންނަ ސައުދީ އަރަބިއާގެ ފުރާވަރުގެ އަންހެން ކުއްޖެއްގެ ޓްވިޓާ ފޮޮލޯވާސް 24 ގަޑިއިރު ތެރޭ ވަނީ 24 އިން 27،000 އަށް އިތުރުވެފަ އެވެ.\n"ރަހަފް މުހައްމަދު ދީން ދޫކޮށްލައިފި ކަމަށް ބުނެ ބަޔާނެއް އާއްމުކުރި ހިސާބުން އަޅުގަނޑަށް އެނގިއްޖެ އޭނާ އަނބުރާ ސައުދީ އަށް ފޮނުވައިފި ނަމަ ކަންތައް ވަރަށް ގޯސްވާނެކަން،" ހިއުމަން ރައިޓްސް ވޮޗުގެ ފިލް ރޮބަޓްސަން ވިދާޅުވި އެވެ. "އެ ހިސާބުން އޭނާ އަށް އަޅުގަނޑުމެންގެ އެހީ ބޭނުންވާކަން ޔަގީންވެއްޖެ."\nބެންކޮކުގައި ހުންނަ ސައުދީ ޝާޒެ ޑެފެއާޒްގެ ޓްވީޓް\nހޯމަ ދުވަހު ހެނދުނު ކަންކަން އިތުރަށް ގޯސްވާނެހެން ހީވި އެވެ. ތައިލެންޑުގެ އިމިގްރޭޝަން އޮފިޝަލުން ރަހަފް ހުރި ކޮޓަރި އަށް ގޮސް އޭނާ ކުވޭތަށް ޑިޕޯޓްކޮށްލުމުގެ މަސައްކަތް ފެށި އެވެ. އެކަމަކު ރަހަފް ދިޔައީ ހިއުމަން ރައިޓްސް ވޮޗުން ދޭ އިރުޝާދާ އެއްގޮތަށް އަމަލު ކުރަމުންނެވެ. ހިއުމަން ރައިޓްސް ވޮޗުން ދިޔައީ ކޮންމެ ހާލެއް ދިމާވި ނަމަވެސް ރަހަފް ފޯނު ދޫކޮށްނުލުމުން ލަފާ ދެމުންނެވެ. ރަހަފް ދިޔައީ ކުވޭތަށް ދާން ދެކޮޅު ހަދަމުންނެވެ. އޭނާ ބެންކޮކަށް ދިޔައީ އޮސްޓްރޭލިއާ އަށް ދިއުމަށް ޓްރާންސިޓް ޕަސިންޖަރެއްގެ ގޮތުގަ އެވެ.\nހޯމަ ދުވަހަށް ފަހު ރަހަފްގެ ޓްވިޓާ ފޮލޯވާސް ޑަބަލްވެ 66،400 އަށް އަރައިފައިވެ އެވެ. ރަހަފްގެ ޓްވިޓްތަކަށް ދުނިޔޭގެ މީޑިއާތަކުގެ ސަމާލުކަން ވެސް ވަރަށް ބޮޑަށް ލިބުނެވެ. ނަތީޖާއެއްގެ ގޮތުން ރަހަފް އަށް އެންމެ ފަހުން ވަނީ އދ.ގެ ރެފިއުޖީއެއްގެ ދަރަޖަ ލިބިފަ އެވެ. ފަސް ދުވަސް ތެރޭ އޭނާގެ ޓްވިޓާ ފޮލޯވާސް ވަނީ 126،000 އަށް އަރައިފަ އެވެ.\nއިތުރު ލިޔުންތައް ސައޫދީ އަރަބިއްޔާ ތައިލެންޑު ޓްވިޓާ


Dhuniyeyge Enme Bodu Heckathon Series Raajjeygai Fashaifi\n3 މަސް, 1 ހަފްތާ, 18 ގަޑި, 38 މިނެޓް, 8 ސިކުންތު ކުރިން 2440މަރިޔަމް އިސްއާދާ\nދިރާގާއި އެމްއެމްއޭ އަދި ސްޕާކްހަބުން ދުނިޔޭގެ އެންމެ ބޮޑު ހެކެތޯން ސީރީސް ރާއްޖޭގައި ފަށައިފިއެވެ.\nދެ ދުވަހުގެ މުއްދަތަށް ކުރިއަށްގެންދާ އޭންޖަލްހެކް 2019 އަކީ ބައިނަލްއަގްވާމީ ހެކަތޯން އެކެވެ. ހެކަތޯން ފެށުމުގެ ގޮތުން ވާހަކަ ދައްކަވަމުން ދިރާގުގެ ސީއީއޯ އަދި މެނޭޖިން ޑިރެކްޓަރު އިސްމާއިލް ރަޝީދު ވިދާޅުވީ އެ ކުންފުނިން ޑިޖިޓަލް ދިވެހިރާއްޖެ އަކަށް، ރާއްޖެ ބަދަލުކުރުމަށް ކުރާ މަސައްކަތުގައި ޒުވާން ވިޔަފާރިތަކަށް އިސްކަން ދޭނެ ކަމަށެވެ.\nމި ހެކަތޯންގައި ކޯޑު ކުރުމާއި، ޕިޗް ވޯކްޝޮޕްތަކާއި، އެ ނޫންވެސް ތަފާތު ވޯކްޝޮޕްތަކުގެ އިތުރުން ތަފާތު ޕްރޮގްރާމްތައް ފަރުމާކުރުން ވެސް އޮންނާނެއެވެ. މި އަހަރު އެންޖަލްހެކް އިން މަސައްކަތްކުރަމުން ދަނީ4މަސް ދުވަހުގެ ތެރޭގައި ތިންސަތޭކަ ހެކަތޮންސް ބައިވެރިކުރުމަށެވެ.\nދިރާގުން ބުނީ އޭންޖަލްހެކްގައި ބައިވެރިވިގެން އެއްވަނައަށްދާ ފަރާތަކަށް އޭންޖަލްހެކްގެ ގްލޯބަލް ވާޗުއަލް ޕްރީ އެކްސެލެރޭޓަރ ޕްރޮގްރާމް ކަމުގައިވާ "ހެކްސެލެރޭޓާ" ގައި ބައިވެރިވުމުގެ ފުރުސަތު ލިބޭނެ ކަމަށެވެ.\nބާރަ ހަފްތާގެ މުއްދަތަށް ކުރިއަށްދާ "ހެކްސެލެރޭޓާ"ގެ ބައިވެރިންނަށް ދުނިޔޭގެ ޓެކްނޮލޮޖީގެ އެންމެ ބޮޑު ނާރެސް، އެމެރިކާގެ ސެން ފްރެންސިސްކޯގެ ސިލިކޮން ވެލީން ބައިނަލްއަގުވާމީ މެންޓަރުންގެ އެހީ ލިބި، އެ ފަރާތްތަކުގެ ޕްރޮޖެކްޓުތަކާއި އައިޑިއާތައް ރަނގަޅު ފެންވަރުގެ ސްޓާޓް އަޕް ތަކަކަށް ބަދަލުކުރުމަށް މަގުފަހިކޮށްދޭނެ ކަމަށް ދިރާގުންވަނީ ބުނެފައެވެ.\nމިދިޔަ އަހަރުގެ ހެކަތޯންގައި 50 އަށް ވުރެ ގިނަ މީހުން ބައިވެރިވަފއިވެއެވެ. މިއީ މި ހެކަތޯން ރާއްޖޭގައި ބާއްވާ ދެވަނަ ފަހަރެވެ.\nދިރާގު އޭންޖެލްހެކް ހެކަތޯނު ސްޕާކުހަބު އެމްއެމްއޭ


Hrithik ge "Mohenjo Daro"ge enme romantic lava A.R. Rahman ge adun | Mihaaru\nރިތިކް "މޮހެންޖޯ ދަރޯ"ގެ ޕޯސްޓަރުގައި (ވ) އަދި މިއުޒިކް ޑައިރެކްޓަރު އޭ.އާރް. ރަހްމާން\nރިތިކްގެ "މޮހެންޖޯ ދަރޯ"ގެ އެންމެ ރޮމެންޓިކް ލަވަ އޭ.އާރް ރަހްމާންގެ އަޑުން\n01 ޖުލައި 2016 - 08:20\nއޭ.އާރް. ރަހްމާނަކީ އޮސްކާ އެވޯޑު ހާސިލުކޮށްފައިވާ މޮޅު މިއުޒިކް ޑައިރެކްޓަރެއްގެ އިތުރުން މޮޅު ލަވަކިޔުންތެރިއެއް ވެސް މެ އެވެ. އެގޮތުން ރިތިކް ރޯޝަންގެ އާ ފިލްމު "މޮހެންޖޯ ދަރޯ"ގެ އެންމެ ރޮމެންޓިކް ލަވަ ރެކޯޑްކޮށްފައި ވަނީ ރަހްމާންގެ އަޑުންނެވެ.\n"މޮހެންޖޯ ދަރޯ"ގެ ޑައިރެކްޓަރު އަޝޫތޯޝް ގޮވަރިކަރްގެ ފޭވަރިޓް މިއުޒިކް ޑައިރެކްޓަރަކީ ރަހްމާން ކަން ގިނަ ބަޔަކު ދަނެ އެވެ. އޭނާގެ ހުރިހާ ފިލްމަކަށް ހެން މިއުޒިކް ތައްޔާރުކުރުވަނީ ރަހްމާން ލައްވަ އެވެ. އެގޮތުން މިފަހަރުވެސް ފިލްމުގެ މިއުޒިކްގެ އިތުރުން އެއް ލަވަ ކިޔުމުގެ ފުރުސަތު ވެސް ރަހްމާނަށް ދޭން ޑައިރެކްޓަރު ބޭނުންވީ އެވެ.\n"މޮހެންޖޯ ދަރޯ" ޓްރެއިލާ\n"ތޫ ހޭ" ކިޔާ މި ލަވައަކީ ފިލްމުގެ ލަވަތަކުގެ ތެރެއިން އެންމެ އަވަހަށް ރިލީޒްކުރާ ލަވަ އެވެ. ރިތިކް އާއި ޕޫޖާ ހެގްޅޭ ހަރަކާތްތެރިވާ މި ލަވަ އަންނަ ޖުލައި މަހު ރިލީޒްކުރުމަށް ވަނީ ހަމަޖެހިފަ އެވެ.\nއަޝޫތޯޝް ބުނި ގޮތުގައި އޭނާ އުފެއްދި ޓީވީ ސީރީޒް "އެވަރެސްޓް" އާ އެކު މިއީ ރަހްމާނާ އެކު އޭނާ މަސައްކަތްކުރާ ފަސް ވަނަ ޕްރޮޖެކްޓެވެ. މީގެ ކުރިން މި ދެ މީހުން އެކުގައި މަސައްކަތް ކޮށްފައިވާ ފިލްމުތަކުގެ ތެރޭގައި ލަގާން، ސުވަދޭސް އަދި ޖޯދާ އަކްބަރް ފަދަ ފިލްމުތައް ހިމެނެ އެވެ.\nއަޝޫތޯޝްގެ "މޮހެންޖޯ ދަރޯ" ރިލީޒްކުރަން ހަމަޖެހިފައި ވަނީ އަންނަ އޮގަސްޓް މަހުގެ 12 ވަނަ ދުވަހު އެވެ.


vnews - Fatah aai Hamas eggalakah erumuge mashvaraa thah qaahiraaga fashaifi\nފަތުހުއާއި ހަމާސް އެއްގަލަކަށް އެރުމުގެ މަޝްވަރާތައް ގާހިރާގައި ފަށައިފި\n10 އޮކްޓޯބަރ 2017\nފަލަސްތީނުގެ ބޮޑުވަޒީރު ރާމީ ހަމްދަﷲ މިދިޔަ ހަފްތާގައި ޣައްޒާއަށް ކުރެއްވި ދަތުރުފުޅުގައި ޣައްޒާގެ އެންމެ ބޮޑު ހޮސްޕިޓަލް ކަމަށްވާ އައްޝިފާ ހޮސްޕިޓަލްގެ ބަލިމީހުންނަށް ޒިޔާރަތް ކުރައްވަނީ - ފޮޓޯ: އޭ.އެފް.ޕީ\nފަލަސްތީނުގެ ރައީސް މަހްމޫދު އައްބާސްގެ ފަތުހު ޖަމާއަތާއި، ހަމާސް ޖަމާއަތް އެއްގަލަކަށް އެރުމުގެ މަޝްވަރާތައް ގާހިރާގައި މިއަދު ފަށައިފިއެވެ.\n2007 ވަނަ އަހަރުން ފެށިގެން ޣައްޒާގައި ވަކި ވެރިކަމެއް ކުރަމުން އައި ހަމާސްއިން މީގެ މަހެއްހާ ދުވަސްކުރިންވަނީ، ޣައްޒާގެ ހިންގުން ފަލަސްތީނު ސަރުކާރާ ހަވާލުކުރުމަށް އެއްބަސްވެފައެވެ. މީގެ ނަތީޖާއެއްގެގޮތުން، ފަލަސްތީނުގެ ބޮޑުވަޒީރު ރާމީ ހަމްދަﷲ މިދިޔަ ހަފްތާގައި ވަނީ ކެބިނެޓްގެ ހުރިހާ ވަޒީރުންނާއެކު ޣައްޒާއަށް ވަޑައިގެން ޣައްޒާގައި ކެބިނެޓް ޖަލްސާއެއްވެސް ބާއްވަވާފައެވެ.\nފަތުހު ޖަމާއަތާއި، ހަމާސްއާ ދެމެދު ހިނގަމުންދާ އެއްގަލަކަށް އެރުމުގެ މަޝްވަރާތަކުގައި މެދުވެރިއެއްގެ ދައުރު އަދާކުރަމުން ގެންދަނީ މިސްރުންނެވެ.\n"ފަތުހު ޖަމާއަތާއި، ހަމާސްއާ ދެމެދު މިސްރު މެދުވެރިވެގެން ބާއްވާ އިތުރު ބުރެއްގެ މަޝްވަރާތައް ގާހިރާގައި ފެށިއްޖެ" މަޝްވަރާތަކުގައި ބައިވެރިވާ ހަމާސްގެ ވަފުދުން ބުނެފައި ވެއެވެ.\nފަތުހު ޖަމާއަތުގެ ފަރާތުން މަޝްވަރާތަކުގައި ބައިވެރިވާ ވަފުދުގެ ވެރިޔާ އައްޒާމް އަލް އަހްމަދު އޭއެފްޕީއާ ވާހަކަ ދައްކަވަމުން ވިދާޅުވީ، ގާހިރާގައި މިފެށުނު މަޝްވަރާތަކުގެ މައިގަނޑު ނުކުތާއަކީ ޣައްޒާގެ ހިންގުމުގެ ކަންކަން ފަލަސްތީނު ސަރުކާރާ ހަވާލުކުރުން ކަމަށެވެ.\nފަތުހު ޖަމާއަތާއި ހަމާސްއާ ދެމެދު 2007 ވަނަ އަހަރު ހިނގި އަރާރުންތަކާހެދި ފަލަސްތީނު ދާޚިލީ ހަނގުރާމައެއްގެ ތުންފަތްމައްޗަށް ވެއްޓުނެވެ. އޭގެފަހުން ދެފަރާތްވެސް އޮންނަނީ ދުޝްމަންކަން މަތީގައެވެ.\nހުޅަނގު އައްސޭރީގައި ވެރިކަންކުރާ އަދި ބައިނަލްއަގްވާމީ މުޖުތަމައު ގަބޫލުކުރާ ފަލަސްތީނު ސަރުކާރާއި، ހަމާސްއާ ދެމެދު އުފެދުނު ދެކޮޅުވެރިކަމުގެ ސަބަބުން އިސްރާއީލާ އެކު ސުލްހައަށް ކުރެވެމުންދިޔަ އެއްވެސް މަސައްކަތެއް ކުރިއަކަށް ނުދިޔައެވެ.\nދެޖަމާއަތް އެއްގަލަކަށް އެރުވުމަށް މީގެކުރިންވެސް ބައިނަލްއަގްވާމީގޮތުން އެތައް ފަހަރަކު މަސައްކަތްތައް ކުރެވިފައި ވެއެވެ. ނަމަވެސް އެއިން އެއްވެސް ފަހަރަކު ނަތީޖާއެއް ނުކުމެފައެއް ނުވެއެވެ.\nނަމަވެސް، ޣައްޒާ ހިންގުން ފަލަސްތީނު ސަރުކާރުގެ އަތްމައްޗަށް ދޫކޮށްލަން ހާމާސްއިން މިދިޔަމަހު އެއްބަސްވުމުން، މިފަހަރު ކުރެވޭ މަސައްކަތްތަކަށް އިތުރު ދިރުމެއްވަނީ ލިބިގެން ގޮސްފައެވެ.\nދެފަރާތުގެ ދެމެދުގައި ގޮތެއް ނުނިމި އޮތް މައްސައަކީ ޣައްޒާގައި ގާއިމްކޮށްފައިވާ ހަމާސްގެ 25،000 މެމްބަރުންގެ ސަލާމަތީ ފައުޖުގެ މުސްތަގްބަލާމެދުއެވެ. ހަމާސްއިން ބުނަމުންދަނީ ސަލާމަތީ ފައުޖުގެ މައްސަލައަކީ މަޝްވަރާވެސް ކުރެވޭނޭ ކަމެއް ނޫންކަމަށެއެވެ.\nރަޝިޔާ، ޗައިނާ އަދި އީޔޫއަކީވެސް އެމެރިކާގެ ދުޝްމަނުން: ޓްރަމްޕް\nވޯލްޑް ކަޕް: ކްރޮއޭޝިއާ ރޮއްވާލުމަށްފަހު ބޯ ވާރޭގައި ފްރާންސް ތަށި އުފުލާލައިފި\nމެމްބަރު އަމީތު ބަންދުން ދޫކޮށްލައިފި\nފޮޓޯއިން ޚަބަރު: ކްރޮއޭޝިޔާގެ ޖާރޒީއެއް ޕޫޓީންއަށް\nރައްޔިތުންގެ މަސްއޫލިއްޔަތަށް އިހްމާލުވެވިއްޖެނަަމަ ގައުމު އަތެއް ނުވާނެ: ފައިސަލް\nއިންސާފުވެރި އިންތިހާބަކަށް ގޮވާލުމަށް ބޭއްވި ހިނގާލުން ހުއްޓުވައިފި\nޔާމީންގެ ފަހަތަށް ސައްޙަ އިލްމުވެރިއަކު ނާރާނެ: މުހައްމަދު އަހުމަދު\nހާލު ސީރިއަސްވެގެން ފަރުވާ ދެމުންދިޔަ ގައިދީ މަރުވެއްޖެ\nސައިފް އަޒްހަރު Follow @@SaifAxhar ސައިފް އަޒްހަރަކީ ރާއްޖެއާއި ބޭރު ދުނިޔޭގެ ޚަބަރުތަކަށް ޚާއްސަ ނޫސްވެރިއެކެވެ. ބޭރު ދުނިޔޭގެ މަސްރަޙް ދިރާސާކުރާ ފަރާތެކެވެ. ސައިފް އަޒްހަރު ވަނީ ނޫސްވެރިކަމުގެ ދާއިރާއިން ރާއްޖެއާއި ރާއްޖެއިން ބޭރުގައި ތަޢުލީމު ހާޞިލް ކުރައްވާފަ އެވެ.


ދުވާފަރު ރައްޔިތުންނަކީ ދީލަތި ބައެއް، ޙަފީޒާ އަޙުމަދަށް ދުވާފަރުން 70،300 ރުފިޔާ! – Meedhoo Times\nދުވާފަރު ރައްޔިތުންނަކީ ދީލަތި ބައެއް، ޙަފީޒާ އަޙުމަދަށް ދުވާފަރުން 70،300 ރުފިޔާ!\nApril 3, 2021 | އިބްރާހިމް ރަފްހާން\nހިތުގެ ބޮޑު އޮޕަރޭޝަނެއްކޮށް އިންޑިޔާގައި ފަރުވާ ހޯދަމުން އަންނަ ރ. މީދޫ ސަހަ، ޙަފީޒާ އަޙުމަދަށް އެހީވުމަށް މިއަދު ރ. ދުވާފަރުގައި ކުރިއަށް ގެންދިޔަ ޑޯޓުޑޯ ފަންޑުރައިޒިންގ ހަރަކާތުން 70،300 ރުފިޔާ ލިބިއްޖެއެވެ.\nމިއަދު ހެނދުނާއި މެންދުރުފަހު ދުވާފަރުގައި ކުރިއަށް ގެންދިޔަ މި ހަރަކާތަކީ މީދޫއިން ޒުވާނުންގެ ގުރޫޕެއް ދުވާފަރަށް ގޮސް އެރަށުގެ ރައްޔިތުންނާއި ގުޅިގެން ކުރިއަށް ގެންދިޔަ އިވެންޓެކެވެ. މި އިވެންޓުގައި ދުވާފަރު ރައްޔިތުންގެ ފަރަތުން ލިބުނު އެހީތެރިކަމަށް މި ހަރަކާތް ހިންގި ފަރާތުންވަނީ ޝުކުރުއަދާކޮށްފައެވެ.\nމީގެ ކުރިންވެސް ލިވަރ ޓްރާންސްޕްލާންޓު ހެދުމަށް ރ. މީދޫ ފުނަމާގެ ހުސައިން ފަޔާޒަށް އެހީވުމަށް ދުވާފަރުގައި ކުރިއަށް ގެންދިޔަ ހަރަކާތުންވެސް 50000 ރުފިޔާ ލިބިފައިވާކަން ފާހަގަކޮށްލެވެއެވެ. ދުވާފަރު ރައްޔިތުންނަކީ މިފަދަ ކަންކަމުގައި ދީލަތި ނަމޫނާ ބައެކެވެ.


Garaarun ehve ulhumuge minivankan hani kohfai vaathee Amnesty in kanboduvun faalhu kohfi - One Online\n25 މާޗް 2022: މާލެ، އިދިކޮޅު ޕްރޮގްރެސިވް ކޮންގްރެސް ކޯލިޝަނުން ކުރިއަށްގެންދާ "އިންޑިއާ އައުޓް" ކެމްޕޭނުގެ ދަށުން މާލޭގައި ބޭއްވި "ނޭވާ ހޮޅި" އަށް މުޒާހަރާގެ ތެރެއިން --- ވަން ފޮޓޯ: ޔޫސުފް ސޮފްވާން\nގަރާރުން އެއްވެ އުޅުމުގެ މިނިވަންކަން ހަނިކޮށްފައި ވާތީ އެމްނެސްޓީން ކަންބޮޑުވުން ފާޅުކޮށްފި\nރާއްޖޭގައި އިންޑިއާ ސިފައިން ތިބުމާ ދެކޮޅަށް އިދިކޮޅު ޕީޕީއެމް/ޕީއެންސީ ކޯލިޝަނުން ހިންގާ "އިންޑިއާ އައުޓް" ކެމްޕޭން ހުއްޓުވުމަށް ރައީސް އިބްރާހީމް މުހައްމަދު ސޯލިހު ނެރުއްވި ރިޔާސީ ގަރާރުގެ ސަބަބުން އެއްވެ އުޅުމާއި ހިޔާލުފާޅުކުރުމުގެ މިނިވަންކަން ހަނިވެފައިވާތީ އެމްނެސްޓީ އިންޓަނޭޝަނަލުން ކަންބޮޑުވުން ފާޅުކޮށްފިއެވެ.\nއިންސާނީ ހައްގުތަކަށް ވަކާލާތުކުރާ ބައިނަލް އަގުވާމީ ޖަމިއްޔާއެއްކަމަށްވާ އެމެނެސްޓީން މިއަދު ކުރި ޓުވީޓެއްގައި ވަނީ މުޒާހަރާގެ ބައިވެރިން ހައްޔަރުކޮށް އަނިޔާކުރަމުންދާ މައްސަލަ އަވަހަށް ތަހުގީގު ކުރުމަށް ގޮވާލައިފައެވެ.\n"މުޒާހަރާ ކުރި މީހުންނާ ދެކޮޅަށް ހާލަތާ ނުބައްދަލު ބާރުގެ ބޭނުންކުރި މައްސަލަ ވީ އެންމެ އަވަހަކަށް ނުފޫޒެއް ނެތި ތަހުގީގު ކުރަން ޖެހޭ،" އެމްނެސްޓީން ބުންޏެވެ.\nއެމެނެސްޓީން ބުނީ، "އިންޑިއާ އައުޓް" ކެމްޕޭނުން ގައުމީ ސަލާމަތަށް ނުރައްކާވާ ކަމަށް ބުނެ އެ ހަރަކާތް ހުއްޓުވަން ރައީސް ސޯލިހު ނެރުއްވި ގަރާރުގެ ދަށުން ސުލްހަވެރިކަމާ އެކު އިހުތިޖާޖު ކުރަމުންދިޔަ މީހުންނަށާއި ނޫސްވެރިންނަށް ހުރަސް އެޅުމަކީ އިންތިހާއަށް ކަންބޮޑުވާ ކަމެއް ކަމަށެވެ.\nއެއްވެ އުޅުމުގެ މިނިވަންކަން ހަނިކުރަން ވާނީ ގާނޫނުގައި ބަޔާންކޮށްފައިވާ މިންވަރަށް ކަމަށް ވެސް އެމެނެސްޓީން ބުންޏެވެ.\nއެއްވެއުޅުމުގެ މިނިވަންކަމަށް ހުރަސް ނޭޅުމަށް އެމްނެސްޓީން ގޮވާލާފައިމިވަނީ "އިންޑިއާ އައުޓް" މުޒާހަރާތެރެއިން ފުލުހުން ހައްޔަރުކުރި އަންހެނެއްގެ ވީޑިއޯ އާންމުވެފައިވާ ދަނޑިވަޅެއްގައެވެ. އެ ވީޑިއޯއިން ފެންނަނީ ސިފައިންގެ މީހަކު އެ އަންހެން މީހާގެ ފަހަތުން ދުވެފައިދާތަނެވެ. އެހެން ވީޑިއޯއެއްގައި ފެންނަނީ ހޮސްޕިޓަލެއްގައި އެ އަންހެން މީހާ ނޭވާލުމަށް ދަތިވެގެން އުޅޭ މަންޒަރެވެ.\nޕީޕީއެމް/ޕީއެންސީ ކޯލިޝަނުން ބުނެފައިވަނީ، އެ އަންހެން މީހާ ފުލުހުންގެ ވެހިކަލަށް އެރީ ކިޔަމަންތެރިކަމާއެކު ކަމަށެވެ. ނަމަވެސް ވެހިކަލް ތެރޭގައި އޭނާއަށް ފުލުހުން އަނިޔާކުރި ކަމަށެވެ.\nއިދިކޮޅު ކޯލިޝަނުން ރޭ ކުރިއަށް ގެންދިޔަ މުޒާހަރާއިން ވެސް ވަނީ ހަތް މީހަކު ހައްޔަރުކޮށްފައެވެ. އޭގެ ކުރީ ދުވަހު ބޭއްވި މުޒާހަރާގައި ވަނީ ތިން މީހަކު ހައްޔަރުކޮށްފައެވެ.\nކުރީގެ ރައީސް އަދި ޕީޕީއެމް/ޕީއެންސީ ކޯލިޝަންގެ ލީޑަރު އަބްދުﷲ ޔާމީން އިސްވެ ހުންނަވައި ރާއްޖޭގައި ތިބި އިންޑިއާ ސިފައިން ބޭލުމަށް ގޮވާލައި ކުރިއަށް ގެންދާ "އިންޑިއާ އައުޓް" ކެމްޕޭނަކީ ގައުމީ ސަލާމަތަށް ހުރި ނުރައްކަލެއް ކަމަށް ކަނޑައަޅައި ރައީސް ސޯލިހު ގަރާރެއް ނެރެއްވީ އެޕްރީލް މަހުގެ 21 ވަނަ ދުވަހުއެވެ.\nއެ ގަރާރާ ގުޅިގެން ފުލުހުން ވަނީ "އިންޑިއާ އައުޓް" ޖަހާފައިވާ ބެނާތަކެއް ނަގައިފައެވެ. އޭގެ ތެރޭގައި ޔާމީންގެ ގޮކޮޅުގައި ހަރުކޮށްފައިވާ ބެނާވެސް ހިމެނެއެވެ. އަދި ބެނާ ހަރުކުރި ގެތަކުގެ ވެރިން ފުލުހަށް ހާޒިރުވުމަށް ވަނީ އަންގައިފައެވެ. މީގެ އިތުރުން ފާރުތަކަށް "އިންޑިއާ އައުޓް" ސްޕްރޭ ކުރި މީހެއްގެ މައްސަލަ ވެސް ފުލުހުން ދަނީ ތަހުގީގު ކުރަމުންނެވެ.\nއިދިކޮޅު ކޯލިޝަންގެ ފަރާތުން "އިންޑިއާ އައުޓް" ކެމްޕޭން އިންތިޒާމުކުރާ ހޯރަފުށީ ދާއިރާގެ ކުރީގެ ރައްޔިތުން މަޖިލީހުގެ މެންބަރު މުހައްމަދު އިސްމާއީލް ވެސް ވަނީ ހައްޔަރުކުރިއެވެ. ނަމަވެސް އިއްޔެ ވަނީ އޭނާ ދޫކޮށްލައިފައެވެ. މުހައްމަދު އިސްމާއީލާއެކު ދެން ހައްޔަރުކުރީ ޕީޕީއެމްގެ އެކްޓިވިސްޓެއް ކަމަށްވާ އަލީ ނަސީމުގެ ބަންދަށް ވަނީ ފަސް ދުވަސް ޖަހައިފައެވެ.\nފުލުހުން މުޒާހަރާގެ ބައިވެރިން ހައްޔަރުކުރިއަސް މުޒާހަރާކުރުން ނުހުއްޓުވޭނެކަމަށް އިދިކޮޅުން ވަނީ ބުނެފައެވެ. އަދި ރައީސް ސޯލިހުގެ ގަރާރަކީ ބާތިލު ގަރާރެއްކަން ކަނޑައަޅަން ވަނީ ކޯޓަށް ހުށަހަޅައިފައެވެ.\nގުޅޭ ޓެގު ޕީޕީއެމް އެމްނެސްޓީ އިންޓާނޭޝިނަލް ޕީޕަލްސް ނެޝަނަލް ކޮންގްރެސް ސަރުކާރު މުޒާހަރާ ހިޔާލުފާޅުކުރުމުގެ މިނިވަންކަން


ޗާރޖުކުރަމުންދިޔަ އައިފޯން ބިލިގާ ތެރެއަށް ވެއްޓި ޒުވާން އަންހެނަކު މަރުވެއްޖެ — Ihavandhoo.com\nޗާރޖުކުރަމުންދިޔަ އައިފޯން ބިލިގާ ތެރެއަށް ވެއްޓި ޒުވާން އަންހެނަކު މަރުވެއްޖެ\n13 ފެބުރުއަރީ 20150ޢަބުދުﷲ ޙަމީދު\n24 އަހަރުގެ އީވްގީނިއާ. ފޮޓޯ: ފޭސްބުކް\nމޮސްކޯ: ޗާރޖުކުރަމުންދިޔަ އައިފޯން ބިލިގާ ތެރެއަށް ވެއްޓި ޒުވާން އަންހެނަކު މަރުވެއްޖެއެވެ. ޗަރޖުކުރަމުންދިޔަ އައިފޯނު، އޭނާ ފެންވަރަން އޮތް ބިލިގާއަށް ވެއްޓުމުގެ ސަބަބުން މިހާދިސާގައި މަރުވެފައިވަނީ ރަޝިޔާގެ 24 އަހަރުގެ އަންހެނެކެވެ.\nރިޕޯރޓުތައް ބުނާގޮތުން 24 އަހަރުގެ އީވްގީނިއާ މަރުވި ހާދިސާ ހިނގާފައިވަނީ ފެނަވަރަމުން ޗާރޖަށް ޖަހާފައިވާ އައިފޯނު ބޭނުންކުރަމުން ދަނިކޮށެވެ. އީވްގީނިއާ ބިލިގާ އޮވެގެން VKontakte ނަމަކަށްކިޔާ ރަޝިޔާގެ ސޯޝަލްމީޑިއާ ބޭނުންކޮށްފައިވާކަމަށް ރިޕޯރޓުތައް ބުނެއެވެ.\nއީވްގީނިއާ މަރުވެފައި އޮއްވާ ފެނިފައިވަނީ އޭނާގެ ފުލެޓުގައި އޭނާއާއެކު ދިރިއުޅެމުންދިޔަ މީހާއަށެވެ. އެމީހާ މީޑިއާ އަށް ކިޔާދިންގޮތުގައި އީވްގީނިއާ ނުފެނި ނުފެނި ގިނައިރު ވުމުންގޮސް ފާހާނާގެ ދޮރުހުޅުވިއިރު ފެނުނީ އީވްގީނިއާ ފެންމަތީގައި އޮއްވާއެވެ. އަދި އަދި އީވްގީނިއާގެ ފޯނު ބިލިގާތެރޭގައި ޗާރޖަށްޖެހިގޮތަށް އޮތްކަމަށްވެސް އޭނާ ވަނީ ކިޔާދީފައެވެ. އީވްގީނިއާ މަރުވި ހާދިސާ ފުލުހުން މިހާރު ތަހުޤީގު ކުރަމުންދާއިރު އޭނާ ބޭނުންކޮށްފައިވަނީ ފޭކް އައިފޯނު ޗާރޖަރެއްތޯވެސް ފުލުހުންދަނީ ބަލަމުންނެވެ.


ދިވެހި ބަހުގެ ދުވަސް\nދިވެހިބަހަކީ އަޅުގަނޑުމެން ފަޚުރުވެރިވާ އަޅުގަނޑުމެންގެ އަގުބޮޑު ތަރިކައެކެވެ. މި ތަރިކަ ދިރުވާ އާލާ ކުރުމަކީ ފަރުދީ އަދި ޤައުމީ ވާޖިބެކެވެ. މި މަތިވެރި ވާޖިބު އަދާކުރުމަށްޓަކައި މި ސަރުކާރުން ވަރަށްބޮޑު އިސްކަމެއް ދެއްވައެވެ. ދިވެހިބަސް ޒަމާނީ ވަސީލަތްތަކުގެ ބޭނުން ހިފައިގެން ދިރުވާ އާލާ ކުރުމަށް ސްކޫލްތަކުގައި ގިނަ މަސައްކަތްތަކެއް ދަނީ ކުރެވެމުންނެވެ. މިހާރު ތަންފީޒުކުރެވެމުންދާ އައު މަންހަޖުގައި ވެސް ދިވެހިބަސް ކުރިއެރުވުމަށް ވަރަށްބޮޑު އިސްކަން ވަނީ ދެވިފައެވެ. މި ސަރުކާރުގެ ތަޢުލީމީ ސިޔާސަތުގެ މައިގަނޑު ރުކުން ކަމުގައިވާ "އިސްލާމްދީނަށާއި ޤައުމިއްޔަތަށް ލޯބިކުރާ، ދީނީ އަދި ޤައުމީ ވާޖިބުތަކަށް އަހުލުވެރި ދަރިވަރުން ބިނާކުރުން" މި ސިޔާސަތުގެ ދަށުން ވޭތުވެދިޔަ ތިން އަހަރު ދުވަހުގެ ތެރޭގައި ވަނީ ގިނަ މަސައްކަތްތަކެއް ކުރެވިފައެވެ. އިސްލާމްދީނަށާއި ޤައުމިއްޔަތަށް ލޯބިކުރާ ދަރިވަރުން އުފެއްދޭނީ ދިވެހި ބަހުގެ ތެރެއިންނެވެ. ދިވެހި ޤައުމިއްޔަތުގެ މައިގަނޑު ރުކުނަކީ ދިވެހި ބަހެއެވެ. އެހެންކަމުން ދަރިވަރުންގެ ހިތްތަކުގައި ބަހަށްކުރާ އިޙްތިރާމައި ލޯބި އާލާ ކުރުމަށް ސްކޫލްތަކުންނާއި، ބެލެނިވެރިން މިހާރަށްވުރެ ބޮޑަށް މަސައްކަތް ކޮށްދެއްވުމަށް މިނިސްޓަރ އޮފް އެޑިޔުކޭޝަން ޑރ ޢާއިޝަތު ޝިހާމު އެދިވަޑައިގަންނަވައެވެ.\nދިވެހިބަހާއި އަދަބިއްޔާތު ދިރުވާ އާލާކުރުމުގެ ގޮތުން 2016 ވަނައަހަރު ސްކޫލްތަކުގެ މެދުގައި ތަފާތު 12 މުބާރާތެއް ވަނީ ބޭއްވިފައެވެ. މި މުބާރާތްތަކުގައި 500 އަށްވުރެ ގިނަ ދަރިވަރުން ބައިވެރިވެފައި ވެއެވެ. އަދި މީގެ އިތުރުން ޤައުމީ ފެންވަރުގައި ދިވެހި ބަހާއި ތާރީޚާއި ސަޤާފަތާ ގުޅުންހުރި ތަފާތު ޙަރަކާތްތައް ރާއްޖޭގެ ހުރިހާ ސްކޫލެއްގައި ދަރިވަރުން ބައިވެރިކޮށްގެން ހިންގާފައިވެއެވެ. މި ގޮތުން ޅެން ހެދުމުގެ 10 ކޯސް ހިންގާ 210 ދަރިވަރުންނަށް ޅެން ހެދުމުގެ ހުނަރުތައް ދަސްކޮށްދެވިފައި ވެއެވެ.\nދިވެހިބަހުގެ ދުވަހެއް ފާހަގަ ކުރުމުގެ މަޤްޞަދަކީ، ދަރިވަރުންގެ ހިތްތަކުގައި މި ބަހަށް ލޯބި ޖެއްސުމާއި، ބަސް ދިރުވާ އާލާ ކުރުމެވެ. މިއީ ފަރުދީ އަދި ޤައުމީ ވާޖިބެއްކަމުގައި ދެކި އަންނަން އޮތް ޖީލްތަކަށް މި ބަސް ހެޔޮގޮތުގައި ފޯރުކޮށް ދިނުމަށް ކުރާ މަސައްކަތުގައި އެންމެހާ ޓީޗަރުންނާއި ދަރިވަރުން ޢަމަލީގޮތުން ބައިވެރިވުމަކީ، މުހިންމުކަމެކެވެ. އެހެންކަމުން އަޅުގަނޑުމެންގެ ފަޚުރުކަމުގައިވާ ދިވެހި ބަސް ހެޔޮގޮތުގައި ބޭނުންކުރުމަށް އުނގަންނައި ދެއްވުމުގައި ޙަރަކާތްތެރިވާ އެންމެހާ ފަރާތްތަކަށް މިނިސްޓަރ އިލްތިމާސް ކުރައްވައެވެ.


އެއްވެސް ބާވަތެއްގެ މުޞީބާތެއް ނުވަތަ ހިތަދަތި ކަމެއް ކުރިމަތިވެއްޖެނަމަ އަދި ދިރިއުޅުމަށް ކުރާ މަސައްކަތަކަށް ހުރަސްތައް ކުރިމަތިވެ ލިބެންޖެހޭ ކުރިއެރުން ނުލިބޭ ނަމަ އެކަން އެގޮތަށް މެދުވެރިވަނީ އެހެން މީހެއްގެ ސަބަބުން ކަމަށް ނުނިންމާށެވެ! ފުރަތަމަ ވެސް ހަމަޖެހިލައިގެން އިނދެ ވިސްނަންވީ އެމީހަކަށް ކުރެވެމުންދާ ފާފައަކީ ކޮބައިތޯއެވެ!\nފުރަތަމަ ކަމަކަށްވެސް ޢާއިލީ ގުޅުންތައް ދެމެހެއްޓޭވަރާއި ތިމާގެ ބެލުމުގެދަށުގައި ތިބި މީހުންގެ ކަންކަން ބެލެހެއްޓޭވަރާއިމެދު ވިސްނައިލާށެވެ! މައިންބަފައިންނަށް އަޅައިލެވޭމިންވަރާއިމެދު ވިސްނައިލާށެވެ! އަނބިދަރިންނަށް ހެޔޮކޮށްހިތައި ރަޙިމުގެ ގުޅުން ދެމެހެއްޓޭ މިންވަރާއިމެދު ވިސްނައިލާށެވެ!\nއެހެނީ އިންސާނުންނަށް ﷲ ތަޢާލާ ބަސްފުޅު ވަޙީ ކުރައްވަވައި މީހަކު ކުރަންއުޅޭ ފާފައެއް ނުކުރުމަށް އަމުރުފުޅު ކުރައްވަވާނެ ކަމަށް އުންމީދުކުރުމެއް ނެތެވެ. މުސްލިމުން ދުނިޔޭގައި އުޅެންވީ ގޮތާއި ކުރަންވީ ކަންކަމާއި ނުކުރަންވީ ކަންކަން ﷲ ތައާލާ ވަނީ ކީރިތި ޤުރްއާނުގައި ބަޔާންކުރައްވަވައިފައެވެ.\nކޮންމެ މުޞީބާތަކީވެސް ނުވަތަ ހިތްދަތިކަމަކީވެސް ކުރެވެމުންދާ ފާފައެއް ނުވަތަ ފާފަތައް ހުއްޓާލުމަށް އަންގަވާ އެންގެވުމެކެވެ. ނޫން ނަމަ ކުރައްވަވާ އިމްތިޙާނެކެވެ. އެހެންކަމުން އެފަދަ ހާލަތެއްގައި ފުރަތަމަވެސް ވިސްނައިލަން ޖެހޭނީ ކުރިން ބުނި ފަދައިން އެމީހަކަށް ކުރެވެމުންދާ ފާފައަކީ ނުވަތަ ނުރަނގަޅު އަމަލަކީ ކޮބައި ކަމާއިމެދުގައެވެ.\nއެއަށްފަހު އަވަހަށް އެކަންކަން އިޞްލާޙްކޮށްލާށެވެ! އެކަމުގެ ފައިދާ އިސާހިތަކު ތިބާއަށް ފެންނަން ފާށާނެއެވެ. މިދުނިޔޭގައިވެސް އަދި އާޚިރަތުގައިވެސް އެކަމުގެ މަންފާ ފެނިގެންދާނެއެވެ. ހުރިހާ ވެސް މައްސަލައަކީ މިފަދަ ކަންކަމަށް ވިސްނައި ނުލެވޭ ކަމެވެ.


21 ސެޕްޓެންބަރ 2017 | ބުރާސްފަތި 21:40\nމެމްބަރު ސައުދު:- އަޅުގަނޑު އިސްލާހީ މަސައްކަތައް ނިކުތުމުން ވިލިނގިލީ ދާއިރާއަށް ބޮޑެތި ގެއްލުންތައް ދެމުން. ވިލިނގިލީ ދާއިރާގެ މެމްބަރުން ވޯޓުން އަންގާނެ ސަރުކާރަށް ތާއިދު ނެތްކަން. އެކަން ކައުންސިލް އިންތިހާބުގައި ވަނީ ދައްކާފައި.\n21 ސެޕްޓެންބަރ 2017 | ބުރާސްފަތި 22:18\nމެމްބަރު އަމީތު:- ސަރުކާރުގެ އިސް ބޭފުޅުން ދާއިރާތަކަށް ވަޑައިގެންނަވަނީ އިންތިހާބެއްގެ ވާހަކަ ދެއްކިން. އަޅުގަނޑު އެދުނިން ރައީސް އަބްދުﷲ ޔާމިން އަރިހުން އެދުނިން އަޅުގަނޑުގެ ދާއިރާއަށް ވަޑައިގަންނަވާން އެކަމު އޭރު ވަޑައިއެއް ނުގްނަނަވާ. މިހާރު ރައީސްގެ އަނބިކަނބަލުން ދާއިރާތަކަށް ވަޑައިގެންނެވީ އިންތިހާބެއްގެ އަޑު އިވިގެން\nމެމްބަރު އަމީތު:- މިއަދު އިލެކްޝަނެއް އޮންނަ ކަންވެސް އިއުލާން ކުރަނީ މެޑަމް ފާތުމަތު އިބްރާހިމް. ރައްޔިތުންގެ މަޖިލީހުގެ ޕީޕީއެމް ބައެއް މެމްބަރުން ތިބީ މަޖުބޫރުން. އޭގެ ތެރެއިން އެއް މެމްބަރަކު ވިދާޅުވި އެ ބޭފުޅުނަކީ ގައިދީން ކަމަށް.\n21 ސެޕްޓެންބަރ 2017 | ބުރާސްފަތި 22:13\nމެމްބަރު ސައުދު:- މި ގައުމު މި ދަނީ އިގްތިދާސީ ގޮތުން ފުނޑެމުން. ވެރިކަމުގެ ނާޖައިޒް ފައިދާ ދަނީ ނަގަމުން. މިހާރު ކުރަނީ ރައްޔިތުންގެ ވެރިކަމެއް ނޫން. އިހްލާސްތެރިކަން ހުރި ނަމަ ރައީސް ނަޝީދުގެ ވެރިކަމުގައި ރާއްޖޭގެ އެކި ސަރައްދުގައި އަޅަން ނިންމި ފްލެޓްތައް އެޅީސް. ދިވެހިންނަށް ބޭ އިންސާފު އާންމުވެއްޖެ.\n21 ސެޕްޓެންބަރ 2017 | ބުރާސްފަތި 22:07\nމެމްބަރު އަމީތު:- އިލެކްޝަންސް ކޮމިޝަނުގެ މެމްބަރުންގެ މައްޗަށް ދައުވާ ކުރާނަން. އިރާދަ ކުރެއްވިއްޔާ އިލެކްޝަންސް ކޮމިޝަނުގެ މެމްބަރުންގެ ދައުރު ނިމޭނީ ޖަލުގައި\nމެމްބަރު ސައުދު:- ބައި އިލެކްޝަން ބޭއްވި ނަމަވެސް ސަރުކާރަށް އިންތިހާބު ކާމިޔާބެއް ނުވާނެ. ސުޕްރީމް ކޯޓުން ސުޕްރީމް ކޯޓުގެ ބާރު ދޫކޮށްލިއަސް ރައްޔިތުން ރައްޔިތުންގެ ބާރެއް ދޫކޮށްނުލާނެ. މިއަދު އުފާވޭ، ޝަރުއީ ދާއިރާ އިސްލާހް ކުރުމަށް ފުރުސަތު ހުޅުވިގެން ދިއުމުން. އިރާދަ ކުރެއްވިއްޔާ 2019 ވަނަ އަހަރުގެ އިންތިހާބުގައި މީހުން ނިކުންނާނީ މިހާރު ބޭ އިންސާފުން ހުކުމް ކުރާ ފަނޑިޔާރުން ވަކި ކުރުމަށް.\nމެމްބަރު އަމީތު:- މެމްބަރުންގެ ގޮނޑި ގެއްލުނު ކަމަށް އިލެކްޝަންސް ކޮމިޝަނުން ނިންމާފައިވަނީ ސުޕްރީމް ކޯޓުން ކޮށްފައިވާ ހުކުމާ ހިލާފަށް. ސުޕްރީމް ކޯޓުގެ ހުކުމުގައި ސާފުކޮށް ބުނެފައިވާ އެ ހުކުމަކީ 13 ޖުލައިގެ ކުރިން މެމްބަރުން ކުރާ ކަމަކުން ޕާޓީން ވަކިވެފައިވާ މެމްބަރުންނާމެދު ގޮތެއް ނިންމާ މައްސަލައެއް ނޫން ކަމަށް. އިލެކްޝަންސް ކޮމިޝަނުން އެ ތިބީ ގާނޫނާ ހިލާފަށް. އަދި އެކަންތަކާ އެ މެމްބަރުންނަށް ކޮންމެވެސް ދުވަހަކު ކުރިމަތިލާން ޖެހޭނެ. މިއަދު ބައި އިލެކްޝަންސ ބޭއްވި ނަމަވެސް އެކަން ހަނދާން ނައްތައެއްނުލާނަން. އިލެކްޝަންސް ކޮމިޝަނުގެ މެމްބަރުން އެ ތިބީ ގާނޫނާ ގަވައިދާ ހިލާފުވެގެން.\nމެމްބަރުން ސައުދު:- މިހާރު މޯލްޑިވްސް ޕޮލިސް ސާވީސްގެ ތެރޭގައި ގެން ގުޅޭނީ ފިރިއަނު ޒަމާނުގައި ގެން ގުޅުނު އުސޫލުތައް. މޯލްޑިވްސް ޕޮލިސް ސާވީސް މިހާރު ގާނޫނާ އެއްގޮތައް ނުހިނގާ. މީހުން ހައްޔަރުކޮށްގެން އަޅުގަނޑުމެނަށް ބިރެއް ނުދެއްކޭނެ. މިހާރުވެސް ސަރުކާރުގައި ތިބި ބައެއް މީހުން އަނބުރާ އަދި އަންނާނެ. ޕީޕީއެމް ތެރެ އަދި ހޫނު ވާނެ. ޕީޕީއެމްގައި ތިބީ ހައިޖެކްކޮށްފައި ތިބި ބައެއް\n21 ސެޕްޓެންބަރ 2017 | ބުރާސްފަތި 21:50\nމެމްބަރު ސައުދު:- ސަރުކާރުން ބޭނުންވަނީ ރައްޔިތުންނަކީ ސަލާންޖަހާ ބައެއްގެ ގޮތުގައި އަބަދު ބޭއްތިއްބުން. އެކަން ނައްތާލުމަށް މަސައްކަތް ކުރާ މެމްބަރުންނަށްވެސް ގެންދަނީ އަނިޔާކުރަމުން. ރައްޔިތުންގެ މަޖިލީހުގައި ތަޅު އެޅުވިގެން ނުވާނެ. މަޖިލިސް މެމްބަރުންނަށް މަޖިލިސް އިދާރާއަށް ނުވަދެވޭ ގޮތައް ބަންދު ކުރުމަކީ ޢައިރު ގާނޫނީ އަމަލެއް. އަޅުގަނޑުމެން ދެރަ އެއް ނުވޭ ކުށެއް ނެތި ޖަލަށް ލުމަކުން. ޖަލަށް ދިއުމަށް ލިބުނު ފުރުސަތަކީ ޖަލުގެ ކަންކަން އިސްލާހް ކުރަން މަސައްކަތް ކުރަން ލިބުނު ފުރުސަތެއް. ސަރުކާރުން އަޅުގަނޑުމެން ޖަލަށް ލަނީ މިހާރު ޕީޕީއެމްގައި ތިބި މެމްބަރުންނަށް ބިރު ދައްކަން\nމިރޭގެ ފަލަ ސުރުހީ ޕްރޮގުރާމްގައި ބައިވެރިވެވަޑައިގަންނަވަނީ ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު މުހައްމަދު އަމީތާއި ވިލިނގިލީ ދާއިރާގެ މެމްބަރު ސައުދު ހުސެއިން\nމެމްބަރު އަމީތު:- ވަކި ވަގުތެއްގައި ގޭގައި ބަންދު ކުރުމަކީ ބޭ އިންސާފު ނިންމުމެއް. ޖަލުގައި ތިބޭ މީހުންނާމެދު އަމަލު ކުރަމުންދަނީ ބޭ އިންސާފުން. ކަންބޮޑުވަނީ އެހެން މީހުންނާމެދު ބޭ އިންސާފުވާތަން ފެންނާތީ.


Manaa Koffai Vanikkoh Bayaku Meehun Kulhudhufuhttah Eri Massalla Eh Fenmathi Vejje\nމަނާކޮށްފައި ވަނިކޮށް ބަޔަކު މީހުން ކުޅުދުއްފުއްޓަށް އެރި މައްސަލައެއް ފެންމަތިވެއްޖެ\nއެއް ރަށުން އަނެއް ރަށަށް މީހުން އަރާ ފޭބުން މަނާކޮށްފައި ވަނިކޮށް ހދ. ކުޅުދުއްފުށި ސިޓީއަށް ބަޔަކު އެރި މައްސަލައެއްގައި އެ ރަށަށް އެރި މީހުން ފުލުހުންގެ ބެލުމުގެ ދަށަށް ގެންގޮސްފިއެވެ.\nމިކަމާއި ގުޅިގެން ފުލުހުން މިރޭ ބުނީ އެއްރަށުން އަނެއް ރަށަށް އެރުން މަނާކޮށްފައިވާ ދަނޑިވަޅެއްގައި ހުއްދަ ނުހޯދާ ހދ. ނޮޅިވަމް ހުޅަނގު ފަރާތުން ކެނޯއެއްގައި އައި ދެ މީހަކު ކުޅުދުއްފުށި ސިޓީ ރަންވޭ ހުޅަނގު ކޮޅުން ކެނޯ ބަންޑުން ޖަހާލާފައިވާ ކަމަށް އެމީހުން އެރަށަށް އެރި މައްސަލައެއް ފުލުހުންނަށް ހުށަހަޅާފައިވާ ކަމަށެވެ.\nނަމަވެސް މި ދެމީހުންނަށް އެއްވެސް އަނިޔާއެއް ލިބިފައި ނުވާ ކަމަށް ފުލުހުން ބުންޏެވެ. އަދި އެ ދެ މީހުން ކެނޯ ދުއްވާފައިވަނީ ކެނޯގެ ވެރިފަރާތުގެ ހުއްދަވެސް ނެތި ކަމަށް ފުލުހުން ބުންޏެވެ. އެ މައްސަލާގައި 23 އަހަރާއި 30 އަހަރުގެ ފިރިހެނަކު ފުލުހުންގެ ބެލުމުގެ ދަށަށް ވަނީ ގެނެސްފައެވެ. އަދި މައްސަލަވެސް ދަނީ ތަހުގީގު ކުރަމުންނެވެ.\nޒަރޫރީ ބޭނުމެއް ނެތި ރާއްޖޭގެ އެއް ރަަށުން އަނެއް ރަށަށް ދަތުރުކުން މަނާ ކޮށްފައިވަނީ މި މަހުގެ 18ވަނަ ދުވަހުގެ އިރުއޮއްސި 6:00 އިން ފެށިގެންނެވެ.\nމި މުއްދަތުގައި ރަށްރަށަށް ބޭނުންވާ މުދަލާއި އެހެނިހެން ވެސް ޒަރޫރީ ކަންކަން އެ ރަށެއްގެ ކައުންސިލުން ރާވާ ގޮތެއްގެ މަތިން ހަމަޖެއްސުމަށް ވެސް އެންގުމުގައި ބުނެފައިވެ އެވެ. މީގެ އިތުރުން އާންމު ތަންތަނަށް މީހުން އެއްވުމާއި އެއްވެސް ޒާތެއްގެ އެއްވުމެއް ބޭއްވުން ވެސް ވަނީ މަނާކޮށްފަ އެވެ. އެގޮތުން، ޕާޓީތަކާއި ހަފުލާތައް ބޭއްވުމާއި މާހިފުމާއި ދަތުރު ދިޔުމާއި މޫދަށް ދިޔުމާއި، ކުޅިވަރު ކުޅުމާއި އިޖުތިމާއީ އެނޫން ހަރަކާތްތައް ބޭއްވުންވެސް ހުއްޓާލަން ވަނީ އަންގައިފަ އެވެ.


NASA in irah ulhan'dheh fonuvanee\nނާސާއިން އިރަށް އުޅަނދެއް ފޮނުވަނީ\n"ޕާކާ ސޯލާ ޕްރޯބް" އިރާއި ގާތަށް ކުރާ ދަތުރު ދައްކުވައި ދިނުމަށް ކުރަހާފައިވާ މަންޒަރެއް -- | ފޮޓޯ: ނާސާ ހޭންޑްއައުޓް އިމޭޖް\nއިރާއި ބެހޭ ދިރާސާތައް ކުރުމަށް ދުނިޔޭގެ ޖައްވީ އިދާރާ، ނަސާއިން އިރަށް ޖައްވީ އުޅަނދެއް ފޮނުވުމަށް ތައްޔާރުވެއްޖެ އެވެ. މި އުޅަނދު ފުރަތަމަ ލޯންޗުކުރަން ނިންމާފައި އޮތީ އިއްޔެ އެވެ. ނަމަވެސް ނާސާއިން ފަހުން ވަނީ މި އުޅަނދު ލޯންޗުކުރުން މިއަދަށް ފަސްކޮށްފަ އެވެ.\nކާރެއްގެ ސައިޒުގައި އިންނަ މި އުޅަނދުވެގެން ދާނީ ސީދާ އިރަށް ފޮނުވާ ފުރަތަމަ އުޅަނދަށެވެ. "ޕާކާ ސޯލާ ޕްރޯބް" ގެ ނަން ދީފައިވާ މި އުޅަނދަކީ 1.5 ބިލިއަން ޑޮލަރު ހަރަދުކޮށްގެން ތައްޔާރުކޮށްފައިވާ އުޅަނދެކެވެ. މި އުޅަނދު ޖައްވަ ފޮނުވާލަން ނިންމާފައި ވަނީ ފޮލިރިޑާގެ ކޭޕް ކެނަވެރަލް އިންނެވެ.\nރޮބޮޓިކް އޮޕަރެޓިން މި އުޅަނދަކީ ދުނިޔޭގެ ތާރީހުގައި އިރާއި އެންމެ ގާތަށް ދަތުކުރާނެ އުޅަނދެވެ. މި އުޅަނދުގެ އެންމެ ބޮޑު މަގުސަދަކީ އިރުގެ ވަށައިގެންވާ މާހައުލުގެ ސިއްރުތައް ހޯދުމެވެ. އަދި އިރުން ފޮނުވާ "ސޯލާ ވިންޑް" ތަކާއި ބެހޭ މައުލޫމާތުތައް އެއްކުރުމެވެ.\nގަދަ ހޫނުން މި އުޅަނދު ސަލާމަތްކުރުމަށް 11.43 ސެންޓިމީޓަރުގެ ބޯ އަލްޓްރާ ޕަވަފުލް ޝީލްޑެއް ހަރުކޮށްފައިވެ އެވެ. އެއާއެކު އުޅަނދު ހަލާކުނުވެ ގާތްގަނޑަކަށް އިރާއި 6.16 މިލިއަން ކިލޯމީޓަރު ގާތަށް ދެވޭނެ ކަމަށް ލަފާކޮށްފައިވެ އެވެ. މި އުޅަނދު ފޮނުވަނީ ހަތް އަހަރު ދުވަހުގެ މިޝަންއަކަށެވެ.


އަތަށް އަލިފާނގަނޑެއް ލައިގެން އުޅެންޖެހޭ ފަދަ ދުވަހަކަށް ވާނެ ކަމަށް ނަބަވީ އިރުޝާދުގައި އޮތް ދުވަސް މިވަނީ ބައްދަލުކޮށްފަ! މިދުޢާކުރުން ގިނަކުރައްވާ!\nބުނެދޭން މިއުޅެނީ އައު ދުޢާއެއްގެ ވާހަކައެއް ނޫނެވެ. ނަމަވެސް މިދުޢާގެ މަތިން ގިނަގިނައިން ހަނދުމަކޮށްދޭން މިޖެހެނީ އަހުރެމެންނަށް މިއަދު އުޅެންޖެހިފައިވާ މިވާ ޙާލަތާއި މާޙައުލުގެ ސަބަބުންނެވެ. ބަލައިލި ކޮންމެ ދިމާއަކުންހެން މިފެންނަނީ އިސްލާމްދީނުގައި ސާބިތުވެ ހުރުމަށް ހުރަސްތައް ކުރިމަތިވާނެ ކަންތައްތައް ކަމުގައިވާތީއެވެ.\nއިސްލާމް ދީނުގައި ސާބިތުވެ ހުރުމަކީ އަތަށް އަނގުރު އަލިފާނގަނޑެއް ފަދަ ހޫނު ގަދަ އެއްޗެއް އަތަށް ލައިގެން އުޅެންޖެހޭ ފަދަ ދުވަހަކަށް ވާނެ ކަމަށް ނަބަވީ އިރުޝާދުގައި އޮތް ބަސްފުޅުގައި ބަޔާންކުރެއްވެވި ޒަމާން އަޅުގަނޑުމެންނާއި މިވަނީ ބައްދަލުކޮށްފައެވެ. ވީމާ މިފަދަ ދުޢާތައްމަތިން ހަނދުމަނުކޮށް ތިބެގެން ފަރުޖެއްސޭކަށް ނެތެވެ. ހަނދުމަކުރުމަކީ ގިނަގިނައިން އެފަދަ ދުޢާތައް ކުރުމެވެ.\nމިއީ ރަސޫލް ﷺ އެންމެ ގިނައިން ކުރެއްވެވި އެއް ދުޢާއެވެ. އަދި އެންމެ ގިނައިން ކުރެއްވެވި ދުޢާކަމުގައިވެސް ބަޔާންވެގެންވެއެވެ. މިދުޢާގައި ހިމެނިގެންވާ މާނައީ "އޭ ހިތްތައް ފުރޮޅުއްވަވާ އިލާހްއެވެ! ތިމަންކަލޭގެފާނުގެ ހިތްޕުޅު (މިއަޅާގެ ހިތް) އިނބަ ﷲ ގެ ދީނުގައި ޘާބިތުކޮށްދެއްވަވާނދޭވެ!"\nލޮބުވެތިއަޚުންނާއި އުޚުތުންނޭވެ! ރަސޫލް އެންމެ ގިނައިން މިފަދައިން ދުޢާކުރެއްވެވިއިރު އަހަރެމެން މިދުޢާކުރުން ގިނަކުރަން ޖެހޭނެ މިންވަރު އަމިއްލައަށް ހިތްމައްޗަށް ގެންނާށެވެ! އަހަރެމެންގެ އީމާންކަމާއި ތަޤްވާވެރިކަން ހުރިވަރު އެންމެ ރަނގަޅަށް އެނގޭނީ ހަމަ އަހަރެމެންނަށެވެ. ކަންކަން މިހެން ހުރުމުން ގިނަގިނައިން މިދުޢާމަތިން ހަނދާންކޮށްދޭން ޖެހެނީއެވެ.\n--އިސްލާމީ ތިލަފަތުގެ ދހަރުސަކުން


ގަލޮޅު އެކްޓިވިޓީ ސެންޓަރ މަރާމާތަށް ބަންދުކުރުމަށްފަހު މިރޭ ހުޅުވައި ޒުވާނުންނަށް ޚިދުމަތްދޭން ފަށައިފި!\nގަލޮޅު ވިލީ ފުލުސް ކައިރީގައި ހުންނަ ޔޫތު މިނިސްޓްރީގެ ބެލުމުގެ ދަށުގައިވާ ގަލޮޅު ޔޫތު އެކްޓިވިޓީ ސެންޓަރ މިރޭ ހުޅުވައިދެއްވީ ޑިރެކްޓަރ ޖެނެރަލް ޢަލީ ޒަކީއެވެ. އަލީ ޒަކީގެ އިތުރުން ޒުވާނުންގެ މަރުކަޒުތަކާއި މިހާރު ހަވާލުވެ ހުންނެވި އެގްޒެކެޓިވް ކޯރޑިނޭޓަރ މުޙައްމަދު ޝިނާން (ނާނި) އާއި މިނިސްޓްރީގެ އިސްވެރިންނާއި، އަދި ޒުވާނުން ވަނީ މި ކުޑަ ހަފްލާގައި ބައިވެރިވެފައެވެ.\nނާނި ވިދާޅުވިގޮތުގައި ޒުވާނުންގެ މަރުކަޒުތަކަށް ބޭނުންވާ ކުޅިވަރު ސާމާނާ އަދި އެހެނިހެން ތަކެތި ފޯރުކޮށްދިނުމުގެ މަސައްކަތް ދަނީ ބާރު ސްޕީޑްގައި ކުރިޔަށެވެ. މީގެ އިތުރުން އަތޮޅުތަކުގެ ޒުވާނުންގެ މަރުކަޒުތަކަށް ދިމާވެފައިވައިވާ މައްސަލަތައް ހައްލުކުރުމަށް މިނިސްޓްރީގެ އިސް ބޭފުޅުން ރަށްރަށަށް ދަތުރުތައް ކުރައްވަމުން ގެންދަވާކަމަށްވެސް ނާނި ވިދާޅުވިއެވެ.\nޔޫތު މިނިސްޓްރީގެ އިސް2އޮފިޝަލެއް ނޫނު އަތޮޅު ވެލިދޫ އަށް މިދިޔަ ހޮނިހިރު ދުވަހު ވަނީ ދަތުރެއް ކުރައްވާ މިއަދު މާލެ އެނބުރި ވަޑައިގަންނަވާފައެވެ. މި ދަތުރުގައި ވަނީ ސްޕޯޓްސް އެރީނާ ސަރަހައްދު ސާފުކުރުމުގެ މަސައްކަތް ކުރިޔަށް ގެންގޮސްފައެވެ. އަދި މިދެ އޮފިޝަލުން ވަނީ ޒުވާނުންގެ މަރުކަޒުގެ ހާލަތު ދެނެގަނެ ބޭނުންވާ ހައްލުތަކާއި ގުޅޭގޮތުން މަޝްވަރާ ބައްދަލުވުންތައް ބާއްވާފައެވެ. ދާދި ފަހުން ޒުވާނުންނަށް ޚާއްސަކޮށްގެން މާފަންނު ޒުވާނުންގެ މަރުކަޒުގައި ކުރިޔަށްދިޔަ މާހެފުމުގެ ރަސްމިއްޔާތު ޝަރަފްވެރިކޮށްދެއްވައި ޔޫތު މިނިސްޓްރީގެ ސްޓޭޓް މިނިސްޓަރ ހުސެއިން ވަހީދު ދެއްކެވި ވާހަކަފުޅުގައި ވަނީ ޒުވާނުންގެ މަރުކަޒުތަކުގައި ހުރި މައްސަލަތައް ހައްލުކުރުމުގެ މަސައްކަތްތައް ބާރު ސްޕީޑްގައި ކުރިޔަށްދާކަން ފާހަގަ ކުރައްވާފައެވެ.


Tourism Dhaairaa Aa Gulhey Thajuribaakaarunnaa Eku "TTM" Fair Maadhamaa Bandos Gai - Vaguthu\nޓޫރިޒަމް ދާއިރާއާ ގުޅޭ ތަޖުރިބާކާރުންނާއެކު "ޓީޓީއެމް" ފެއާ މާދަމާ ބަނޑޮހުގައި\nރާއްޖޭގައި ޓޫރިޒަމް ދާއިރާގެ އިސްވެރިންގެ ބައިވެރިވެރިވުމާއެކު ބާއްވާ "ޓީޓީއެމް ހޮޓެލިއާ ސަމިޓް" މާދަމާ ބަނޑޮސް އައިލެންޑް ރިސޯޓް އެންޑް ސްޕާގައި ފަށަން ތައްޔާރުވެއްޖެއެވެ.\nމިއީ މޯލްޑިވްސް ގެޓަވޭސް އިން އިންތިޒާމުކޮށްގެން ބާއްވާ ފެއާ އެކެވެ. މި ފެއާ އޮންނާނީ މާދަމާ ހެނދުނު 9:00 އިން މެންދުރު 13:00 އަށް ބަނޑޮހުގައެވެ.\nހޮޓެލިއާ ސަމިޓަކީ ޓޫރިޒަމް ދާއިރާގެ ފަރާތްތައް އެއް ފުރާޅެއްގެ ދަށަށް ގެނެސް، ބައްދަލުކުރާ ޕްލެޓްފޯމެކެވެ. މި ސަމިޓުގައި ހަތަރު ޕެނަލް ޑިސްކަޝަންއެއް ކުރިއަށްދާނެއެވެ.\nއޭގެ އިތުރުން މި ސަމިޓްގައި ބައިވެރިވާ އިންޓަނޭޝަލް ބޮޑީސްތަކުގެ ތެރޭގައި، އެކްސްޕީޑިއާ، ބުކިންގ ޑޮޓްކޮމް، އެއާއޭޝިއާ، ލޯންލީ ޕްލެނެޓް، ޓީޓީޖީ އޭޝިއާ، މަޓީ، މަޓާޓޯ، ޓުއަރިޒަމް މިނިސްޓްރީ، އިކޮނޮމިކް މިނިސްޓްރީ ފަދަ ތަންތަން ހިމެނެއެވެ.


ޤުރްއާނުގެ އަލީގައި ދަރިން ތަރުބިއްޔަތު ކުރުން (4) އައްޝައިޚު ޝަފީޢު ޢަބްދުﷲ – Atoll News\nޤުރްއާނުގެ އަލީގައި ދަރިން ތަރުބިއްޔަތު ކުރުން (4)\nޝާއިޢު ކުރީ: އިބްރާހީމް ރަމީޒް މާރޗް 10, 2018, 19:05\nއަދި ހަމަ އެހެންމެ، އިސްމާޢީލު ޢަލަހިއްސަލާމް، އެކަލޭގެފާނުގެ އަނބިދަރީން ތަރުބިއްޔަތު ކުރެއްވި މަތިވެރި ތަރުބިއްޔަތަށް އިޝާރާތް ކުރައްވައި މާތް ﷲ ވަޙީ ކުރައްވައިފައި ވެއެވެ.\n(وَكَانَ يَأْمُرُ أَهْلَهُ بِالصَّلَاةِ وَالزَّكَاةِ وَكَانَ عِندَ رَبِّهِ مَرْضِيًّا ) [مريم : 55]\nއާޔަތުން ދޭހަވާ މާނަ: (އަދި އެކަލޭގެފާނުގެ އަހުލުންނަށް (އެބަހީ: އަނބިދަރީންނަށް) ނަމާދު ކުރުމަށާއި، ޒަކާތް ދީ އުޅުމަށް، އެކަލޭގެފާނު އަމުރުކުރައްވާ ކަމުގައި ވިއެވެ. އަދި އެކަލޭގެފާނުގެ ވެރި ރަސްކަލާނގެ ޙަޟްރަތުގައި، ރުއްސުން ލައްވާފައިވާ ބޭކަލަކު ކަމުގައި އެކަލޭގެފާނު ވިއެވެ.)\nއާޔަތުގައި ވާ ފަދައިން، ނަމާދަށާއި ޒަކާތް ދިނުމަށް އަމުރުކުރުމަކީ ތަރުބިއްޔަތުގެ ތެރޭގައި ހިމެނޭ ވަރަށް މުހިއްމު ބާބެކެވެ. އެހެނީ، ނަމާދަކީ ހުރިހާ ނުބައި ފާޙިޝް ކަންތަކުން އިންސާނާ ދުރުކޮށް ރައްކާތެރިކޮށްދޭ ކަމެކެވެ. އަދި ހަމަ އެހެންމެ، ނަމާދަކީ، ޖިސްމާނީ ގޮތުންވެސް އިންސާނާ ސާފު ތާހިރުކަން މަތީގައި ބަހައްޓާ ކަމެކެވެ.\nއޭނާގެ ހަށިގަނޑާއި ފޭރާމާއި އަދި ދިރިއުޅޭ ތަންވެސް ސާފު ތާހިރުކޮށް ބެހެއްޓުމަށް ނަމާދު ބާރު އަޅާނެއެވެ. ހަމައެއާއެކު، ޒަކާތް ދިނުމުގެ ސަބަބުން އޭނާގެ މުދާ ތާހިރު ވެގެންދެއެވެ. އަދި ﷲ ސުބުޙާނަހޫ ވަތަޢާލާ އެ މުދަލުގައި ބަރަކާތްލައްވައި އޭނާއަށް މުދާ އިތުރު ކޮށްދެއްވައެވެ. މި ދެންނެވި ހެޔޮ އަދި ރަނގަޅު ސިފަތަކުގެ އަހުލުވެރިޔަކަށް އިންސާނާވުމުން، ނަތީޖާއެއްގެ ގޮތުން، މާތް ﷲ ގެ ޙަޟްރަތުގައި އޭނާގެ ދުޢާއަކީ ޤަބޫލުވެވޭ ދުޢާއަކަށް ވެގެންދެއެވެ. އެއީ އިޖާބަ ކުރެއްވޭ ދުޢާއަކަށް ވެގެން ދެއެވެ.\nޔަޢުޤޫބު ޢަލަހިއްސަލާމްގެ އެންމެ ފަހު ނޭވާފުޅުގައިވެސް އެކަލޭގެފާނުގެ ބޭފުޅުންނަށް މަތިވެރި އިރުޝާދާއި ތަޢުލީމު ދެއްވިއެވެ. ޙަޔާތުގައި އެންމެ ބޮޑު އަހައްމިއްޔަތެއް ދޭން ޖެހޭ ކަންތަކުގެ ވާހަކަ ތަކުރާރު ކުރައްވައި ބަޔާން ކުރެއްވިއެވެ. އެއީ ﷲ އެއްކައުވަންތަ ކުރުމާ އެކު އެކަލާނގެއަށް އަޅުކަން އަދާ ކުރުމެވެ.\nއަޅުކަމުގައި އެކަލާނގެއާ އެކު އެއްވެސް ޝަރީކަކު ނުގެންގުޅުމެވެ. އެކަލާނގެއަށް ކުރާ އަޅުކަމެއް ޚާލިޞް ކުރުމެވެ. ފަހެ، މިއީ އިންސާނާ އުފެއްދެވި އެންމެ މަތިވެރި މަޤްޞަދެވެ. އުޑާއި ބިން އުފެއްދެވި މަޤްޞަދެވެ. ވުމާއެކު، ތަރުބިއްޔަތުގެ އެންމެ ފުރަތަމަ ފިޔަވަޅަކީވެސް ﷲ އެއްކައުވަންތަކޮށް ހަމައެކަނި އެފަރާތަށް އަޅުކަން ކުރުމުގެ މައްޗަށް ދަރިފުޅުގެ ނަފުސު ތައްޔާރު ކުރުމަށެވެ.\nއަދި ތަރުބިއްޔަތުގެ އެންމެ ފަހު ފިޔަވަޅަކަށްވެސް ވާންޖެހޭނީ މި ކަމުގެ މައްޗަށް ދަރިފުޅަށް ވަޞިއްޔަށްކޮށް، ހަނދާންކޮށްދީ، ނަސޭހަތްތެރި ވުމެވެ. އެ ދެމެދުގައި ހިމެނޭ ފިޔަވަޅުތަކުގައި މާތް ﷲ ގެ ޝަރީޢަތުން އަންގަވައި ބަޔާން ކޮށްދެއްވައިފައިވާ ރިވެތި ޚުލުޤުތަކާއި، ހެޔޮ މުޢާމަލާތުގެ ފިލާވަޅުތައް ދަރީންނަށް ދަސްކޮށްދޭން ޖެހެއެވެ. ދަރިންނަކީ ދުނިޔެއާއި އާޚިރަތަށް ފައިދާހުރި ދަރިންތަކެއް ކަމުގައި ހެދުމެވެ. އެކުދިންނަކީ ދެ ދުނިޔޭގެ ބާއްޖަވެރިންކަމުގައި ހެދުމެވެ.\nޔަޢުޤޫބު ޢަލަހިއްސަލާމްގެ އެންމެ ފަހު ނޭވާފުޅުގައި އެކަލޭގެފާނުގެ ބޭފުޅުންނަށް ބާރު އެޅުއްވި ކަންތަކުގެ ވާހަކަ މާތް ﷲ ޤުރުއާނުގައި ބަޔާން ކުރައްވައިފައި ވެއެވެ. އަޅުގަނޑުމެން އެކަމުން ޢިބްރަތް ލިބިގަތުމަށެވެ. އެ މަތިވެރި ތަރުބިއްޔަތުން އަޅުގަނޑުމެން މިސާލު ލިބިގަތުމަށެވެ. މާތް ﷲ ވަޙީކުރައްވައިފައި ވެއެވެ.\n(أَمْ كُنتُمْ شُهَدَاءَ إِذْ حَضَرَ يَعْقُوبَ الْمَوْتُ إِذْ قَالَ لِبَنِيهِ مَا تَعْبُدُونَ مِن بَعْدِي قَالُوا نَعْبُدُ إِلَٰهَكَ وَإِلَٰهَ آبَائِكَ إِبْرَاهِيمَ وَإِسْمَاعِيلَ وَإِسْحَاقَ إِلَٰهًا وَاحِدًا وَنَحْنُ لَهُ مُسْلِمُونَ) [البقرة : 133]\nއާޔަތުން ދޭހަ ވާ މާނަ: (ނުވަތަ ޔަޢުޤޫބުގެފާނުގެ އަރިއަހަށް މަރު އައިސް ޙާޟިރުވި ހިނދު ތިޔަބައިމީހުން ޙާޟިރުވެ ދެކެން ތިބީމު ހެއްޔެވެ. އެހިނދު އެކަލޭގެފާނުގެ ދަރިދަރިކަލުންނަށް އެކަލޭގެފާނު ވިދާޅުވިއެވެ. ތިމަން މަރު ވެދިޔުމަށް ފަހު ތިޔަބައިމީހުން އަޅުކަން ކުރާނީ ކޮން ފަރާތަކަށް ހެއްޔެވެ. އެއުރެން ދެންނެވޫއެވެ. ތިމަންމެން އަޅުކަން ކުރާނީ، ކަލޭގެފާނުގެ އިލާހަށެވެ. އަދި ކަލޭގެފާނުގެ ކާބަފައިންކަމުގައިވާ އިބްރާހީމުގެފާނާއި އިސްމާޢީލުގެފާނާއި އިސްޙާޤުގެފާނުގެ އިލާހަށެވެ. އެއީ އެއްކައުވަންތަ ކަލާނގެއެވެ. ތިމަންމެން މިތިބީ، އެކަލާނގެއަށް ކިޔަމަން ވެ މުސްލިމުން ކަމުގައި ވެގެންނެވެ.)\nމި އާޔަތުން އެނގިފެނިގެން ދާ ގޮތުގައި، ޔަޢުޤޫބު ޢަލަހިއް ސަލާމްގެ ޙަޔާތްޕުޅުގެ އެންމެ ފަހު ވަގުތުގައި ވެސް ބޭފުޅުންނަށް ވަޞިއްޔަތް ކުރެއްވީ ﷲ އެއްކައުވަންތަ ކުރުމަށެވެ. މުދަލާއި ތަރިކައާ އަދި އެ ނޫންވެސް އެއްޗަކާ ބެހޭ ގޮތުންނެއް ނޫނެވެ.\nޔޫސުފް ސޫރަތަށް އަޅުގަނޑުމެން ނަޒަރު ހިންގައި ވިސްނައިލާ އިރު، ޔަޢުޤޫބު ޢަލަހިއްސަލާމް އެކަލޭގެފާނުގެ ބޭފުޅުން ތަރުބިއްޔަތު ކުރެއްވުމުގައި ބޭނުން ކުރެއްވި ތަފާތު އުސްލޫބުތައް ފެނިގެންދެއެވެ. އެ އުސްލޫބުތަކަކީ ޢިބުރަތުގެ ހިމަނައިނުގަނެވޭ ފަދަ އަގުހުރި ފިލާވަޅުތަކެކެވެ. އަޅުގަނޑުމެން އެންމެންވެސް ދަންނަ ފަދައިން، ޔޫސުފުގެފާނުގެ ތުއްޕުޅު ޢުމުރުފުޅުގައި، އެކަލޭގެފާނާ މެދު އެކަލޭގެފާނުގެ އަޚުން ކޮންމެވެސް ވަރެއްގެ ޙަސަދަވެރިކަމެއް ގެންގުޅުނެވެ.\nމީގެ ސަބަބުން އެ ޢާއިލާއަށް ބޮޑެތި ހިތާމަތަކެއްވެސް ލިބުނެވެ. ނަމަވެސް ޔަޢުޤޫބުގެފާނުގެ ތަރުބިއްޔަތުގެ މަންފާ އެންމެ ފަހު ވަގުތު ލިބުނީ ފުރިހަމަ ގޮތުގައެވެ. އެހެނީ، އެކަލޭގެފާނުގެ ހުރިހާ ބޭފުޅުންވެސް ޔޫސުފުގެފާނާ މެދު ކަންތައް ކުރެވުނު ގޮތާމެދު ދެރަ ވެ، ﷲ ގެ ޙަޟްރަތުން އިސްތިޣުފާރަށް އެދި ދެންނެވިއެވެ.\nމާތް ﷲ ސުބުޙާނަހޫ ވަތަޢާލާގެ ބަސްފުޅުގެ ތެދުކަމާއެވެ.\n(لَّقَدْ كَانَ فِي يُوسُفَ وَإِخْوَتِهِ آيَاتٌ لِّلسَّائِلِينَ) [يوسف : 7]\nއާޔަތުން ދޭހަ ވާ މާނަ: (ޔޫސުފުގެފާނާއި އެކަލޭގެފާނުގެ އަޚުންގެ ވާހަކައިގައި، ސުވާލުކުރާ މީހުންނަށް ހެކިތަކެއް ވާކަން ކަށަވަރެވެ.)\nމީގެ އިތުރުން، ޔޫސުފް ސޫރަތުގެ ފަހު އާޔަތުގައި މާތް ﷲ ވަޙީ ކުރައްވައިފައި ވެއެވެ.\n(لَقَدْ كَانَ فِي قَصَصِهِمْ عِبْرَةٌ لِّأُولِي الْأَلْبَابِ ) يوسف : 111\nއާޔަތުން ދޭހަ ވާ މާނަ: (ހަމަ ކަށަވަރުން، އެއުރެންގެ ވާހަކަތަކުގައި، ބުއްދީގެ އަހުލުވެރިންނަށް ޢިބްރަތެއްވާކަން ކަށަވަރެވެ.)\nޔޫސުފް ސޫރަތުގައިވާ މަތިވެރި ބަސްފުޅުތަކަށް ބަލައިލައި، ޔަޢުޤޫބުގެފާނުގެ ތަރުބަވީ އުސްލޫބުތަކުގެ ތެރެއިން ބައެއް ކަންކަމާ މެދު ނަޒަރު ހިންގައިލަމާތޯއެވެ!\nބައްޕައާއި ދަރިފުޅާ ދެމެދުގައި އޮންނަން ޖެހޭ ވަރުގަދަ ގުޅުން\nޔަޢުޤޫބުގެފާނާއި އެކަލޭގެފާނުގެ ބޭފުޅުންގެ ޙަޔާތްޕުޅުގައި ދިމާވި ކަންކަމާ ބެހޭގޮތުން ޔޫސުފް ސޫރަތުގައި ވަޙީ ކުރައްވައިފައިވާ، ބަސްފުޅުތަކުން ލިބިދޭ އެއް ފިލާވަޅަކީ، ބައްޕަޔާއި ދަރީންނާ ދެމެދުގައި ވަރަށް ގާތް، ބަދަހި ގުޅުމެއް އޮންނާން ޖެހޭ ކަމުގެ ފިލާވަޅެވެ. ޔަޢުޤޫބުގެފާނާއި އެކަލޭގެފާނުގެ ތުއްޕުޅު ދަރިކަލުން ޔޫސުފުގެފާނާ ދެމެދުގައި އޮތީ ނުހަނު ވަރުގަދަ ގާތް ގުޅުމެކެވެ.\nއެ ގާތް ގުޅުމުގެ ސަބަބުން ޔޫސުފުގެފާނު ވަރަށް ތުއްޕުޅު އިރުގައި ވެސް، އެކަލޭގެފާނާ މެދު ހިނގާ ހުރިހާ ކަމެއް ބައްޕާފުޅަށް ދަންނަވައެވެ. ބައްޕާފުޅުގެ އަރިއަހުގައި އެ ވާހަކަތައް ދައްކަވައެވެ. އެހެންކަމުން، ޔޫސުފުގެފާނަށް ފެނިވަޑައިގަންނަވާ ހުވަފެންތަކަށް ދާންދެން ބައްޕާފުޅު ޔަޢުޤޫބުގެފާނަށް ކިޔައިދެއްވައެވެ.\n(إِذْ قَالَ يُوسُفُ لِأَبِيهِ يَا أَبَتِ إِنِّي رَأَيْتُ أَحَدَ عَشَرَ كَوْكَبًا وَالشَّمْسَ وَالْقَمَرَ رَأَيْتُهُمْ لِي سَاجِدِينَ ) [يوسف: 4]\nއާޔަތުން ދޭހަ ވާ މާނަ: (ޔޫސުފުގެފާނު، އެކަލޭގެފާނުގެ ބައްޕާއަށް ވިދާޅުވި ހިނދު، ހަނދުމަ ކުރާށެވެ! އޭ ބައްޕާއެވެ! ހަމަކަށަވަރުން، އެގާރަ ތަރިޔާއި، އިރާއި، ހަނދު، ތިމަންކަލޭގެފާނަށް ހުވަފެނުން ފެނިއްޖެއެވެ. ފެނުނީ، އެތަކެތި ތިމަން ކަލޭގެފާނަށް ސަޖިދަކުރާތީއެވެ.)\nޔޫސުފްގެފާނު، އެކަލޭގެފާނަށް ދިމާ ވެވަޑައިގަންނަވާ ކަންކަމުގެ ވާހަކަ ބައްޕާފުޅަށް ދަންނަވާ ފަދައިން، ދަރިކަލުންގެ ވާހަކަފުޅު، ޔަޢުޤޫބުގެފާނު ކަނުލައްވައި އައްސަވައެވެ. އެކަންވެސް ކީރިތި ޤުރްއާނުގައި މި ޙާދިސާގެ ވާހަކަ ބަޔާން ކުރެއްވި އާޔަތްތަކުން އަޅުގަނޑުމެންނަށް ސާފު ވެގެން ދެއެވެ.\nމިއިން އަޅުގަނޑުމެންނަށް ލިބިގެންދާ ޢިބްރަތަށް ބަލައިލަމާތޯއެވެ!\nބައްޕައާއި ދަރިފުޅާ ދެމެދު ވަރުގަދަ ގުޅުމެއް އޮވެއްޖެނަމަ، ދަރިފުޅަށް ޙަޔާތުގައި ދިމާވާ އެންމެހައި ކަންކަމުގެ ވާހަކަ އެއްވެސް ޖެހިލުމެއް ނެތި ބައްޕައަށް ކިޔައިދޭނެއެވެ. ދަރިފުޅަށް އޭނާގެ ބައްޕަޔަށް އިތުބާރު ކުރެވޭނެއެވެ. އޭނާގެ ވާހަކަތައް ބައްޕަ އަޑުއަހާނެކަމުގެ ފުރިހަމަ ޔަޤީންކަން އޭނައަށް އޮންނާނެއެވެ. ބައްޕަ އޭނާގެ ކަންކަމާމެދު ފުރިހަމަ ސަމާލުކަން ދޭނެކަން ދަރިފުޅަށް އެނގޭނެއެވެ.\nއެހެންކަމުން، އެ ދަރިފުޅަށް ކޮންމެ ފަދަ ކަމެއް ދިމާ ވިޔަސް އެ ވާހަކަތައް އޭނާގެ ބައްޕަޔާ ހިއްސާ ކުރާނެއެވެ. މިފަދަ ގާތް ގުޅުމެއް ދެބަފައިންގެ ދެމެދުގައި އުފެދިއްޖެ ނަމަ، ބައްޕައަށް އޭނާގެ ދަރިފުޅަށް ދުވަހުން ދުވަހަށް ދޭންޖެހޭ އިރުޝާދުތައް އެނގޭނެއެވެ. އަދި ކަންކަން ދިމާވީމާ، އެ ކަންކަމުގައި ދަރިފުޅު ޢަމަލުކުރާންވީ އެންމެ މޮޅު ގޮތް ބުނެދެވޭނެއެވެ.\nނަމަވެސް، އަޅުގަނޑުމެންގެ ތެރޭގައި ބަފައިންނާއި ދަރީންގެ ގުޅުން ކުޑަވުމުގެ ސަބަބުން، ގިނަ ފަހަރު ދަރިފުޅުގެ ޙަޔާތުގައި ހިނގާ ކަންތައް ބައްޕައަކަށް ނޭނގެއެވެ. މި ގޮތަށް ދަރިފުޅުގެ ތުއްތު އުމުރު ނިމި، ޒުވާން ފުރައަށް ދާއިރު، ބައްޕަ އާއި ދަރިފުޅުގެ ގުޅުން އިތުރަށް ހީނަރު ވެއެވެ. ދުވަސްކޮޅަކުން، ބައްޕައަށް އިވިގެން ދަނީ ދަރިފުޅު ކޮންމެވެސް ނުބައި ޢަމަލެއްގެ ދަންތުރަޔަށް މެހިގެން އުޅޭ ވާހަކައެވެ.\nމި ހުރިހާ ކަމެއްގެ އެއް ސަބަބަކީ ތުއްތު އިރުން ފެށިގެން ދަރިފުޅާއެކު ބައްޕަ އުފައްދަން ޖެހޭ ގާތްގުޅުން އުފެއްދިފައި ނެތުމެވެ. ބައްޕައަށް އޭނާގެ ދަރިފުޅަށް، އެ ދަރިފުޅުގެ ކަންކަމަށް ދޭން ޖެހޭ ސަމާލުކަން ދެވިފައި ނުވުމެވެ.\nޢަދުއްވުންގެ ފަރާތުން އަތުވެދާނެ ގޯނާއަކާ މެދު ފަރުވާތެރި ވެ ރައްކާތެރިވުމަށް ދަސް ކޮށްދިނުން\nމިކަމަށް ޢިޝާރާތް ކުރައްވައި މާތް ﷲ ވަޙީ ކުރައްވައިފައި ވެއެވެ.\n(قَالَ يَا بُنَيَّ لَا تَقْصُصْ رُؤْيَاكَ عَلَىٰ إِخْوَتِكَ فَيَكِيدُوا لَكَ كَيْدًا ۖ إِنَّ الشَّيْطَانَ لِلْإِنسَانِ عَدُوٌّ مُّبِينٌ) [يوسف : 5]\nއާޔަތުން ދޭހަ ވާ މާނަ: (އެކަލޭގެފާނު ވިދާޅުވިއެވެ. އޭ ދަރިފުޅާއެވެ! ތިބާޔަށް ފެނުނު ހުވަފެން ތިބާގެ ބޭބޭމެންނަށް ކިޔައިނުދޭށެވެ! ފަހެ، އެއުރެން ތިބާޔާމެދު ނުބައި ރޭވުމެއް ރާވައިފާނެތެވެ. ހަމަ ކަށަވަރުން، ޝައިތާނާއަކީ، އިންސާނާއަށް ހުރި، ފާޅުވެގެންވާ ޢަދާވާތްތެރިއެކެވެ.)\nދަރީންގެ މެދުގައި ޢަދުލުވެރިވުން\nދަރީންގެ މެދުގައި ޢަދުލަށް ކަންތައް ކުރުމަކީ ޢާއިލާގެ ތެރޭގައި މަސްލަޙަތު ދެމެހެއްޓުމަށްޓަކައި ކޮންމެހެން މުހިއްމު ކަމެކެވެ. އަދި އެއް ކުއްޖަކު އަނެއް ކުއްޖަކާ މެދުގައި ޙަސަދަވެރިކާއި ރުޅިވެރިކަން އުފެދުން ހުއްޓުވުމަށްޓަކައި ކޮންމެހެން ވެސް ޢަދުލުވެރިކަން އިސްކުރާން ޖެހެއެވެ.\nސޫރަތު ޔޫސުފްގައި ޔަޢުޤޫބު ޢަލަހިއްސަލާމްގެ ދަރިދަރިކަލުންގެ މެދުގައި އުފެދުނު ޙަސަދަވެރިކަމަށް ޢިޝާރާތް ކުރައްވައި މާތް ﷲ ވަޙީ ކުރައްވައިފައި ވެއެވެ.\n(إِذْ قَالُوا لَيُوسُفُ وَأَخُوهُ أَحَبُّ إِلَىٰ أَبِينَا مِنَّا وَنَحْنُ عُصْبَةٌ إِنَّ أَبَانَا لَفِي ضَلَالٍ مُّبِينٍ اقْتُلُوا يُوسُفَ أَوِ اطْرَحُوهُ أَرْضًا يَخْلُ لَكُمْ وَجْهُ أَبِيكُمْ وَتَكُونُوا مِن بَعْدِهِ قَوْمًا صَالِحِينَ) [يوسف: 9-8]\nއާޔަތުން ދޭހަ ވާ މާނަ: (އެ އަޚުންތައް، ބުނި ހިނދު، ހަނދުމަ ކުރާށެވެ! ތިމަންމެންނީ، ގަދަފަދަ ޖަމާޢަތެއްކަމުގައިވީ ހިނދުވެސް، ޔޫސުފާއި އޭނާގެ އަޚް (ބިންޔާމީން) ތިމަންމެންގެ ބައްޕާގެ އަރިހުގައި ލޮބުވެތިކަން މާބޮޑެވެ. ހަމަ ކަށަވަރުން، ތިމަންމެންގެ ބައްޕާވަނީ، ފާޅުވެގެންވާ މަގު އޮޅުމެއްގައެވެ. ތިޔަބައިމީހުން ޔޫސުފް ޤަތުލު ކޮށްލާށެވެ! ނުވަތަ، ދުރު ބިމަކަށް އެކަލޭގެފާނު އެއްލައިލާށެވެ! އޭރުން ތިޔަބައިމީހުންގެ ބައްޕާގެ ހެޔޮކަން ތިޔަބައިމީހުންނަށް އެކަނި ލިބޭނެތެވެ. އަދި އެއަށްފަހު ތިޔަބައިމީހުން (ތައުބާ ވެ) ޞާލިޙު ރަނގަޅު ބައެއް ކަމުގައި ވާނީއެވެ.)\nބައެއް ކިޔުންތެރީންގެ ހިތްތަކުގައި ސުވާލު އުފެދިދާނެއެވެ. ޔަޢުޤޫބުގެފާނުވެސް އެކަލޭގެފާނުގެ ބޭފުޅުންގެ މެދުގައި ތަފާތު ކުރެއްވިއެވެ. އެކަމުގެ ސަބަބުން އެކުދިންގެ ހިތުގައި ޔޫސުފްގެފާނާ މެދު ޙަސަދަވެރިކަން އުފެދުނީއެވެ. ނަމަވެސް ޙަޤީޤަތަކީ ޔަޢުޤޫބުގެފާނަކީ މަތިވެރި ނަބިއްޔެއްކަމެވެ. އެފަދަ ކަމެއް އެކަލޭގެފާނުގެ ކިބައިން ފެނިގެނެއް ނުދާނެއެވެ.\nއެއާ ޚިލާފަށް، އެކަލޭގެފާނުވަނީ އެކަލޭގެފާނުގެ ބޭފުޅުންގެ މެދުގައި ޢަދުލުން ކަންތައް ކުރައްވައިފައެވެ. ހުރިހާ ބޭފުޅުންނާ މެދުގައިވެސް އޯގާތެރިކަމާ އެކު މުޢާމަލާތު ކުރައްވައިފައެވެ. ނަމަވެސް، ލޯތްބަކީ އިންސާނީ ފިޠުރީ ކަމަކަށްވުމުން ލޯބިވުމުގައި އެންމެން ހަމަހަމަ ކުރުމީ އިންސާނަކަށް ކުޅަދާނަ ކަމަކަށް ނުވެއެވެ. ޔަޢުޤޫބުގެފާނު، އެކަލޭގެފާނުގެ ދަރިކަލުން ޔޫސުފްގެފާނުދެކެ އިންތިހާޔަށް ލޯބި ކުރެއްވިއެވެ. އެހެން ބޭފުޅުންނަށްވުރެވެސް ބޮޑަށެވެ. ސަބަބެއް ނެތިއެއް ނޫނެވެ.\nއެކަލޭގެފާނުގެ ހެޔޮފުޅުކަމާއި ނިޔަނެތިކަމާއި މަޢުޞޫމުކަން، އެހެން ބޭބޭފުޅުންނަށް ވުރެ އެތައް ދަރަޖައެއް މަތިވެރިއެވެ. އެހެންކަމުން، ޔޫސުފްގެފާނުގެ ޤަދަރު، ޔަޢުޤޫބުގެފާނުގެ އެހެން ހުރިހާ ބޭފުޅުންނަށް ވުރެ މަތިވެރިއެވެ. ހަމައެހެންމެ، ޔޫސުފްގެފާނާއި ބިންޔާމީނަކީ އެހެން ބޭފުޅުންނަށް ވުރެ ތުއްޕުޅު ދެ ބޭފުޅުންނެވެ. އެހެންކަމުން، އެ ބޭފުޅުންނާ އެކަލޭގެފާނު މުޢާމަލާތު ކުރައްވާނީ ބޮޑެތި ވެވަޑައިގެންފައި ތިއްބެވި ބޭފުޅުންނާ ކުރައްވާ ގޮތަށް ނޫން ކަމީ އޮޅުމެއް ނެތް ކަމެކެވެ.\nކަން މިހެން ހުރިނަމަވެސް، ޔަޢުޤޫބުގެފާނު، އެކަލޭގެފާނުގެ ބޭފުޅުންނާ މުޢާމަލާތު ކުރެއްވުމުގައި، ޔޫސުފުގެފާނާ އެހެން ބޭފުޅުންނާ ޙައްޤު ނޫން ގޮތުގައި ތަފާތެއް ނުކުރައްވައެވެ. ބައްޕައެއްގެ ޙައްޤު އަދާ ކުރެއްވުމުގައި، ބޭފުޅުންގެ މެދުގައި އެކަލޭގެފާނު ތަފާތެއް ނުކުރައްވައެވެ. ހުރިހާ ބޭފުޅުންނާ މެދުގައި ވެސް ޢަދުލުވެރިކަމާއެކު ކަންތައް ކުރެއްވިއެވެ. އެހެންކަމުން، އެކަލޭގެފާނުގެ ބޭފުޅުން އެކަލޭގެފާނާ މެދު ކުރި ޝަކުވާއަކީ، ހަމަ ކަށަވަރުން، ނޭއްގާނި ޝަކުވާއެކެވެ. ބައްޕާފުޅުގެ ޙައްޤުގައި އެ ބޭފުޅުންނަށް ވެވަޑައިގެންނެވުނު އަނިޔާއެއް މެއެވެ.\nޝައްކެއްނެތެވެ. ދަރީންގެ މެދުގައި ޢަދުލުވެރިކޮށް ކަންތައް ކުރުމަކީ ގިނަ ދަރީންތަކެއް ތަރުބިއްޔަތު ކުރުމުގައި ބަލަން ޖެހޭ އެއް އަސާސެވެ. ލޯތްބަކީ ހިތުގައި އުފެދޭ އިޙްސާސަކަށް ވުމުން، އެކި ދަރިން ދެކެ ލޯބިވާ މިންވަރު ތަފާތު ވެދާނެއެވެ. ނަމަވެސް ލޯބި ދިނުމުގައި، އަޅައިލުމުގައި، އަދި ޙައްޤުތައް އަދާ ކުރުމުގައި، ދަރީންގެ މެދުގައި ތަފާތު ކޮށްގެން ނުވާނެއެވެ. ވަކި ކުއްޖަކު ދެކެ މާ ބޮޑަށް ލޯބިވާކަން އެ ކުއްޖާއަށް އަދި އެހެން ކުދީންނަށް ދައްކައި، އަންގައި ހެދުމަކީ އަނިޔާއެކެވެ.\nނަބީރަސޫލުންގެ ސުންނަތާ ޚިލާފު، އިސްލާމް ދީނުގެ ތަޢުލީމުން ބޭރު ވެގެންވާ ބޮޑު ގޯހެކެވެ. އެހެންކަމުން، ދަރީންނާ މުޢާމަލާތުގައި އެއްވެސް ކަހަލަ ތަފާތު ކުރުމެއް ގެންގުޅެގެން ނުވާނެއެވެ. ދަރީން އެއް ކުއްޖަކު އަނެއް ކުއްޖަކަށް އިޙުތިރާމު ކުރާ، އުޚްވަތުގެ ލޯބީގެ ޗޭނުން ބަނދެވިފައި ތިބި ކުދީންތަކެއްގެ ގޮތުގައި ބޮޑެތި ވެގެން ދާނީ އެއިރުންނެވެ.\nކުޅިވަރު ކުޅެ ސަމާސާ ކުރަން ދަރީންނަށް ފުރުޞަތު ދިނުމުގެ މުހިއްމުކަން\nމުނިއަވަސް ފިލުވުމުގެ ގޮތުން، ކުޅިވަރު ކުޅެލައި ހެދުމަށް ދަރީންނަށް ފުރުޞަތު ދިނުމަކީ އެ ކުދީން ހެޔޮ ގޮތުގައި ތަރުބިއްޔަތު ކުރުމަށްޓަކައި ބޭނުންތެރި ކަމެކެވެ. ޔަޢުޤޫބު ޢަލަހިއްސަލާމް އެކަލޭގެފާނުގެ ދަރިކަލުން ޔޫސުފުގެފާނާއި ޔޫސުފުގެފާނުގެ އަޚުންނަށް، އެކީގައި ކުޅިވަރު ކުޅުއްވުމަށްޓަކައި ވަޑައިގަތުމަށް ފުރުޞަތު ދެއްވީވެސް މި ދެންނެވި ބޭނުން ފުއްދުމަށްކަމަށް ދަންނަވާން ޖެހެއެވެ.\nކީރިތި ޤުރުއާނުގައި މާތް ﷲ ވަޙީ ކުރައްވައިފައި ވެއެވެ.\n(أَرْسِلْهُ مَعَنَا غَدًا يَرْتَعْ وَيَلْعَبْ وَإِنَّا لَهُ لَحَافِظُونَ) [سورة يوسف :12]\nއާޔަތުން ދޭހަ ވާ މާނަ: (ކައިބޮއި އުފާކޮށް، ކުޅެހެދުމަށް ޓަކައި، ތިމަންމެންނާ އެކުގައި، މާދަމާ އެކަލޭގެފާނު ފޮނުއްވާށެވެ! ހަމަކަށަވަރުން، ތިމަންމެން އެކަލޭގެފާނު ބަލަހައްޓައި ރައްކައުތެރި ކުރާ ހުށީމުއެވެ.)\nކުޅިވަރު ކުޅެން ދަރީންނަށް ފުރުޞަތު ދިނުމަކީ އެކުދީންގެ ޅަ ސިކުނޑިތައް ހެދި ބޮޑުވުމަށް ކޮންމެހެން ބޭނުންތެރި ކަމެކެވެ. ޖިސްމާނީ ގޮތުން އެ ކުދީން ހެދި ބޮޑުވުމަށްވެސް ބާރު އަޅާ ކަމެކެވެ. ތަފާތު ކަންތަކާއި ތަފާތު ވިސްނުންތަކަށް ކުއްޖާގެ ސިކުނޑި ހުޅުވިގެންދާނެ ކަމެއް މެއެވެ. އެހެންކަމުން އަޚްލާޤީ ގޮތުންނާއި ސުލޫކީ ގޮތުން ހެޔޮ ގޮތްތައް ފަހަނައަޅައި ނުދާނޭ ގޮތުގެ މަތީން، ޙުދޫދެއްގެ ތެރޭގައި ކުޅިވަރު ކުޅެން ފުރުޞަތު ދިނުމަކީ ތަރުބިޔަތުގެ ނުހަނު މުހިންމު ކަމެކޭ ދެންނެވިދާނެއެވެ.\n-ޚިޔާލު ފާޅުކުރައްވާ!- "ޤުރްއާނުގެ އަލީގައި ދަރިން ތަރުބިއްޔަތު ކުރުން (4)